**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 23 Ιανουαρίου 2018, ημέρα Τρίτη και ώρα 10:50΄, στην **Αίθουσα Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας  «Φορείς διαχείρισης προστατευομένων περιοχών και άλλες διατάξεις».

Στη συνεδρίαση παρέστησαν ο Αναπληρωτής Υπουργός Περιβάλλοντος και Ενέργειας, κ. Σωκράτης Φάμελλος, καθώς και αρμόδιοι υπηρεσιακοί παράγοντες.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αραχωβίτης Σταύρος, Θελερίτη Μαρία, Δρίτσας Θεόδωρος, Θεοπεφτάτου Αφροδίτη, Ιγγλέζη Αικατερίνη, Καματερός Ηλίας, Συρίγος Αντώνιος, Καρακώστα Ευαγγελία (Εύη), Καραναστάσης Απόστολος, Κάτσης Μάριος, Καφαντάρη Χαρούλα (Χαρά), Ξυδάκης Νικόλαος, Ουρσουζίδης Γεώργιος, Παπαδόπουλος Νικόλαος, Σέλτσας Κωνσταντίνος, Τσόγκας Γεώργιος, Συρμαλένιος Νικόλαος, Γεννιά Γεωργία, Αραμπατζή Φωτεινή, Δήμας Χρίστος, Καραμανλής Αχ. Κωνσταντίνος, Κατσαφάδος Κωνσταντίνος, Κόνσολας Εμμανουήλ, Δαβάκης Αθανάσιος, Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Παναγιώταρος Ηλίας, Σαχινίδης Ιωάννης, Δελής Ιωάννης, Μανωλάκου Διαμάντω, Μωραΐτης Νικόλαος, Κατσίκης Κωνσταντίνος, Λαζαρίδης Γεώργιος, Γεωργιάδης Μάριος, Αμυράς Γεώργιος και Καρράς Γεώργιος Δημήτριος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Σήμερα Τρίτη 23 Ιανουαρίου, συνεδριάζει η Διαρκής Επιτροπή Παραγωγής και Εμπορίου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας  «Φορείς διαχείρισης προστατευομένων περιοχών και άλλες διατάξεις».

Πριν ξεκινήσουμε, θα σας ενημερώσω σχετικά με τον προγραμματισμό των συνεδριάσεων της Επιτροπής. Την Πέμπτη, 25 Ιανουαρίου, στις 10:00΄ το πρωί, θα γίνει η δεύτερη συνεδρίαση που θα αφορά ακρόαση φορέων και την Τετάρτη, 31 Ιανουαρίου, στις 10:00΄ το πρωί, η συζήτηση κατ’ άρθρον. Η β΄ ανάγνωση έχει προγραμματισθεί για την Πέμπτη, 1η Φεβρουαρίου, στις 12:00΄. Πιστεύω ότι συμφωνούμε στον προγραμματισμό και τώρα δίνουμε το λόγο στους Εισηγητές και Ειδικούς Αγορητές για να προτείνουν φορείς.

Το λόγο έχει η κυρία Ιγγλέζη, Εισηγήτρια του ΣΥΡΙΖΑ.

ΑΙΚΑΤΕΡΙΝΗ ΙΓΓΛΕΖΗ (Εισηγήτρια του ΣΥ.ΡΙΖ.Α.): Καταρχήν, προτείνω τους Προέδρους των 28 Φορέων Διαχείρισης, βέβαια, όχι και τους 28. Έχουν ένα Άτυπο Συντονιστικό και μπορούν να συνεννοηθούν αυτοί μεταξύ τους και να έρθουν, ίσως οι 5 Πρόεδροι από τους φορείς διαχείρισης.

Ο Πανελλαδικός Σύλλογος Εργαζομένων Φορέων Διαχείρισης Προστατευομένων Περιοχών « Ελληνική Φύση».

Η Κεντρική Ένωση Δήμων Ελλάδας (Κ.Ε.Δ.Ε.). Η Ένωση Περιφερειών Ελλάδας (ΕΝ.Π.Ε.). Η Επιτροπή «ΦΥΣΗ 2000». Το Γεωτεχνικό Επιμελητήριο Ελλάδας (ΓΕΩΤ.Ε.Ε.). Η Ελληνική Οικολογική Εταιρία. Το Ελληνικό Κέντρο Βιοτόπων – Υγροτόπων (Ε.Κ.Β.Υ.). Το Δίκτυο Περιβαλλοντικών Μ.Κ.Ο., έχουν κάνει οι κύριες περιβαλλοντικές οργανώσεις ένα δίκτυο, αυτοί θα στείλουν προφανώς έναν από όλους. Το Πανελλαδικό Δίκτυο Οικολογικών Οργανώσεων (ΠΑΝ.Δ.ΟΙΚ.Ο.) και το Ελληνικό Κέντρο Θαλασσίων Ερευνών (ΕΛ.ΚΕ.Θ.Ε.).

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Από ότι με ενημέρωσαν είναι γύρω στις 16 οι προτάσεις σας. Θα είναι 10, νομίζω ότι συμφωνούμε με βάση και τον Κανονισμό και είναι και το θέμα το συγκεκριμένο.

Το λόγο έχει ο κ. Στύλιος.

ΓΕΩΡΓΙΟΣ ΣΤΥΛΙΟΣ (Εισηγητής της Νέας Δημοκρατίας): Ευχαριστώ κυρία Πρόεδρε. Συμφωνούμε με πολλούς από τους φορείς που αναφέρθηκαν από την Εισηγήτρια του ΣΥΡΙΖΑ, όπως για παράδειγμα το Γεωτεχνικό Επιμελητήριο Ελλάδος, το ΤΕΕ, η ΕΛΠΕ, η ΚΕΔΕ. Σίγουρα ο Πανελλήνιος Σύλλογος Εργαζομένων Φορέων Διαχείρισης Προστατευόμενων Περιοχών, το Συντονιστικό Δίκτυο Προέδρων, τις Περιβαλλοντολογικές Οργανώσεις. Θεωρούμε βασικό να καλεστούν εμβληματικές οργανώσεις, όπως είναι οι περιβαλλοντικές οργανώσεις, όπως είναι η WWF και η GREEN PEACE, καθώς και μια σειρά από φορείς διαχείρισης, όπως είναι ο φορέας διαχείρισης Κάρλας, μια ευαίσθητη περιοχή, ο φορέας Διαχείρισης Πάρνηθας, ο φορέας Διαχείρισης Αλοννήσου, ο φορέας Διαχείρισης Δωδεκανήσου, ο Έπαρχος Καρπάθου, Κάσου, ο φορέας Διαχείρισης Δ. Αξιού Λουδία, Αλιάκμονα, ο φορέας διαχείρισης Αμβρακικού, Ο φορέας Διαχείρισης Πάρκου Τζουμέρκων.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αρβανιτίδης.

ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής της Δημοκρατικής Συμπαράταξης ΠΑΣΟΚ ΔΗΜΑΡ): Ευχαριστώ κυρία Πρόεδρε. Θεωρώ ότι όλες οι προτάσεις, οι οποίες έχουν γίνει μας καλύπτουν. Εσείς με τη διάκριση την οποία έχετε, τους έχετε κατεβάσει από τους 16 στα 10, αλλά στους 10 υποχρεωτικά θεωρώ ότι πρέπει να είναι οι εκπρόσωποι του Πανελλαδικού Συλλόγου Εργαζομένων, όπως αναφέρθηκε. Επίσης, οι εκπρόσωποι του Δικτύου των Προέδρων του Δ.Σ. με την παράκληση να συμμετέχει ο Πρόεδρος του Δ.Σ. του φορέα Διαχείρισης Δ. Αξιού κλπ., με την έννοια, ότι υπόκειται μια μεγάλη πιλοτική τροποποίηση και πιθανόν θα έπρεπε να ακουστεί η γνώμη του. Ο εκπρόσωπος των Περιβαλλοντικών Οργανώσεων, όπως η WWF και η Κεντρική Ένωση. Αυτοί οι 4 λοιπόν, να μην είναι από αυτούς που μπορούν να κοπούν, δεν θα είναι, αλλά θα το αναφέρω. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Ζαρούλια.

ΕΛΕΝΗ ΖΑΡΟΥΛΙΑ (Ειδική Αγορήτρια του Λαϊκού Συνδέσμου - ΧΡΥΣΗ ΑΥΓΗ): Ευχαριστώ. Ελληνική Εταιρεία Περιβάλλοντος και Πολιτισμού, Γεωτεχνικό Επιμελητήριο Ελλάδος, Πανελλαδικός Σύλλογος Εργαζομένων Φορέων Διαχείρισης Προστατευομένων Περιοχών, Ένωση Πτυχιούχων Περιβαλλοντολόγων Ελλάδος, Εκπρόσωπος της Περιφέρειας Δυτικής Μακεδονίας, Ελληνική Οικολογική Εταιρεία, Πανελλήνιο Δίκτυο Οικολογικών Οργανώσεων και Εκπρόσωποι του Δικτύου των ΦΔ, των ΠΠ στην Επιτροπή Εργασίας για το νέο ΣΝ, για το περιβάλλον, του ΥΠΕΝ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Μανωλάκου.

ΔΙΑΜΑΝΤΩ ΜΑΝΩΛΑΚΗ (Ειδική Αγορήτρια του ΚΚΕ): Την Ομοσπονδία Συλλόγων Εργαζομένων Αποκεντρωμένων Διοικήσεων Ελλάδος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Συρμαλένιος.

ΝΙΚΟΛΑΟΣ ΣΥΡΜΑΛΕΝΙΟΣ: Εγώ θα ήθελα να προτείνω, επειδή δημιουργείται ένας νέος φορέας Διαχείρισης στις Κυκλάδες, ένα Σύλλογο που έχει μια διαχρονική δράση από την Περιοχή της Μήλου, που είναι η Πατρίδα μου, δεν το κάνω γι’ αυτό, αλλά επειδή τους ξέρω και θα αποδείξω μετά, ότι είναι η πιο σημαντική περιοχή μέσα στις Κυκλάδες, δηλαδή στο ευρύτερο σύμπλεγμα και λέγεται «Φίλοι του Βουνού και της Θάλασσας». Είναι ένας Σύλλογος που ασχολείται χρόνια με περιβαλλοντικά ζητήματα της περιοχής και θα ήθελα να τους καλέσουμε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σέλτσας.

ΚΩΝΣΤΑΝΤΙΝΟΣ ΣΕΛΤΣΑΣ: Εγώ έχω να προτείνω το Σύλλογο προστασίας Βεγορίτιδας, τον οποίο είχαμε καλέσει στην Επιτροπή Περιβάλλοντος, για άλλη μια φορά και για τους λόγους επικαιροποίησης τους καλέσαμε εδώ και όχι για εκδρομή στην Επιτροπή.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Έχουμε, λοιπόν, τον Σύλλογο Προστασίας Βεγορίτιδας.

Ζήτησαν από τις υπηρεσίες να παραστεί στη διαβούλευση ο ΣΕΒ, νομίζω ότι συμφωνούμε.

Το λόγο έχει η κυρία Ιγγλέζη, Εισηγήτρια του ΣΥΡΙΖΑ.

ΑΙΚΕΤΕΡΙΝΗ ΙΓΓΛΕΖΗ (Εισηγήτρια του ΣΥΡΙΖΑ): Ευχαριστώ, κυρία Πρόεδρε. Κυρίες και κύριοι συνάδελφοι, το νομοσχέδιο που φέρνει σήμερα το Υπουργείο Περιβάλλοντος στην Επιτροπή Παραγωγής και Εμπορίου αποτελεί ένα κρίσιμο νομοσχέδιο στο επίπεδο της διακυβέρνησης του φυσικού περιβάλλοντος. Είναι ένα νομοσχέδιο επικεντρωμένο στους φορείς διαχείρισης των προστατευόμενων περιοχών και έρχεται να αναδείξει την σπουδαιότητα του θεσμού, αλλά και μια διαφορετική φιλοσοφία στην παραγωγή περιβαλλοντικής πολιτικής. Μια φιλοσοφία που εδράζει στις αρχές της Αριστεράς και της Οικολογίας και θέτει στο προσκήνιο τις σχέσεις της κοινωνίας με το φυσικό περιβάλλον. Θα αναφερθώ αναλυτικότερα σε αυτό παρακάτω.

Τώρα, θα σας πω μια πολύ παλιά ιστορία, που αφορά στις πολύπαθες προστατευόμενες περιοχές της πολύπαθης χώρας μας. Υπό την πίεση της Ε.Ε. και την απειλή προστίμων, θεσμοθετήθηκαν στην χώρα μας οι φορείς διαχείρισης των προστατευόμενων περιοχών, το 2002 με τον νόμο 3044, ως συνέχεια του νόμου 2742 του 1999. Δημιουργήθηκαν 28 φορείς διαχείρισης στα όρια ευθύνης των οποίων εντάχθηκαν οι σπουδαιότερες προστατευόμενες περιοχές της χώρας. Δόθηκε έμφαση στις περιοχές που ήταν ήδη χαρακτηρισμένες ως εθνικοί δρυμοί, υγρότοποι διεθνούς σημασίας, βάσει της συνθήκης Ραμσαρ, καθώς και περιοχές διεθνώς γνωστές για σημαντικά απειλούμενα είδη άγριας πανίδας που φιλοξενούσαν. Βέβαια, η ιστορία του πλαισίου προστασίας και διαχείρισης του φυσικού περιβάλλοντος στη χώρα μας είναι σαφώς μεγαλύτερη. Θεωρώ ότι αξίζει να σημειωθεί ότι οι πρώτες προστατευόμενες περιοχές της χώρας είχαν θεσπισθεί την δεκαετία του 30΄, με την εισαγωγή της έννοιας των εθνικών δρυμών. Η δασική υπηρεσία, πολύπαθη και αυτή, ήταν αυτή που διαχρονικά έχει άμεση εμπλοκή στην προστασία του φυσικού περιβάλλοντος και στη διαχείριση των, κατά κύριο λόγο, βασικών προστατευόμενων περιοχών, εθνικοί δρυμοί, μνημεία της φύσης, αισθητικά δάση, προστατευτικά δάση. Τι δεκαετία του 80΄ με την ενσωμάτωση της Οδηγίας της Ε.Ε. για τα άγρια πουλιά και την καθιέρωση των ζωνών ειδικής προστασίας, καθώς και την ψήφιση του νόμου 1650, ξεκινάει η προσπάθεια για την καθιέρωση της οργάνωσης του συστήματος προστατευόμενων περιοχών. Η προσπάθεια αυτή, όμως, δυναμιτίζεται διαχρονικά και αυτό, γιατί οι πολιτικές των προηγούμενων κυβερνήσεων για την φύση και τη βιοποικιλότητα ήταν επιεικέστατα ελλιπείς. Καταστροφικές ήταν, αλλά λέμε τώρα. Η διαχείριση των προστατευόμενων περιοχών της χώρας αντιμετωπίστηκε αποσπασματικά. Εάν αποτιμήσει κανείς, κυρίες και κύριοι συνάδελφοι, μόνο τα πρόστιμα των δεκάδων εκατομμυρίων ευρώ για τη χώρα μας από την Ε.Ε., θα έχει ένα πρώτο αριθμητικό στοιχείο του κόστους της πολιτικής για το περιβάλλον των προηγούμενων κυβερνήσεων. Τελικά, η μη προστασία του περιβάλλοντος κοστίζει πολύ ακριβά. Η λειτουργία των φορέων διαχείρισης βρισκόταν όλα αυτά τα χρόνια σε μια διαρκή κατάσταση εκκίνησης και επανεκκίνησης. Είκοσι χρόνια εκκίνησης, πολλά δεν είναι;

Για πολλά χρόνια η χρηματοδότηση των φορέων είχε εναποτεθεί στα ευρωπαϊκά προγράμματα, στα ΕΣΠΑ. Μάλιστα με το νόμο 4109 του 2013, η κυβέρνηση Σαμαρά-Βενιζέλου είχε επιλέξει να συρρικνώσει και ουσιαστικά να καταργήσει τους φορείς, την δράση τους, αλλά και τους εργαζόμενους σε αυτούς. Πριν τελειώσει λοιπόν η εκκίνηση, θα φτάναμε στο τέρμα.

Ευτυχώς για την φύση και την βιοποικιλότητα της πατρίδας μας, δεν προλάβατε. Τα τελευταία δύο χρόνια η Κυβέρνηση έχει αξιοποιήσει το πράσινο ταμείο για να διατηρήσει τους φορείς, να στηρίξει τους εργαζόμενους και να επαναπροσεγγίσει σε ένα ολοκληρωμένο πλαίσιο τη λειτουργία τους. Το νομοσχέδιο που συζητάμε σήμερα, συνάδελφοι, βρίσκεται σε αντιδιαμετρική κατεύθυνση από αυτή που είχατε επιλέξει το 2013, αλλά και πολύ νωρίτερα. Το 2013, όταν φέρατε σε νομοσχέδιο την κατάργηση και συγχώνευση φορέων, προσπαθήσατε να μας πείσετε ότι η αξιολόγηση του διοικητικού συστήματος της χώρας χαρακτηρίζεται από χρόνιες παθογένειες, όπως απαρχαιωμένες δομές, γραφειοκρατία, σπατάλη δημοσίου χρήματος, αναποτελεσματικότητα, διογκωμένο κράτος, συγκεχυμένες αρμοδιότητες, ανεπάρκεια συντονισμού, διαφθορά, πελατειακές σχέσεις και αδιαφάνεια. Μάλλον και τότε ο ΣΥΡΙΖΑ θα κυβερνούσε, φαίνεται, για να τα έχουμε όλα αυτά.

Για να υπηρετήσετε τις ακραίες νεοφιλελεύθερες επιλογές σας, προχωρήσατε σε μία σειρά από συγχωνεύσεις και καταργήσεις φορέων που δεν ανταποκρίνονταν στις σύγχρονες κοινωνικές ανάγκες, όπως ισχυριζόσασταν. Η πολιτική αυτή για την περιβαλλοντική διαχείριση της χώρας σήμαινε τη συγχώνευση και κατάργηση των φορέων διαχείρισης των προστατευόμενων περιοχών και η συγκέντρωση των αρμοδιοτήτων τους σε 14 φορείς στο πλαίσιο ενός κράτους, δήθεν ευέλικτου και πιο αποτελεσματικού. Αλήθεια, συνάδελφοι, για ποιον θα ήταν αποτελεσματικότερη μία τέτοια δομή; Σε ποια κοινωνική ανάγκη ανταποκρινόταν αυτή η επιλογή; Σίγουρα δεν αποσκοπούσε στην αναβάθμιση της περιβαλλοντικής διακυβέρνησης της χώρας, ούτε εξυπηρετούσε στη διατήρηση της εργασίας. Μάλιστα δεν ανταποκρινόταν καθόλου στα αποτελέσματα του εθνικού διαλόγου που είχατε διεξάγει.

Από την άλλη, δεν κάλυπτε ούτε το σύνολο των προστατευόμενων περιοχών της χώρας. Όταν θεσμοθετήθηκαν οι φορείς διαχείρισης, όπως ήδη ανέφερα, υπό την πίεση των προστίμων και της Ε.Ε. πάντα, στόχος αυτής της δομής ήταν η κάλυψη της ανάγκης δημιουργίας περιβαλλοντικών και οικολογικών δικτύων τοπικής εμβέλειας που θα διαδραμάτιζαν στρατηγικό ρόλο σχετικά με τη στοχοθεσία, την οργάνωση των σχημάτων χρηματοδότησης και διεκπεραίωση της περιβαλλοντικής διαχείρισης μέσα από διαδικασίες διαμόρφωσης συναίνεσης. Διαβλέποντας αυτό τον προοδευτικό ρόλο που θα μπορούσαν να κατέχουν οι φορείς διαχείρισης, οι κυβερνήσεις ΠΑΣΟΚ και Νέας Δημοκρατίας οδήγησαν το όλο εγχείρημα στον μαρασμό και την απαξίωση. Γιατί, συνάδελφοι, η διαμόρφωση της πολιτικής και ειδικότερα της περιβαλλοντικής πολιτικής με διαδικασίες από τα κάτω προς τα πάνω, αποτελεί αντίληψη αποκλεισμένη από τη δική σας πολιτική θεώρηση.

Για την δική μας πολιτική τώρα, η κάθε μορφή συνεργατικής διαχείρισης των φυσικών πόρων αποτελεί μία καθ’ αυτή πολιτική διαδικασία και ο φορέας διαχείρισης αποτελεί τον χώρο εκείνον της πολυεπίπεδης εκπροσώπησης, όπου δημιουργούνται οι συνθήκες έντιμης και επίμονης διαπραγμάτευσης των διαφορών και των ενδιαφερόμενων σε κάθε περιοχή. Έχει αποδεχτεί συνάδελφοι, ότι ο μόνος αποτελεσματικός μηχανισμός περιβαλλοντικής διαχείρισης είναι η ομοφωνία. Με αυτό τον τρόπο διασφαλίζεται η αποτελεσματικότητα των παρεμβάσεων και κατοχυρώνεται ο ρόλος των φορέων. Οι φορείς διαχείρισης αποτελούν ένα ακόμα εργαλείο διαβούλευσης των περιβαλλοντικών επίδικων της κάθε τοπικής κοινωνίας και υλοποίησης συνεργατικής διαχείρισης των φυσικών πόρων. Είναι το εργαλείο εκείνο που συμβάλει καθοριστικά στην εμπέδωση της αντίληψης σε κάθε τόπο, ότι το περιβάλλον και η προστασία του ή και οι τρόποι διαχείρισής του δεν αποτελούν τροχοπέδη για την ανάπτυξη, αλλά αναγκαία συνθήκη. Οι φορείς διαχείρισης συντελούν σε ένα πρώτο επίπεδο στην διαμόρφωση των αναπτυξιακών κατευθύνσεων της κάθε περιοχής. Μία ανάπτυξη όμως, με τα χαρακτηριστικά της δικαιοσύνης, της δημοκρατίας και της αειφορίας. Μία ανάπτυξη που εξυπηρετεί πραγματικά τις κοινωνικές ανάγκες για ποιότητας ζωής, ασφαλές περιβάλλον, διαβίωσης, εργασία και πόρους για την ανάπτυξη των μελλοντικών γενναίων.

Για το λόγο αυτό, κυρίες και κύριοι συνάδελφοι, το σημερινό νομοσχέδιο είναι ένα σημαντικότατο νομοσχέδιο, όχι γιατί έρχεται να επιστεγάσει μία διαχρονικά εκφρασμένη πολιτική άποψη από την πλευρά μας ότι οι φορείς διαχείρισης είναι βασικό εργαλείο διαχείρισης του φυσικού περιβάλλοντος, αλλά γιατί θέτει σε στερεή και προοδευτική βάση τη περιβαλλοντική διακυβέρνηση της χώρας, ενώ παράλληλα ενισχύει με τις προβλέψεις του, πρακτικά τη συνταγματική υποχρέωση της πολιτείας για τη προστασία και διαχείριση του φυσικού περιβάλλοντος.

Μάλιστα, είναι ένα νομοσχέδιο που έρχεται να προστεθεί σε μια σειρά κυβερνητικών αποφάσεων για το Περιβάλλον, που συγκροτούν μία περιβαλλοντική πολιτική που προσπαθεί να αντιστρέψει τις δυσμενείς συνέπειες της πολιτικής των προηγούμενων κυβερνήσεων, ενώ ταυτόχρονα, προτάσσει το δικό της όραμα.

Το τελευταίο διάστημα, παρά τη λυσσαλέα αντίδραση πολλών, κυρώθηκαν οι Δασικοί Χάρτες για το 35% της επικράτειας, ενώ η διαδικασία προχωρά και για το υπόλοιπο της χώρας. Πολύ πρόσφατα, μόλις το Δεκέμβριο του 2017, εκδόθηκε η κ.υ.α. για την αναθεώρηση του Εθνικού Καταλόγου των περιοχών του Ευρωπαϊκού Οικολογικού Δικτύου NATURA 2000. Πλέον, το Δίκτυο NATURA της χώρας για τις χερσαίες εκτάσεις φθάνει στο 27,9% και αυξάνεται στο 22,3% από το 6,12% για τις θαλάσσιες περιοχές. Οι περιοχές NATURA ανέρχονται, πλέον, σε 446 από 419 που ήταν προηγουμένως.

Με το παρόν σχέδιο νόμου, το σύνολο των περιοχών NATURA, θαλάσσιων και χερσαίων, θα καλυφθεί από Φορέα Διαχείρισης, σε αντίθεση με την προηγούμενη κατάσταση όπου καλύπτονταν μόνο 89 περιοχές, δηλαδή το 27% των περιοχών. Οι παλιοί Φορείς Διαχείρισης θα επεκτείνουν τα όρια προστασίας τους, φθάνοντας στο 65%, περίπου, της χώρας και οι νέοι Φορείς που συγκροτούνται θα καλύψουν το 34%. Με τις προβλέψεις, λοιπόν, του νομοσχεδίου εντάσσεται σε καθεστώς προστασίας το σύνολο των περιοχών.

Αξίζει να σημειωθεί, ότι βρίσκεται σε εξέλιξη η διαδικασία αξιολόγησης των υποψηφίων αναδόχων για τις ειδικές περιβαλλοντικές μελέτες των περιοχών NATURA. Πρόκειται για ένα έργο ύψους 17,5 εκατομμυρίων ευρώ και αποσκοπεί στο να ολοκληρωθούν οι ειδικές περιβαλλοντικές μελέτες, τα προεδρικά διατάγματα που θα καθορίζουν και τις χρήσεις γης σε αυτές τις περιοχές, καθώς και τα Σχέδια Διαχείρισης για όλες τις περιοχές NATURA.

Ακόμη, εγκρίθηκε - και είναι πάρα πολύ σημαντικό για τη χώρα μας - το Πρόγραμμα LIFE IP - 4 NATURA διάρκειας 8 ετών, 2018 – 2025. Πρόκειται για το πρώτο ολοκληρωμένο πρόγραμμα για την Ελλάδα στον τομέα της φύσης και βιοποικιλότητας. Έχει συνολικό προϋπολογισμό 17 εκατομμύρια ευρώ, από τα οποία τα 10.200.000 είναι η χρηματοδότηση από την Ε.Ε.. Στόχος του έργου είναι ο σχεδιασμός και η εφαρμογή μέτρων σύμφωνα με το πλαίσιο δράσεων προτεραιότητας για το Δίκτυο NATURA 2000.

Όλα αυτά σε συνδυασμό και με την αλλαγή του οργανογράμματος του Υπουργείου Περιβάλλοντος και Ενέργειας και τη δημιουργία Διεύθυνσης Διαχείρισης Φυσικού Περιβάλλοντος και Βιοποικιλότητας, σκιαγραφούν μία συγκροτημένη περιβαλλοντική πολιτική σε αυτόν τον τομέα.

Θα μπορούσε κανείς να ισχυριστεί ότι όλα αυτά θα γινόντουσαν, ούτως ή άλλως, για να καλυφθούν οι υποχρεώσεις της χώρας και να αποφευχθούν επικείμενα πρόστιμα σαν εκείνα που πληρώναμε τόσα χρόνια, γιατί δεν συμμορφωνόμασταν με τις ευρωπαϊκές οδηγίες, γιατί φυσικά προηγούνταν τα συμφέροντα των ημετέρων.

Αλλά αυτό το σκεπτικό, πέραν του ότι είναι κοντόφθαλμο, δεν μπορεί να αιτιολογήσει το γεγονός, ότι για πρώτη φορά διασφαλίζονται κονδύλια από τον Τακτικό Προϋπολογισμό για τη στήριξη του Εθνικού Συστήματος Προστατευόμενων Περιοχών, καθώς και η πρόσβασή τους σε ανταγωνιστικά χρηματοδοτικά εργαλεία και σε τοπικούς αναπτυξιακούς και ανταποδοτικούς πόρους.

Σε μια περίοδο δημοσιονομικής στενότητας, το Υπουργείο Περιβάλλοντος και Ενέργειας ιεραρχεί την ελληνική φύση, την αναγνωρίζει ως πραγματικό πόρο και ως συγκριτικό πλεονέκτημα της χώρας και ενισχύει την προστασία και τη διαχείρισή της. Αυτό είναι προϊόν πολιτικής βούλησης και πολιτικής θεώρησης, μιας θεώρησης όπου το φυσικό περιβάλλον αποτελεί πόρο για την κοινωνία και αναγκαία προϋπόθεση για τη δίκαιη ανάπτυξη.

Είναι σαφές ότι την ίδια στιγμή που θεωρούμε ότι οι φορείς Διαχείρισης μπορούν να κατέχουν αναπτυξιακό ρόλο και να συμβάλλουν στην τοπική οικονομία, δεν τους αφήνουμε στο έλεος της αγοράς για να βρουν πόρους και να αποδείξουν τη βιωσιμότητά τους. Αυτό προκύπτει από τη βαθιά γνώση, ότι οι φορείς δεν μπορούν όλοι οριζόντια να αναμετρηθούν με τους μηχανισμούς της αγοράς, με μοναδικό στόχο να αφήσουν το αναπτυξιακό τους αποτύπωμα.

Πρέπει, όμως, να διασφαλίζεται η λειτουργία όλων ανεξαιρέτως, ώστε να μπορούν να υφίστανται και να προσφέρουν πολύτιμο έργο για το φυσικό περιβάλλον. Δεν μπορούν όλοι οι φορείς να έχουν την οικονομική ανταποδοτικότητα που έχουν, για παράδειγμα, φορείς, όπως αυτός της Σαμαριάς, που είναι εξαιρετικά επισκέψιμος. Υπάρχουν, όμως, φορείς που θα συντηρηθούν απ' αυτόν.

Για το λόγο αυτό, η κάλυψη των αναγκών του συστήματος διοίκησης και διαχείρισης των προστατευόμενων περιοχών είναι πρωτίστως ευθύνη του κράτους. Οι πόροι που μπορούν να προκύψουν από αναπτυξιακά προγράμματα, τοπικά σύμφωνα, εθελοντικές συμφωνίες και ότι άλλο, είναι σημαντικοί, αλλά όχι αποκλειστικοί.

Από την άλλη πλευρά, μια σημαντική πτυχή αυτού του νομοσχεδίου είναι η εξασφάλιση της εργασίας. Οι φορείς για να λειτουργήσουν αποτελεσματικά, έχουν ανάγκη από επαρκές προσωπικό, τόσο σε αριθμό όσο και σε εξειδίκευση ανά αντικείμενο. Για το λόγο αυτό υπερασπιζόμαστε διαχρονικά τη μόνιμη στελέχωση των φορέων.

Οι προηγούμενες Κυβερνήσεις είχαν ευθέως αμφισβητήσει την εξασφάλιση και τη στήριξη των εργαζομένων στους φορείς διαχείρισης των προστατευόμενων περιοχών. Μάλιστα, αγνοώντας τις διατάξεις της νομοθεσίας για μόνιμη στελέχωση των φορέων, διαμόρφωσαν επί δεκαετίες μια κατάσταση επισφαλούς απασχόλησης τόσο για τους εξειδικευμένους επιστήμονες όσο και για το προσωπικό φύλαξης των περιοχών, με συνεχή ανανέωση συμβάσεων ορισμένου χρόνου, αντί για κάλυψη των μόνιμων και τακτικών αναγκών με προσλήψεις, ενώ η αρχική στελέχωση των φορέων έγινε βάσει κριτηρίων για εποχιακό προσωπικό.

Από το 2015, που αναλάβαμε τη διακυβέρνηση, οι φορείς διαχείρισης δεν έπαψαν να λειτουργούν και οι συμβάσεις των εργαζομένων έχουν ήδη παραταθεί κατά 24 μήνες με χρηματοδότηση από το Πράσινο Ταμείο.

Στο εν λόγω νομοσχέδιο προβλέπεται για το 2018, που είναι η τελευταία χρόνια, που ισχύουν αυστηροί δημοσιονομικοί περιορισμοί προσλήψεων, η κάλυψη των εργαζομένων με οκτάμηνες συμβάσεις, ενώ για το 2019 υπάρχει σαφής δέσμευση του Υπουργού για την προκήρυξη θέσεων αορίστου χρόνου.

Θα επαγρυπνούμε, κ. Υπουργέ, ώστε αυτό να μην παραμείνει δέσμευση του Υπουργού, αλλά να γίνει πράξη η επαρκής και μόνιμη στελέχωση των φορέων διαχείρισης, με αξιοποίηση της εμπειρίας των εργαζομένων και αξιοποίηση όλων των νόμιμων οδών υποστήριξής τους στη διαδικασία των προκηρύξεων για τις θέσεις εργασίας, που θ’ ακολουθήσουν τη ψήφιση του νόμου.

Συνάδελφοι και συναδέλφισσες, κλείνοντας, όμως, θα ήθελα, να σας προσκαλέσω να μη μείνετε στη στείρα αντιπολίτευση και αντιπαράθεση, στην οποίο στυγνά επιδίδεται η Αντιπολίτευση. Θέλω να σας προσκαλέσω να στηρίξετε αυτό το νομοσχέδιο, ένα νομοσχέδιο που έχει ευνοϊκές διατάξεις για το εθνικό σύστημα των προστατευόμενων περιοχών, που διασφαλίζει τους εργαζόμενους και θέτει τις προϋποθέσεις για τη διατήρηση της βιοποικιλότητας, την προστασία του εθνικού φυσικού κεφαλαίου με όρους βιώσιμης ανάπτυξης και την ενίσχυση τοπικού προϊόντος και της περιφερειακής ανάπτυξης και εργασίας.

Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Ευχαριστώ, κυρία Πρόεδρε.

Θα ήθελα, απλώς, να προσθέσω κι εγώ για τους φορείς τη δική μας πρόταση. Πρόκειται για δύο ακόμη φορείς, μιας και οι περισσότεροι είναι κοινοί. Το Ινστιτούτο Κητολογικών Ερευνών «Πέλαγος», το οποίο για τις θαλάσσιες περιοχές έχει μεγάλη σημασία και το Φορέα Διαχείρισης Στενών και Εκβολών Ποταμών Αχέροντα και Καλαμά, που συγκεντρώνει όλα τα θετικά και όλες τις δυσλειτουργίες των φορέων.

Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε.

Διαβάζω τώρα τη λίστα των φορέων. Κάναμε μια σύμπτυξη. Τελικά, είναι 13 φορείς: Η

Ομοσπονδία Συλλόγων Εργαζομένων Αποκεντρωμένων Διοικήσεων Ελλάδας, Κ.Ε.Δ.Ε., WWF, Δίκτυο Προέδρων του Δ.Σ. Φορέων Διαχείρισης με την επισήμανση του κ. Αρβανιτίδη να είναι και ο Πρόεδρος του Φορέα Δ. Αξιού, Ελληνική Εταιρεία Περιβάλλοντος και Πολιτισμού, ΓΕΩΤ.Ε.Ε., Τ.Ε.Ε., ΕΝ.Π.Ε., Ελληνικό Κέντρο Θαλασσίων Ερευνών (ΕΛ.ΚΕ.Θ.Ε.), Πανελλαδικό Δίκτυο Οικολογικών Οργανώσεων (ΠΑΝ.Δ.ΟΙΚ.Ο.), Ελληνικό Κέντρο Βιοτόπων – Υγροτόπων (Ε.Κ.Β.Υ.), Επιτροπή «ΦΥΣΗ 2000», Σ.Ε.Β. και τώρα προστέθηκε το Ινστιτούτο Κητολογικών Ερευνών «Πέλαγος».

Το λόγο έχει ο κ. Υπουργός.

ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας): Δεν ξέρω, εάν έχει γίνει κάποια παρανόηση γραμματική. Το δίκτυο που αναφέρεται στην αρχή, δεν είναι των υπαλλήλων των φορέων, είναι των αποκεντρωμένων διοικήσεων;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κοιτάξτε, πρόκειται για την Ομοσπονδία Συλλόγων Εργαζομένων Αποκεντρωμένων Διοικήσεων Ελλάδας και είναι μια πρόταση του Κ.Κ.Ε..

ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας): «Των Εργαζομένων των Φορέων», νομίζω. Συγνώμη για την παρατήρηση, αλλά ας το δουν οι εκπρόσωποι των Κομμάτων.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Μανωλάκου.

ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.): Το ποιους φορείς θα καλέσει, αποφασίζουν οι βουλευτές και όχι ο Υπουργός. Αυτή είναι η πρώτη παρατήρηση.

Δεύτερον, επειδή η πρόταση προέρχεται από το Κ.Κ.Ε., στην ομοσπονδία αυτή ανήκουν όλοι οι δασικοί υπάλληλοι, που είναι φορείς προστασίας, έχουν λόγο, έχουν εικόνα. Όταν καλείς την Περιφέρεια, γιατί δε θα φωνάξεις και τους εκπροσώπους των εργαζομένων; Εγώ, δεν το καταλαβαίνω. Όταν δουλεύουν μέσα στο αντικείμενό τους.

Μάλιστα, όταν είναι γνωστό ότι οι φορείς διαχείρισης έχουν αντικείμενο, σε ένα βαθμό, το ίδιο με τα δασαρχεία και υπάρχει και συγκάλυψη. Με αυτή την έννοια ζητώ από τους συναδέλφους να γίνει δεκτή η πρόταση πρόσκλησης της Ομοσπονδίας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Θα γίνει δεκτή η πρόταση, επίσης, θα κληθούν και εκπρόσωποι του Πανελλαδικού Συλλόγου Εργαζομένων στους φορείς διαχείρισης. Επομένως, οι φορείς τελικά είναι 15.

Το λόγο έχει ο κ. Ξυδάκης.

ΝΙΚΟΛΑΟΣ ΞΥΔΑΚΗΣ : Κυρία Πρόεδρε, δεν ξέρω εάν σημειώθηκε, ο κ. Αμυράς πρότεινε τον φορέα διαχείρισης Καλαμά - Αχέροντα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Δεν μπορούμε να ξεπεράσουμε τον αριθμό, έπρεπε να είναι 10 και ήδη είναι 15 οι φορείς που έχουν προταθεί.

ΝΙΚΟΛΑΟΣ ΞΥΔΑΚΗΣ : Κυρία Πρόεδρε, επειδή είναι ορθό να καλούνται οι Ομοσπονδίες, τα Συνδικάτα, οι υπηρεσίες και οι εκπρόσωποί τους, όμως είναι καλό και επιβάλλεται για την οικονομία της συζήτησης και τη γνώση του Σώματος, να καλούνται και οι ενεργοί φορείς της κοινωνίας των πολιτών, αυτοί οι οποίοι έχουν γνώση, δράση και εμπειρία πεδίου. Ζητώ λοιπόν και κατ’ ελάχιστη παρέκκλιση, οι φορείς αυτοί οι οποίοι εκπροσωπούν την κοινωνία των πολιτών και επί δεκαετίες δουλεύουν στο πεδίο, αγωνίζονται στο πεδίο και έχουν προστατεύσει αποφασιστικά στο πεδίο και έχουν βοηθήσει και έχουν συμβάλλει στην ορθή νομοθέτηση, να είναι παρόντες και τώρα σε αυτή την κρίσιμη νομοθετική φάση.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Πείτε μας, αν θέλετε, συγκεκριμένα τον φορέα που προτείνετε.

ΝΙΚΟΛΑΟΣ ΞΥΔΑΚΗΣ : Κυρία Πρόεδρε, είναι ο φορέας διαχείρισης Καλαμά-Αχέροντα.

(Βουλευτές ομιλούν εκτός μικροφώνου)

.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Εδώ που λέμε Δίκτυο Προέδρων Φορέων Διαχείρισης, μιλήσαμε για τον φορέα Δέλτα-Αξιού, να προσθέσουμε και τον Καλαμά-Αχέροντα, αλλά μετά θα αρχίσουν οι Βουλευτές - να μιλάμε με ειλικρίνεια - τοπικά, να θέλουν να προτείνουν φορέα από την περιοχή τους. Είναι λίγο δύσκολο αυτό το σημείο, το καταλαβαίνετε.

Το λόγο έχει η κυρία Ιγγλέζη.

ΑΙΚΑΤΕΡΙΝΗ ΙΓΓΛΕΖΗ (Εισηγήτρια του ΣΥ.ΡΙΖ.Α.): Κυρία Πρόεδρε, πρώτον, νομίζω ότι πιο σωστό είναι να καλέσουμε το άτυπο δίκτυο και αυτοί να αποφασίσουν ποιοι από τους 28 προέδρους των φορέων, το πολύ 5, θα έρθουν.

Δεύτερον, έχετε σημειώσει το WWF χωριστά, όμως το WWF, μαζί με άλλες οικολογικές οργανώσεις έχουν φτιάξει ένα δίκτυο, το Δίκτυο Περιβαλλοντικών ΜΚΟ, στο οποίο ανήκει και το WWF και η ΚΑΛΛΙΣΤΩ και η Εταιρεία Προστασίας Πρεσπών, έχω μιλήσει με τους ίδιους, δηλαδή θα καλέσουμε αυτό το δίκτυο και θα αποφασίσουν οι ίδιοι για το ποιος θα έρθει.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Νομίζω ότι αυτό το οποίο πρότεινε η κυρία Ιγγλέζη είναι πιο ορθό. Συμφωνώ σε αυτό, στο Δίκτυο Περιβαλλοντικών ΜΚΟ.

Το λόγο έχει ο κ. Κόνσολας.

ΕΜΜΑΝΟΥΗΛ ΚΟΝΣΟΛΑΣ : Κυρία Πρόεδρε, θα ήθελα να σας παρακαλέσω να μην προσπεράσουμε το φορέα διαχείρισης Δωδεκανήσου, γνωρίζω ότι και ο Υπουργός έχει ευαισθησίες, είναι ο φορέας διαχείρισης, που έχει στην προστασία του τη φώκια Μonachous- monachous, για την οποία γίνεται λόγος σε όλα τα περιβαλλοντικά και επιστημονικά φόρουμ. Επίσης, είναι πολύ σημαντικό ότι στο Αιγαίο, στα νησιά, είναι το Τμήμα Επιστημών της Θάλασσας στο Πανεπιστήμιο Αιγαίου, επίσης είναι πρόσθετος λόγος και το γεγονός, ότι εκεί εδρεύει ο Υδροβιολογικός Σταθμός Ρόδου, με τεράστια επιστημονικά επιτεύγματα και είναι ένας πρόσθετος λόγος επίσης, ότι αυτός ο φορέας διαχρονικά έχει επιδείξει επιστημονική δραστηριότητα που έχει φθάσει σε πολύ μεγάλα συνέδρια παγκοσμίως. Νομίζω, ότι ο σεβασμός στη νησιωτική Ελλάδα και στην εσχατιά του Αιγαίου, είναι η ελάχιστη τιμή να φέρουμε έναν εκπρόσωπο του φορέα εδώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κλείνοντας, εγώ θα έλεγα και να συμφωνήσουμε, ότι να καλέσουμε το Δίκτυο Προέδρων Δ.Σ. Φορέων Διαχείρισης και να επιλέξουν αυτοί στους τέσσερις ή πέντε που θα αποστείλουν με βάση τα κριτήρια που έχουν, ποιοι θα εκπροσωπηθούν. Νομίζω, ότι δεν υπάρχει θέμα να συνεχίσουμε το διάλογο σ' αυτό, είμαστε ήδη στους 15.

Το λόγο έχει ο κ. Αρβανιτίδης.

ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής της Δημοκρατικής Συμπαράταξης (ΠΑΣΟΚ- ΔΗΜΑΡ)): Κύρια Πρόεδρε, αυτό λύνεται ως εξής: Ας καλέσουμε, λοιπόν, το Δίκτυο αυτό, ας έρθουν παραπάνω, δεν μας αφορά, ας κάνουν μια τοποθέτηση και στις ερωτήσεις των Βουλευτών ή των Εισηγητών, αν υπάρχουν, ας απαντήσει ο αντίστοιχος Πρόεδρος. Μια τοποθέτηση πραγματική και ας έρθει όποιος θέλει από τους 28, ας έρθουν κι όλοι.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ωραία, για να είμαστε καλυμμένοι όλοι.

Το λόγο έχει ο κ. Στύλιος.

ΓΕΩΡΓΙΟΣ ΣΤΥΛΙΟΣ (Εισηγητής της Ν.Δ.): Θα ήθελα να κάνω μια παρατήρηση, μια συμπλήρωση.

Συμφωνώ με τον κ. Αρβανιτίδη και νομίζω ότι είναι ορθό και σε σχέση με τις ΜΚΟ, όπως είναι η WWF, η Greenpeace, η «Καλυψώ» και πολλές άλλες, και από αυτούς να τους ενημερώσουμε να έρθουν περισσότεροι από ένας εκπρόσωποι να κάνουν μια εισήγηση και να απαντήσουμε, και στους υπόλοιπους να τηρηθεί η ίδια μεθοδολογία.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Ξυδάκης.

ΝΙΚΟΣ ΞΥΔΑΚΗΣ: Κυρία Πρόεδρε, αντιλαμβάνομαι ότι ο Κανονισμός θέτει κάποια όρια στην προσέλευση των φορέων και στην ακρόαση, το οποίο όριο αυτό και τον περιορισμό του Κανονισμού συχνά πυκνά τον παραβιάζουμε, ακριβώς γιατί θέλουμε μέσα στο Σώμα και κατά τη νομοθετική εργασία μας να ακούμε τους κατεξοχήν ενδιαφερόμενους, τους φορείς της κοινωνίας, τους φορείς της Διοίκησης, τους επιστημονικούς και επαγγελματικούς φορείς.

Οπότε και στην παρούσα περίπτωση, για ένα θέμα που επιλαμβάνεται το νομοθέτημα, το οποίο είναι ακρογωνιαίος λίθος της κοινωνίας μας και επίσης, χαίρει εντελώς εξειδικευμένης και απόλυτης συνταγματικής προστασίας. Έστω και με κάποιους τρόπους να ακούσουμε δύο, τρεις, τέσσερις φορές παραπάνω, μόνο καλό θα κάνει και στο Νομοθετικό Σώμα και στην κοινωνία και στην Κοινωνία των Πολιτών, η οποία αντιλαμβάνεται ότι έρχεται εδώ, ακούγεται η η φωνή της, εισακούεται και συνδιαλέγεται με τους νομοθέτες. Δεν πειράζει, δηλαδή, δεν είναι «οι Πλάκες του Μωυσή» ο Κανονισμός και ας ξοδέψουμε και 20-30 λεπτά παραπάνω. Έχει μεγάλη πολιτική και παιδαγωγική σημασία αυτό που κάνουμε για το περιβάλλον.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε, κύριε Ξυδάκη.

Θέλω να πω, ότι υπάρχει ένας Κανονισμός. Έχουμε πει και το έχουμε συζητήσει και στη Διάσκεψη των Προέδρων, ενώπιον όλων των κομμάτων, ότι πρέπει να τηρείται. Υπάρχει και η διαδικασία των υπομνημάτων και αυτό δεν πρέπει να το ξεχνάμε. Τα υπομνήματα πηγαίνουν σε όλους τους Βουλευτές. Ήδη έχουμε παραβιάσει το 10 και έχουμε φτάσει στο 15.

Το λόγο έχει ο κ. Φάμελλος.

ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας): Ευχαριστώ.

Να διευκρινίσω μόνο, γιατί ίσως πρέπει να είναι και εν γνώσει όλων των Βουλευτών, προφανώς, δεν θα παρέμβω στη διαδικασία, και αυτό που προηγουμένως για την κυρία Μανωλάκου, το είπα μόνο γιατί έλειπαν οι εργαζόμενοι των φορέων και όχι για να φύγει κάποιος άλλος φορέας, ούτε θα παρέμβω εγώ σε αυτή τη συζήτηση.

Έχουμε στη χώρα μας 28 Φορείς, Νομικά Πρόσωπα- γιατί πρέπει να γνωρίζουμε ποιες είναι οι ΜΚΟ, ποια είναι η Κοινωνία των Πολιτών και ποιοι είναι οι Φορείς- οι οποίοι από ό,τι έχω καταλάβει, οι εισηγήσεις σας είναι να είναι εδώ, να παρέμβει ένας και να ερωτηθούν ίσως και οι άλλοι. Έχουμε επίσης δύο χώρους που οργανώνονται οι ΜΚΟ και η Κοινωνία των Πολιτών, το Δίκτυο των Μεγάλων Περιβαλλοντικών Οργανώσεων και το ΠΑΝΔΟΙΚΟ. Νομίζω ότι όλοι είναι στην πρόσκληση με μια λογική: Να είναι παρόντες και να εκπροσωπηθούν με μια τοποθέτηση και νομίζω ότι αυτή είναι η πραγματικότητα των φορέων.

Εμείς, δηλαδή, σαν Υπουργείο έχουμε 28 Νομικά Πρόσωπα που είναι Φορείς, οι οποίοι ασκούν αυτή τη στιγμή υπηρεσίες προστασίας και διαχείρισης σε ένα τμήμα του Δικτύου Natura, που είναι το Δίκτυο Προέδρων. Είναι άλλο οι μεγάλες ΜΚΟ και είναι άλλο το Πανελλήνιο Δίκτυο Οικολογικών Οργανώσεων, αλλά νομίζω ότι και οι τρεις υπάρχουν στον κατάλογο αυτή τη στιγμή. Προς διευκρίνιση, τουλάχιστον, για να γνωρίζετε πώς είναι οι Φορείς, οι ΜΚΟ και η Κοινωνία των Πολιτών, οργανωμένοι.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε.

Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Κύριοι συνάδελφοι, το ζήτημα είναι το εξής: Συμφωνώ με αυτό που είπε ο κ. Ξυδάκης. Εγώ ήθελα να κάνω την ίδια παρατήρηση, oτι ναι μεν καμιά φορά υπερβαίνουμε τα όρια του Κανονισμού, αλλά γίνεται για ουσιαστικούς λόγους. Τα υπερβαίνουμε και για άλλες περιπτώσεις που δεν είναι για ουσιαστικούς λόγους.

Λέω, λοιπόν, γιατί όχι να δώσουμε λίγο παραπάνω χρόνο σε κάποιους φορείς. Ανέφερε ο κ. Κόνσολας, για παράδειγμα, τον φορέα Καρπάθου Δωδεκανήσου. Αυτό είναι επιστημονικά στην κορυφή. Είναι αναγνωρισμένος για το έργο του, θα μας δώσει πολλά από τα φώτα του και για τις δυσλειτουργίες και τα προβλήματα που αντιμετωπίζει και για το πώς τα έχει καταφέρει. Και ο κ. Ξυδάκης που συμφώνησε, επίσης, για τον Αχέροντα και τον Καλαμά, είναι περιπτώσεις «case study», που λένε στο εξωτερικό. Δηλαδή, είναι η επιτομή όλων των κανόνων και όλων των δυσκολιών που αντιμετωπίζουν οι φορείς.

Ευχαριστώ.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Κύριε Αμυρά, όταν καλούμε το Δίκτυο Προέδρων των Φορέων Διαχείρισης, το ίδιο το Δίκτυο γνωρίζει και υπάρχουν κάποιες προτεραιότητες. Άρα αυτοί θα επιλέξουν.

Τον λόγο έχει ο κ. Στύλιος.

ΓΕΩΡΓΙΟΣ ΣΤΥΛΙΟΣ (Εισηγητής της Ν.Δ.): Ευχαριστώ πολύ, κυρία Πρόεδρε.

Κυρίες και κύριοι συνάδελφοι, συζητούμε το νομοσχέδιο «Φορείς Διαχείρισης Προστατευόμενων Περιοχών και άλλες διατάξεις». Δεν μπορώ όμως να μην κάνω ένα δύο μικρά σχόλια σε σχέση με την εισήγηση της συναδέλφου από την μεριά του ΣΥΡΙΖΑ, από την μεριά της κυβέρνησης.

Οι παρατηρήσεις μου να έχουν να κάνουν με το εξής, ότι δεν μπορούμε να κατηγορούμε για όλα τους άλλους, δεν μπορεί να μην κάνουμε μια αυτοκριτική, δεν μπορεί να μην βλέπουμε τα δικά μας τα λάθη και τα δικά μας σφάλματα, όταν πλέον βρισκόμαστε στο τρίτο χρόνο της διακυβέρνησης των ΣΥΡΙΖΑ-ΑΝΕΛ. Θα περίμενα να ακούσω κάποια σημάδια κριτικής και αυτοκριτικής.

Και το δεύτερο, σε σχέση με τις παρατηρήσεις για την Αντιπολίτευση και τη στάση σας. Δεν μας αφήνετε περιθώρια, κυρία συνάδελφε, διότι όταν θέλουμε να δούμε την πραγματικότητα, το τι ισχύει σήμερα και ποια είναι αυτή η πραγματικότητα που μας έχει φέρει στην σημερινή συζήτηση και στο σημερινό σχέδιο νόμου, να μην επισημαίνετε τις δικές σας παραλείψεις. Οπότε, θα συνεχίσουμε στη λογική και εμείς της Αντιπολίτευσης και στη λογική και των δικών μας αντιρρήσεων σε σχέση με το νομοσχέδιο σας, αλλά και των δικών μας θέσεων και των δικών μας προτάσεων σε σχέση με το περιβάλλον, τις περιοχές NATURA, την ευαισθησία για αυτές τις περιοχές. Και όχι μόνο βλέποντάς το θεωρητικά και κουβεντιάζοντας γενικά, αλλά μιλώντας πολύ συγκεκριμένα, μιλώντας δομημένα, οργανωμένα και πάντοτε έχοντας σε πρώτη προτεραιότητα την προστασία του περιβάλλοντος, την φύση, την οργάνωση αυτών των φορέων και μια σειρά από άλλα θέματα, τα οποία θα αναπτύξω στη συνέχεια.

Θέλω, λοιπόν, να μπω στον νομοσχέδιο και να πω ότι κάθε νομοσχέδιο κατά τη δική μου αντίληψη θα πρέπει να προσθέτει στις προηγούμενες προσπάθειες, να διατηρεί τα θετικά, να αντιμετωπίζει τις νέες προκλήσεις, λαμβάνοντας υπόψη τις θέσεις των φορέων, τις προτάσεις των ειδικών που περιμένουμε να τις ακούσουμε με προσοχή, καθώς και τις βέλτιστες ευρωπαϊκές και διεθνείς πρακτικές.

Η αλήθεια είναι ότι πρόκειται για έναν θεσμό νέο, που προέκυψε από την ανάγκη και την πίεση εφαρμογής και υλοποίησης κοινοτικών οδηγιών από την πρώτη οδηγία του 1992, από την Ε.Ο.Κ., την δεύτερη οδηγία του 2009.

Και είναι μια πραγματικότητα, ότι η καθυστέρηση αυτή, μέχρι και σήμερα, μετά από τρία χρόνια διακυβέρνησης ΣΥΡΙΖΑ-ΑΝΕΛ, μας έχει φέρει σε κάποιες από αυτές τις οδηγίες, να είμαστε στα πρόθυρα στο να τεθούν παρατηρήσεις από την Ευρωπαϊκή Επιτροπή και που μετά τις παρατηρήσεις μπορεί να έρθουν αυτά που αναφέρατε, κυρία συνάδελφε, αλλά μέχρι τώρα δεν γνωρίζω να έχουμε πρόστιμα σε σχέση με τις περιοχές NATURA και νομίζω δεν έχουμε. Μπορεί για άλλους λόγους, αλλά όχι σε σχέση με το συγκεκριμένο νομοσχέδιο.

Να πω, λοιπόν, ότι η αλήθεια είναι ότι δεν έχουν υλοποιηθεί τα απαραίτητα μέτρα για την προστασία και διατήρηση των περιοχών NATURA και υπάρχει αυτός ο κίνδυνος. Τι δεν έχει γίνει; Ποιες είναι οι παρατηρήσεις;

Οι φορείς διαχείρισης ιδρύθηκαν πριν 18 χρόνια με σκοπό την διατήρηση της βιοποικιλότητας και τη διαχείριση των προστατευόμενων περιοχών και έχει καλύψει μέχρι σήμερα ένα πολύ μικρό ποσοστό, το 30% των προστατευόμενων περιοχών της χώρας. Δηλαδή, 95 από τις 419 προστατευόμενες περιοχές.

Το 70% της συνολικής έκτασης των προστατευόμενων περιοχών της χώρας δεν ανήκουν μέχρι σήμερα στην αρμοδιότητα κανενός επίσημου φορέα. Ένα θετικό που θα μπορούσα να πω γι’ αυτό το νομοσχέδιο είναι ότι, έστω και πρόχειρα, εντάσσονται όλες οι περιοχές NATURA σε κάποιον φορέα διαχείρισης. Άρα, κάθε χωρική έκταση θα ανήκει σε κάποιον φορέα διαχείρισης. Ένα άλλο πρόβλημα είναι ότι οι φορείς διαχείρισης προστατευόμενων περιοχών, αντιμετωπίζουν σοβαρά οικονομικά προβλήματα και ελλείψεις σε ανθρώπινο δυναμικό και σε υλικοτεχνική υποδομή. Μέχρι τώρα, η χρηματοδότηση των φορέων διαχείρισης προστατευόμενων περιοχών γινόταν από ευρωπαϊκούς πόρους και αυτό, δεν μπορεί πλέον να συνεχιστεί με το νέο ΕΣΠΑ, δηλαδή, να συνεχιστεί η κάλυψη της μισθοδοσίας των εργαζομένων στους φορείς διαχείρισης από το ΕΣΠΑ 2014-2020. Το νομοσχέδιο λοιπόν, είναι περισσότερο προϊόν πίεσης για να εναρμονιστούμε με τις κοινοτικές Οδηγίες και λιγότερο μια οργανωμένη και συγκροτημένη δουλειά, η οποία έρχεται να βελτιώσει τα κακώς κείμενα.

Ένα δεύτερο θετικό για το νομοσχέδιο που συμφωνούμε και εμείς με αυτό και φαίνεται από την αρχική μου εισήγηση, ότι οι φορείς διαχείρισης προστατευόμενων περιοχών είναι τα καταλληλότερα σχήματα διοίκησης και διαχείρισης των περιοχών δικτύων NATURA 2000. Τώρα, σε σχέση με το που θα υπάγονται αυτοί οι φορείς - συμφωνούμε να είναι αυτόνομα ανεξάρτητα νομικά πρόσωπα ιδιωτικού δικαίου - αν θα υπάγονται στο Υπουργείο ή στις Περιφέρειες, εμείς έχουμε μια άλλη αντίληψη την οποία δεν μπορούμε να τη δούμε μεμονωμένα, αλλά πρέπει να τη δούμε σε μια συνολικότερη πρόταση.

Το 2014 όντως είχε ψηφιστεί ένας νόμος που ανέφερε 14 φορείς διαχείρισης, όμως, αυτός ο νόμος έδινε παράταση μέχρι 31/12/2015 για να υλοποιηθούν τα προγράμματα που ήταν τότε σε εξέλιξη, σύμφωνα με τα τεχνικά δελτία που ήταν και υλοποιούνταν στο πλαίσιο του ΕΣΠΑ. Παράλληλα, στο Υπουργείο είχαν συγκροτηθεί 4 Επιτροπές, μια από αυτές αφορούσε και τους φορείς διαχείρισης προστατευόμενων περιοχών. Αυτή η Επιτροπή κατέληξε το 2014 σε κάποια πορίσματα και διατέθηκε στον τότε Υπουργό και - μιλάω για το Νοέμβριο του 2014 - είχαμε τις εκλογές, την έλευση της «εθνικοσωτήριας» κυβέρνησης των ΣΥΡΙΖΑ-ΑΝΕΛ και της «ισχυρής διαπραγμάτευσης» μετά το 2014, οπότε, από το 2015 και στη συνέχεια, τα πορίσματα αυτά έμειναν στο συρτάρι, δεν υλοποιήθηκε τίποτα και προέκυψαν από αυτή τη διαχείριση και διακυβέρνηση των τριών χρόνων μέχρι σήμερα, ειδικά τα δύο πρώτα χρόνια, πάρα πολλά και μεγάλα προβλήματα, σε σχέση και με τους πόρους για τους φορείς διαχείρισης, και με τα σχέδια διαχείρισης που θα έπρεπε να έχουν προχωρήσει και να έχουν εκπονηθεί. Προέκυψε ένα πολύ μεγάλο τεράστιο πρόβλημα που έχει να κάνει με τους εργαζόμενους στους φορείς διαχείρισης προστατευόμενων περιοχών, οι οποίοι κάτω από την ανασφάλεια, την ομηρία, την προχειρότητα, το πρόσκαιρο καθεστώς στο οποίο λειτουργούσαν, δεν γνώριζαν τι θα συμβεί τους επόμενους μήνες. Το αποτέλεσμα της πληρωμής και της μισθοδοσίας τους από το Πράσινο Ταμείο γι’ αυτά τα δύο χρόνια, μετά το 2015, ήταν να έχουμε μια συνεχόμενη καθυστέρηση στην καταβολή των αποδοχών των εργαζομένων, ένα επίτευγμα της κυβέρνησης ΣΥΡΙΖΑ-ΑΝΕΛ.

Σήμερα, ήδη, για πάνω από 2 μήνες βρίσκονται σε καθεστώς που δεν έχουν λάβει τις αποδοχές τους για διάφορους λόγους και δεν γνωρίζουν πολλά πράγματα και τι θα συμβεί από εδώ και στο εξής. Πιο τεκμηριωμένα, σε σχέση με τα αρνητικά του νομοσχεδίου, που μας οδηγούν και μας στέλνουν στο «όχι» επί της αρχής σε αυτό το νομοσχέδιο, θα πω τα εξής: Για παράδειγμα, αυξάνετε τους φορείς διαχείρισης των προστατευόμενων περιοχών, κατά την πάγια τακτική της Κυβέρνησης να αυξάνει τις κρατικές δομές. Μάλιστα, δίνει τη δυνατότητα στον Υπουργό και την εξουσιοδότηση να δημιουργεί παραρτήματα φορέων όπου κρίνει ή όπου του εισηγούνται να δημιουργηθούν επιπλέον δομές.

Θέλουμε να ξεκαθαρίσουμε το εξής, που είναι βασικό στη δική μας αντίληψη. Περισσότεροι φορείς διαχείρισης προστατευόμενων περιοχών δεν σημαίνει και καλύτερη δουλειά. Επί των ημερών μας είχαν μειωθεί σε 14. Δεν λειτούργησε ποτέ αυτό το σύστημα. Μια μελέτη, η οποία είναι στη δημοσιότητα και μπορείτε να την κάνετε χρήση, κάνει λόγο για 13 φορείς διαχείρισης, όσες και οι περιφέρειες. Αυτό δεν σημαίνει απολύσεις προσωπικού. Σημαίνει μείωση στο λειτουργικό κόστος, όμως σημαίνει και καλύτερη οργάνωση. Σημαίνει διοικητικά οργανογράμματα στους φορείς διαχείρισης, που δεν υπάρχουν, και σημαίνει στόχους, που δεν υπάρχουν μέχρι σήμερα.

Αυξάνετε, λοιπόν, τους φορείς διαχείρισης, όμως, αυξάνετε και τις περιοχές ευθύνης σε αυτούς τους φορείς διαχείρισης που υπάρχουν μέχρι τώρα. Δηλαδή, από 28 δημιουργούνται 8 καινούργιοι και γίνονται 36, χωρίς να δίνετε, όμως, στους φορείς διαχείρισης τα απαραίτητα εργαλεία για να πραγματοποιήσουν τη δουλειά τους, η οποία απορρέει και από τις κοινοτικές οδηγίες και πιθανώς και από τις μελέτες και τα σχέδια διαχείρισης, που θα προκύψουν.

Οι διαθέσιμοι πόροι μειώνονται για τους φορείς διαχείρισης, ενώ αυξάνουμε τις δομές. Δεν παρουσιάζετε κανένα οργανόγραμμα για τους φορείς, πόσοι απασχολούνται και με ποια κριτήρια θα προσλαμβάνονται. Περιμένω από τον κ. Υπουργό την τοποθέτησή του για να μας τα διευκρινίσει. Στο νομοσχέδιο αναφέρεται ότι θα αξιολογούνται οι φορείς διαχείρισης. Από ποιους θα αξιολογούνται - εδώ υπάρχει σχετικό άρθρο για αξιολόγηση - πώς θα γίνεται αυτή η αξιολόγηση και ποια θα είναι η μεθοδολογία για την αξιολόγηση; Περιμένουμε να ενημερωθούμε και για αυτό.

Δεν γίνεται καμία αναφορά σε μηχανισμούς διαφάνειας, σε σχέση με τον τρόπο λειτουργίας των φορέων διαχείρισης. Δεν προβλέπεται η δυνατότητα στους φορείς διαχείρισης προστατευόμενων περιοχών να συμμετέχουν ή να ερωτηθούν στη σύνταξη των σχεδίων διαχείρισης των περιοχών ευθύνης τους. Δεν τους δίνετε μεγαλύτερη αυτονομία για να μπορούν να έχουν πόρους, αλλά προσπαθείτε να τους έχετε εγκλωβισμένους. Στους 28, λοιπόν, φορείς διαχείρισης προστατευόμενων περιοχών, απασχολούνται σήμερα 357 συνολικά εργαζόμενοι, εκ των οποίων μόλις 6 με συμβάσεις ιδιωτικού δικαίου αορίστου χρόνου και οι υπόλοιποι 351 με συμβάσεις ιδιωτικού δικαίου ορισμένου χρόνου. Άρα, λοιπόν, έχουμε 351 εξειδικευμένους, με γνώσεις και με εμπειρία, που εργάζονται μέχρι 11 χρόνια συνολικά αυτοί οι εργαζόμενοι, τους οποίους εντάσσετε σε μια κατάσταση ομηρίας.

Το σχέδιο νόμου προβλέπει για τους εργαζόμενους παράταση για το 2018, μέχρι τη στιγμή που θα ολοκληρωθούν οι διαδικασίες του νέου καθεστώτος πρόσληψης και εργασίας των εργαζομένων, που είναι οκτάμηνες συμβάσεις. Όπως γνωρίζετε, οι οκτάμηνες συμβάσεις, σύμφωνα με τον νόμο του ΑΣΕΠ, έχουν ως κριτήριο πρόσληψης και την ανεργία. Άρα, λοιπόν, θα έχω ένα εξειδικευμένο προσωπικό, που θα πάει σε οκτάμηνες συμβάσεις. Δεν είμαστε σίγουροι ότι αυτό το εξειδικευμένο προσωπικό θα απασχοληθεί και θα μείνει στους φορείς, διότι θα μετράει η ανεργία και η κοινωνική κατάσταση. Είναι στον νόμο του ΑΣΕΠ να μετράει τα τέκνα και μια σειρά από άλλα κριτήρια. Το σίγουρο είναι ότι θα πρέπει για τουλάχιστον 4 μήνες το χρόνο, μέσα στο δωδεκάμηνο, αυτοί οι εργαζόμενοι να μην απασχολούνται στο φορέα για να μην έχουν δικαιώματα. Εγώ, λοιπόν, καταλαβαίνω ότι τους κρατάμε σε ομηρία, θα τους αφήσουμε 4 μήνες εκτός εργασίας, στην ανεργία και θα είναι αβέβαιο το μέλλον των εργαζομένων.

Θα είναι αβέβαιο και το μέλλον των Φορέων Διαχείρισης Προστατευόμενων Περιοχών, διότι οι εργαζόμενοι αυτοί έχουν για 11 χρόνια προσφέρει εκεί τις υπηρεσίες τους και είναι λάθος και νομίζουμε ότι θα πρέπει να είναι τακτικό προσωπικό. Εδώ είναι μια μεγάλη ευθύνη της σημερινής Κυβέρνησης, όπου, εάν ο νόμος είχε έρθει οργανωμένα, δομημένα και είχε ολοκληρωθεί, σύμφωνα με τα πορίσματα που είχαμε αφήσει το 2014, το 2016, θα μπορούσατε να προκηρύξετε και να προχωρήσετε σε σύμβαση μόνιμων θέσεων προσωπικού, ώστε να μπορούν να υλοποιήσουν τα προγράμματά τους.

Κυρίες και κύριοι συνάδελφοι, το νομοσχέδιο δεν είναι ώριμο, είναι πρόχειρο, δεν φαίνεται ξεκάθαρα ποιες παθογένειες επιλύει. Το νομοθέτημα δεν παρέχει ουσιαστικές αρμοδιότητες, ούτε ενισχύει το θεσμικό πλαίσιο λειτουργίας των Φορέων Διαχείρισης, όπως αόριστα αναγγέλλει. Περιμένω να μας πείτε συγκεκριμένα, πώς ξεκαθαρίζονται οι αρμοδιότητες και πώς αποσαφηνίζεται το θεσμικό πλαίσιο της λειτουργίας τους. Χωρίς να εξασφαλίζει την απαραίτητη στελέχωση και χρηματοδότηση, χωρίς να τους δίνει δυνατότητες να συμμετέχουν σε άλλα προγράμματα, γιγαντώνει τις περιοχές ευθύνης.

Ο ρόλος των Φορέων Διαχείρισης παραμένει γνωμοδοτικός. Υπό το πρίσμα αυτό είναι αβέβαιο, κατά πόσο είναι εφικτή η διαχείριση των νέων διευρυμένων ετερογενών εντασσόμενων εκτάσεων.

Θέλω, αγαπητοί συνάδελφοι, όλα αυτά να τα δούμε σε λεπτομέρειες, να ακούσουμε τους Φορείς, με καλή πίστη από την δική μας πλευρά, να ενημερωθούμε στα ερωτήματα που έθεσα στην ηγεσία Υπουργείου Περιβάλλοντος για τις όποιες ασάφειες προκύψουν, για παράδειγμα, για την στελέχωση των διοικητικών συμβουλίων, την αυτονομία τους, την αξιολόγηση και στη συνέχεια θα τοποθετηθούμε και στην κατ` άρθρο πληρέστερα, αναλυτικά, συγκεκριμένα και πιο εξειδικευμένα, όπως και στην Ολομέλεια.

Σας ευχαριστώ πολύ.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Εμείς ευχαριστούμε.

Το λόγο έχει ο κ. Αρβανιτίδης.

ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Ευχαριστώ πολύ κυρία Πρόεδρε.

Κύριε Υπουργέ, αγαπητοί κύριοι συνάδελφοι, η Δημοκρατική Συμπαράταξη προσέρχεται με καλή διάθεση στην συζήτηση του νομοσχεδίου, γιατί θεωρούμε ότι αποτελεί μια καλή βάση πάνω στην οποία μπορούμε να χτίσουμε προτάσεις για βελτιώσεις.

Παρά τις αδυναμίες και τις αστοχίες που διακρίναμε στα άρθρα, κανείς δεν μπορεί να αρνηθεί ότι η χώρα μας πρέπει να ξανασχεδιάσει τους Φορείς Διαχείρισης των Προστατευόμενων Περιοχών και την λειτουργία τους. Είμαστε πίσω, έχουμε αργήσει, πρέπει να τρέξουμε.

Βεβαίως, οφείλω να σημειώσω, όπως ανέφερε προηγούμενα ο Εισηγητής της Ν.Δ., ότι τον Νοέμβριο του 2014 υπήρξε ομόφωνο πόρισμα στο Υπουργείο - μεταξύ του Υπουργείου, των Φορέων Διαχείρισης, των Οργανώσεων - ένα πόρισμα με 4 κεφάλαια, το οποίο όφειλε γρήγορα να υλοποιηθεί, μια που ήταν ομόφωνο. Τρία χρόνια καθυστέρηση και κάποιος πρέπει να απαντήσει, για ποιο λόγο υπήρξε αυτό και τι το μεγάλο προστέθηκε σε αυτό το πόρισμα και χρειάστηκαν τρία χρόνια για να έχουμε την νομοθετική αυτή πρωτοβουλία.

Μπαίνω λοιπόν κατευθείαν στο θέμα, γιατί νομίζω ότι έχει σημασία σε πρώτη φάση, να διαβάσουμε πίσω από τις γραμμές του νομοσχεδίου.

Κύριε Υπουργέ, θα βάλω τέσσερα ζητήματα σε τέσσερις άξονες, τα οποία εμμέσως μπορείτε να τα θεωρήσετε και προτάσεις.

Άξονας πρώτος, Σχέδια διαχείρισης των προστατευόμενων περιοχών. Για μας τα σχέδια αυτά είναι η καρδιά της νέας προσπάθειας, είναι το εγχειρίδιο που θα λέει στους φορείς διαχείρισης ποιες δουλειές έχουν να κάνουν πρακτικά, πώς θα τις κάνουν, ποιες είναι οι κατευθύνσεις του Υπουργείου, ποιες είναι οι προτεραιότητες. Ερώτημα λοιπόν, αυτή τη στιγμή υπάρχουν 28 Φορείς που λειτουργούν, έχουν εμπειρία και μάλιστα υπάρχουν δύο εγκεκριμένα σχέδια διαχείρισης.

Γιατί λοιπόν δεν δίνετε στους φορείς αυτούς τη δυνατότητα να κάνουν προτάσεις για το πώς θα καταρτιστούν τα νέα αυτά σχέδια; Γιατί τους δίνετε τη δυνατότητα να κάνουν μόνο διορθωτικές προτάσεις σε δεύτερο χρόνο, όταν αυτά τα σχέδια θα βρίσκονται ήδη σε εφαρμογή;

Αν βάλετε πάλι μπροστά το κάρο για να κερδίσετε χρόνο, στην αρχή, νομίζω, θα τα καταφέρετε, αλλά στο μέλλον όλες αυτές τις λειτουργίες θα τις βρείτε μπροστά σας. Έχω την αίσθηση ότι είναι λάθος να πάτε να φορέσετε κοστούμια που δεν ταιριάζουν στους φορείς, μόνο και μόνο επειδή δεν συνεργαστήκατε ή δεν τους ρωτήσατε όταν έπρεπε. Είναι λάθος να μην αξιοποιήσετε έγκαιρα την εμπειρία ανθρώπων και δομών που γνωρίζουν το αντικείμενο και να έρχεστε μετά από αυτούς να τους ζητάτε διορθώσεις. Επίσης, είναι λάθος να ψηφίσουμε ένα νομοσχέδιο με φαινομενικά ενιαίους κανόνες, οι οποίοι, στην πράξη δεν θα εφαρμοστούν με ενιαίο τρόπο. Αναφέρομαι κυρίως στην χρηματοδότηση και στελέχωση των φορέων διαχείρισης που αποτελούν τον δεύτερο και τρίτο άξονα των προτάσεων μας αντίστοιχα.

Για να προστατεύσουμε τις περιοχές NATURA, το 2018 θα έχουμε στη διάθεσή μας 10 εκατ. για λειτουργικά έξοδα και μισθοδοσία. Αν δεν κάνω λάθος, κύριε Υπουργέ, τα χρήματα αυτά είναι περίπου το ένα δέκατο των χρημάτων που πραγματικά έχουμε ανάγκη, αν θέλουμε να μιλάμε για ένα καλό επίπεδο διαχείρισης των προστατευόμενων περιοχών στην χώρα. Είναι λοιπόν σαφές ότι τα χρήματα από τον Προϋπολογισμό και το Πράσινο Ταμείο δεν επαρκούν. Χρειαζόμαστε πόρους από το ΕΣΠΑ, για την ακρίβεια χρειαζόμαστε πολλά χρήματα από το ΕΣΠΑ. Τα χρήματα αυτά δεν θα έρθουν μόνα τους, χρειάζονται άνθρωποι με εμπειρία στο κομμάτι αυτό, οι οποίοι θα μπορούν να φέρουν αποτελέσματα. Επίσης, χρειάζεται ένας κεντρικός συντονισμός από το Υπουργείο και σωστή καθοδήγηση, ειδικά στους φορείς που θα ξεκινήσουν για πρώτη φορά τη λειτουργία τους. Νομίζω ότι το νομοσχέδιο αφήνει κενά και στα δύο αυτά σημεία.

Για τις προσλήψεις θα αποφασίζουν οι φορείς διαχείρισης χωρίς κριτήρια από τον νόμο. Το μόνο κριτήριο είναι να υπάρχουν πόροι στο Γενικό Λογιστήριο. Πολύ φοβάμαι ότι η δυνατότητα αυτή θα δημιουργήσει φορείς δύο ταχυτήτων. Φορείς που θα είναι προσανατολισμένοι στο να εκταμιεύσουν χρήματα από την Ευρώπη και θα προσλαμβάνουν προσωπικό και θα αντιμετωπίζουν τις ανάγκες τους και φορείς που θα αρκούνται στα λεφτά του Προϋπολογισμού, οι οποίοι θα προσλαμβάνουν προσωπικό για να αντιμετωπίσουν μόνο επείγουσες ανάγκες. Νομίζω ότι πρέπει να το δείτε το θέμα αυτό, κύριε Υπουργέ και να βάλετε δικλίδες ασφαλείας, ώστε να υπάρχει ένας κοινός βηματισμός στο σύνολο των φορέων για όλη τη χώρα.

Το μόνο που υπάρχει αυτή τη στιγμή, είναι η παραδοχή στη σελίδα 10 της έκθεσης του νομοσχεδίου, στην οποία αναφέρεται ότι δεν έχει γίνει οικονομοτεχνική μελέτη ή μελέτη σκοπιμότητας για τους νέους προτεινόμενους φορείς διαχείρισης προστατευόμενων περιοχών. Για μας, λοιπόν, αυτή τη στιγμή η όλη προσπάθεια έχει μεγάλες επισφάλειες και γι' αυτό προτείνω να δούμε τα θέματα αυτά πια προσεκτικά στις διατυπώσεις τους. Η συνοχή είναι μεγάλο πράγμα και θα βοηθήσει τη διοίκηση να αποκτήσει κοινή αντίληψη και δράση. Θα βοηθήσει κι εμάς, το πολιτικό σύστημα, να αξιολογήσουμε με ενιαίο και αξιόπιστο τρόπο την εφαρμογή της νομοθεσίας στο μέλλον, ώστε οι όποιες διορθώσεις θα γίνουν, να είναι καθολικά αναγκαίες και αποδεκτές και όχι να πηγαίνουμε, όπως κάθε φορά, να μπαλώνουμε τρύπες «α λα καρτ».

Νομίζω ότι στην κατεύθυνση αυτή πρέπει να ξαναδείτε και το θέμα της κατάργησης της Διεύθυνσης Περιβαλλοντικού Σχεδιασμού του Υπουργείου Περιβάλλοντος, η οποία, νομίζω ότι μπορεί να συμβάλει στο να ενοποιηθεί αυτός ο κοινός βηματισμός, κύρια, ανάμεσα στους υφιστάμενους και τους νέους φορείς.

Τέταρτο και τελευταίο άξονα, αναφέρω τις αντιθέσεις του νομοσχεδίου. Κατά τη γνώμη μου, η πρώτη αντίθεση-αντίφαση έχει να κάνει με το τι σχήματα θέλουμε να διαχειριστούν τις προστατευόμενες περιοχές. Το νομοσχέδιο κάνει δύο κινήσεις, οι οποίες για εμένα είναι αντιφατικές. Από τη μια πλευρά πάμε και καλύπτουμε όλες τις περιοχές NATURA με φορείς διαχείρισης, στους οποίους συμμετέχουν επιστήμονες, μη κυβερνητικές οργανώσεις, αυτοδιοίκηση και άλλοι φορείς και από την άλλη, πάμε και καταργούμε τα υπόλοιπα σχήματα διαχείρισης για τις προστατευόμενες περιοχές, εκτός του δικτύου NATURA. Το ερώτημα εδώ είναι πολύ σαφές και συγκεκριμένο: Ποιος θα αναλάβει τη διαχείριση αυτών των περιοχών; Αυτή τη στιγμή φαίνεται ότι θα τα αναλάβει όλα το Υπουργείο και νομίζω, αν αυτό θέλετε, ότι είναι παράδοξο και έρχεται σε αντίθεση με τη φιλοσοφία του νομοσχεδίου.

Η δεύτερη μεγάλη αντίφαση έρχεται από την Θεσσαλονίκη.

Γνωρίζετε πολύ καλά τα προβλήματα ρύπανσης που υπάρχουν στο Θερμαϊκό κόλπο και είναι θετικό ότι ο νέος Φορέας Διαχείρισης του Δέλτα Αξιού – Λουδία – Αλιάκμονα μετεξελίσσεται σε Φορέα Διαχείρισης και του Θερμαϊκού κόλπου, εκτός από την περιοχή του - και στην Κασσάνδρα νομίζω ένα κομμάτι - ώστε να καλύψει το σύνολο της περιοχής. Θετική επίσης είναι και η ειδική άμισθη συμβουλευτική επιτροπή που θα βοηθήσει το Φορέα στο έργο του.

Θα σας πω όμως ότι μέχρι στιγμής δεν έχουμε καμία εικόνα για το τι ακριβώς πρόκειται να γίνει άμεσα για την αντιμετώπιση της ρύπανσης του Θερμαϊκού. Ο νέος Φορέας για να λειτουργήσει και να μπορεί να είναι αποτελεσματικός, θα πάρει χρόνο. Δεν χρειαζόμαστε βέβαια μόνο συμβουλευτικές επιτροπές, αλλά διαχειριστική δυνατότητα του Φορέα, κάτι που δεν προκύπτει πουθενά από το νομοσχέδιο, αλλά είναι απλά ως πρόθεση που αναφέρεται. Θέλουμε να μας πείτε ποια είναι τα συγκεκριμένα βήματα που θα γίνουν το 2018, ποιο είναι το σχέδιο δράσης, ποιες οι προτεραιότητες, ποιοι είναι οι στόχοι, ώστε να γνωρίζουν οι πολίτες της Θεσσαλονίκης τι να περιμένουν από τη νέα κυβερνητική αυτή πρωτοβουλία.

Μέχρι στιγμής ο τρόπος που έχετε χειριστεί το θέμα και σε επίπεδο Βουλής - και αναφέρομαι στην Επιτροπή Περιβάλλοντος - και σε επίπεδο Υπουργείου, για μένα, είναι απαράδεκτος. Θυμίζω ότι για τη ρύθμιση του Θερμαϊκού έχω κάνει προσωπικά ερώτηση και Αίτηση Κατάθεσης Εγγράφων από τον Ιούλιο του 2017 και ακόμη περιμένω απάντηση από το δικό σας Υπουργείο, κύριε Υπουργέ. Η μόνη απάντηση που έχω λάβει μέχρι σήμερα, είναι από το Υπουργείο Εσωτερικών, η οποία, μεταξύ άλλων, αναφέρει τα έργα που πρέπει να υλοποιήσει η ΕΥΑΘ και η Περιφέρεια Κεντρικής Μακεδονίας, ώστε να καταστεί λειτουργικό όλο το έργο της μεταφοράς των λυμάτων προς τον κεντρικό αποχετευτικό αγωγό. Θυμίζω, επίσης, ότι τρεις βουλευτές της Δημοκρατικής Συμπαράταξης, τον περασμένο Ιούλιο ζητήσαμε επίσημα ειδική συνεδρίαση της Επιτροπής Περιβάλλοντος της Βουλής για το Θερμαϊκό. Η Πρόεδρος της Επιτροπής και Εισηγήτρια σήμερα στο νομοσχέδιο, με γραπτή επιστολή έκανε το αίτημά μας δεκτό και μας ενημέρωσε, μάλιστα, ότι το ζήτημα του Θερμαϊκού θα αποτελέσει ένα από τα πρώτα θέματα συζήτησης στην Επιτροπή, με την επανεκκίνηση των εργασιών της Βουλής, μετά το καλοκαίρι. Οι εργασίες ξεκίνησαν τον Αύγουστο και μέχρι σήμερα δεν έχει υπάρξει καμία Επιτροπή. Καταλαβαίνετε, λοιπόν, ότι δεν θα δεχθώ ως απάντηση τη χωρική διεύρυνση ενός Φορέα Διαχείρισης και μιας ειδικής άμισθης επιτροπής.

Τέλος, θα ήθελα να θέσω ακόμη δύο ζητήματα. Το πρώτο αφορά τα διοικητικά συμβούλια των Φορέων Διαχείρισης. Είναι σαφές ότι έχουμε μείνει πίσω, ως χώρα, στο θέμα των Προστατευόμενων Περιοχών, αυτό δεν σημαίνει όμως, ότι ξεκινάμε από το μηδέν. Υπάρχουν άνθρωποι που έχουν εργαστεί σκληρά όλα αυτά τα χρόνια και αποτελούν τη θεσμική μνήμη της ελληνικής πολιτείας στον ευαίσθητο αυτό τομέα. Δεν ανακαλύψατε βεβαίως, ως χώρος ή πρώτη φορά αριστερά στην κυβέρνηση, την ευαισθησία για το περιβάλλον και το περιβάλλον. Υπάρχουν βήματα, διαδικασίες, αποτελέσματα και ένα σωρό ενέργειες μέχρι τώρα.

Επειδή σύντομα οι διοικήσεις θα αλλάξουν, αν κατάλαβα καλά, τόσο στους 28 υφιστάμενους, όσο και στους 8 νέους Φορείς Διαχείρισης, θέλω να διευκρινιστεί το εξής: Για τους υφιστάμενους Φορείς, θα υπάρξει αξιολόγηση των διοικήσεων με βάση τη διαδικασία που προβλέπεται στο άρθρο 9 του νομοσχεδίου; Αν ναι, η αξιολόγηση αυτή θα παίξει ρόλο στην απόφαση για την νέα σύνθεση των διοικητικών συμβουλίων; Αναφέρομαι προφανώς στους εκπροσώπους που θα ορίσει το Υπουργείο. Το λέω αυτό απλά, γιατί είναι κρίμα, κάθε φορά, όλοι αυτοί οι άνθρωποι, οι οποίοι δούλεψαν, να πάρουν την ταμπέλα των αποτυχημένων - αυτό γίνεται συχνά στην ελληνική πολιτεία - χωρίς να αξιολογήσει η πολιτεία τι έχουν προσφέρει μέχρι σήμερα και τι μπορούν να προσφέρουν από δω και πέρα με την εμπειρία τους. Επίσης, θα ήθελα να σημειώσω ότι πιθανόν να είναι χρήσιμο κ. Υπουργέ - το έχουμε βιώσει όσοι ασχοληθήκαμε με την αυτοδιοίκηση, έχουμε βιώσει την αντίθεση της τοπικής κοινωνίας με αυτούς τους Διαχειριστικούς Φορείς- να υπάρχει θεσμοθετημένη συνέλευση φορέων σε κάθε περιοχή, όπου μια φορά το χρόνο είτε να υπάρχει απολογισμός είτε να υπάρχουν προτάσεις, χωρίς δεσμευτικούς τρόπους, αλλά να το θεσμοθετήσουμε, γιατί καταλαβαίνετε πόσο χρήσιμο θα είναι να υπάρχουν τέτοιες γενικές συνελεύσεις φορέων σ' αυτές τις περιοχές, που πολλές φορές είναι και διατοπικές, διαπεριφερειακές, ώστε να μπορεί να υπάρχει μια όσμωση, μια σύγκλιση των ζητημάτων της τοπικής κοινωνίας, των αντιθέσεων και των Φορέων Διαχείρισης.

Το δεύτερο θέμα αφορά το άρθρο 18, το οποίο θεωρώ ότι, όπως είναι διατυπωμένο, φαίνεται ότι με αφορμή τη Θάσο και τη Σαμοθράκη πάει να ξηλωθεί οριζόντια η νομοθεσία για έργα υποδομής σε δασικές περιοχές - ελπίζω να έχω άδικο- και πρέπει να μας εξηγήσετε, κύριε Υπουργέ, τι ακριβώς θέλετε να κάνετε με το άρθρο αυτό, γιατί, όπως είναι αυτή τη στιγμή η διατύπωση, δίνει τη δυνατότητα να γίνουν έργα υποδομής ακόμη και σε δασικές εκτάσεις μέσα σε εθνικούς δρυμούς.

Αυτά προς το παρόν, τις υπόλοιπες λεπτομέρειες θα τις δούμε και νομίζω ότι θα υπάρξει δημιουργική συζήτηση στη επί των άρθρων συζήτηση. Εμείς, ως Δημοκρατική Συμπαράταξη, είμαστε θετικοί επί της αρχής στο νομοσχέδιο, κατά πάγια τακτική όμως θα κρατήσουμε για τυπικούς λόγους επιφύλαξη μέχρι την τοποθέτηση του κ. Υπουργού και μέχρι να ακούσουμε και τους φορείς. Σας ευχαριστώ πολύ.

EYH KAΡΑΚΩΣΤΑ (Αντιπρόεδρος της Επιτροπής):Το λόγο έχει η κυρία Ζαρούλια.

ΕΛΕΝΗ ΖΑΡΟΥΛΙΑ (Ειδική Αγορήτρια του Λαϊκού Συνδέσμου - Χρυσή Αυγή): Ευχαριστώ, κυρία Πρόεδρε, να με συγχωρήσετε λίγο για τη φωνή μου, διότι έχω ένα κρυολόγημα που με ταλαιπωρεί από τις αρχές του χρόνου.

Στο προτεινόμενο σχέδιο νόμου και στο κεφάλαιο Α΄, άρθρα 1 - 12, διαπιστώνεται πως πρόκειται για την εκπλήρωση υποχρεώσεων της χώρας μας, οι οποίες προέρχονται από Κοινοτικές Οδηγίες και ειδικότερα την με αριθμό 92/43 ΕΟΚ για τους οικοτόπους και την άγρια πανίδα και με την υπ' αριθμό 2009/147ΕΚ για τα άγρια πτηνά. Υποχρεώσεις, οι οποίες έπρεπε να έχουν καλυφθεί από το έτος 2012, όπως, για παράδειγμα, αυτές οι οποίες αφορούν στις ειδικές ζώνες διατήρησης που βασίζονται στην Οδηγία 92/43 της ΕΟΚ. Πέντε έτη αργότερα με την πίεση του χρόνου και την απειλή της επιβολής προστίμων από την Ε.Ε., η παρούσα μνημονιακή συγκυβέρνηση των Τσίπρα-Καμμένου, εισάγει προς ψήφιση και συμμόρφωση στο κοινοτικό δίκαιο, το προτεινόμενο σχέδιο νόμου.

Το εγχώριο σύστημα διοίκησης και διαχείρισης των προστατευόμενων περιοχών της χώρας μας, αποτελεί και ένα εργαλείο εφαρμογής της ευρωπαϊκής περιβαλλοντολογικής νομοθεσίας και η επικαιροποίησή του διενεργείται στα πλαίσια της υποχρέωσης προς συμμόρφωση σε αυτήν.

Το κίνητρο συνεπώς για την εισαγωγή προς ψήφιση του εν λόγω σχεδίου νόμου, δεν είναι η αξιολόγηση των εθνικών αναγκών μας στον προκείμενο τομέα και ικανοποίηση αυτών, αλλά η ανάγκη συμμόρφωσης σε υποχρεώσεις προς την Ε.Ε. και το κοινοτικό περιβαλλοντολογικό δίκαιο, όπως είπα προηγουμένως.

Επιπλέον στη ρύθμιση της παρ. 2, του προτεινόμενου άρθρου 4, ορίζεται πως οι φορείς διαχείρισης προστατευόμενων περιοχών, μπορεί να συνεργάζονται με μη κυβερνητικές οργανώσεις. Πρόκειται σαφέστατα για μια ακόμη περίπτωση νομοθέτησης, κατά την οποία η συγκυβέρνηση των Τσίπρα-Καμμένου ανάγει σε ισότιμους συνεργάτες τις καθ' όλα ύποπτες για τους ρόλους τους και τις επιδιώξεις τους μη κυβερνητικές οργανώσεις.

Έτι περαιτέρω, στις διατάξεις του άρθρου 8 και ειδικότερα στις περιπτώσεις Ε΄ και ΣΤ΄ περί των οικονομικών πόρων των φορέων, καθίσταται αντιληπτό πως προσδίδεται σε αυτούς ένας επιχειρηματικός χαρακτήρας. Αυτός ο χαρακτήρας όμως, δεν συμβαδίζει με τη μορφή την οποία εισάγει το πρώτο άρθρο στο τελευταίο του εδάφιο, όπου αναφέρεται πως οι φορείς διαχείρισης προστατευόμενων περιοχών είναι κοινωφελή νομικά πρόσωπα ιδιωτικού δικαίου και δεν έχουν κερδοσκοπικό χαρακτήρα.

Στο κεφάλαιο Β΄, άρθρα 13-22, του προτεινόμενου σχεδίου νόμου, εισάγονται διατάξεις, οι οποίες τροποποιούν τη δασική νομοθεσία και αφορούν στα παρακάτω αντικείμενα.

Πρώτον, νομιμοποίηση υφιστάμενων χιονοδρομικών κέντρων σε περιοχές του δικτύου NATURA.

Δεύτερον, νομιμοποίηση υφιστάμενων εγκαταστάσεων υπαίθριας κατασκήνωσης-κάμπινγκ σε εκτάσεις δασικού χαρακτήρα. Εδώ, έχουμε να κάνουμε μια παρατήρηση, ότι την ώρα που νομιμοποιείτε χιονοδρομικά κέντρα και κάμπινγκ, κατεδαφίζετε τα ταβερνάκια στο Σχοινιά και ο Υπουργός έχει να πει ότι θα επιτραπούν τέσσερα νέα κέντρα εξυπηρέτησης λουόμενων στην παραλία. Δηλαδή, τον Υπουργό τον ενοχλούν τα ταβερνάκια που υπάρχουν εδώ και 10ετίες, αλλά όχι τα τέσσερα νέα κέντρα. Και ακόμη χειρότερα, δεν διστάζετε να μετατρέψετε το Γραμματικό σε μια χωματερή με τη χωροθέτηση, ΧΥΤΑ-ΧΥΤΥ, παρά τις αντιδράσεις της τοπικής κοινωνίας και εκπροσώπων της πανεπιστημιακής κοινότητας.

Τρίτον, δυνατότητα έγκρισης έργων υποδομών και ύδρευσης σε περιοχές του δικτύου NATURA.

Τέταρτο, νομοτεχνική βελτίωση διάταξης που αφορά τα ορειβατικά καταφύγια.

Πέμπτο, ένταξη υπαλλήλων δασικών υπηρεσιών με δίπλωμα οδηγού στα νυχτερινά περίπολα της δασικής υπηρεσίας.

Έκτο, τακτοποίηση γεωργικών εκμεταλλεύσεων σε περιοχές του δικτύου NATURA, εφόσον έχουν προηγηθεί του χαρακτηρισμού της περιοχής ως προστατευόμενης.

Έβδομο, τροποποίηση της διάταξης για το τοποθέτηση πλωτών δικτύων για την προστασία των λουόμενων από μέδουσες, ώστε να περιλαμβάνονται και περιοχές του δικτύου NATURA.

Σε κάποιες από τις προτεινόμενες ρυθμίσεις θα ήταν δυνατή η θετική ψήφος, όπως για παράδειγμα στη διάταξη που αφορά την προστασία των λουόμενων από τις μέδουσες. Αλλά, πέραν των πλωτών φραγμάτων, θα πρέπει να δοθεί προσοχή στην αιτία της ραγδαίας αύξησης του αριθμού των μεδουσών που παρατηρήθηκε φέτος, ιδιαίτερα στον Κορινθιακό κόλπο. Δηλαδή, θα πρέπει να ληφθούν πρόσθετα μέτρα για την μείωση της υπεραλίευσης και την πάταξη της παράνομης αλιείας. Συνεπώς, αφού συζητάμε ένα νομοσχέδιο που θα συμβάλει στην προστασία των προστατευόμενων περιοχών και του φυσικού κεφαλαίου της χώρας, όπως αναγράφεται και στην αιτιολογική έκθεση, τότε ας συζητήσουμε για τον συνολικό σχεδιασμό της Κυβέρνησης και για τα μέτρα που θα λάβει συνολικά το Υπουργείο για να επανέλθει η ισορροπία του θαλάσσιου οικοσυστήματος εν προκειμένω. Όπως έχουμε επανειλημμένως πει, είμαστε υπέρ όποιας δράσης αφορά στην προστασία του περιβάλλοντος, η οποία, όμως, θα είναι συντονισμένη και θα υπάρχει ένας ολοκληρωμένος σχεδιασμός και δεν θα γίνεται βεβιασμένα αποσπασματικά για να προλάβουμε τις όποιες προθεσμίες θέτουν τα ευρωπαϊκά όργανα. Οφείλουμε να σεβόμαστε το περιβάλλον και να το προστατεύουμε. Είναι υποχρέωσή μας. Δυστυχώς, όμως, ο τρόπος με τον οποίο νομοθετείτε, θα έχει επιπτώσεις σε αυτό, θυσιάζοντας τη βιωσιμότητα ενός ολόκληρου οικοσυστήματος στο βωμό μικροπολιτικών σκοπιμοτήτων για τη δημιουργία φορέων, που μπορούν να χαρακτηριστούν τουλάχιστον αναποτελεσματικοί. Και επειδή τα δείγματα γραφής νομοθέτησης του κυβερνητικού μορφώματος Αριστερών, ΠΑΣΟΚων και υποτιθέμενων πατριωτών, τα οποία αποδεικνύουν πως πρώτοι στο κριτήριο αποτελεί η επέκταση της ψηφοφορικής βάσης τους, μέσω προσλήψεων σε ιδρυόμενους φορείς και οργανισμούς στο δημόσιο. Γι’ αυτό άλλωστε και αυτή η ομηρία των 351 εργαζόμενων με το νέο καθεστώς της οκτάμηνης σύμβασης, αλλά και η εισαγωγή και μόνο της ρύθμισης σχετικά με τις Μη Κυβερνητικές Οργανώσεις (ΜΚΟ) στο Κεφάλαιο Α΄ , καθιστά απορριπτέο στο σύνολό του το προτεινόμενο σχέδιο νόμου. Και εδώ θα ήθελα να μας απαντήσει ο Υπουργός σε ό,τι αφορά τις ΜΚΟ. ο Λαϊκός Σύνδεσμος Χρυσή Αυγή ζητά να μάθει και να ενημερωθεί ο ελληνικός λαός από ποια κυβερνητικά στελέχη και από ποιους βουλευτές απαρτίζονται αυτές οι ΜΚΟ, όχι μόνο αυτές που έχουν σχέση με το περιβάλλον, αλλά και αυτές που δεν έχουν σχέση με το περιβάλλον. Επί παραδείγματι έχει ακουστεί για εσάς, κύριε Φάμελλε, ότι είστε αναμεμειγμένος σε μια ΜΚΟ που σχετίζεται με τους λαθρομετανάστες.

ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας): Αυτό από πού προκύπτει; Δεν ισχύει αυτό.

ΕΛΕΝΗ ΖΑΡΟΥΛΙΑ (Ειδική Αγορήτρια του Λαϊκού Συνδέσμου Χρυσή Αυγή): Δεν ξέρω, απλά κυκλοφορεί η φήμη. Ωραία, το διαψεύδετε.

ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας): Αναφέρετε κάτι το οποίο δεν ξέρετε;

ΕΛΕΝΗ ΖΑΡΟΥΛΙΑ (Ειδική Αγορήτρια του Λαϊκού Συνδέσμου Χρυσή Αυγή): Λέω ό,τι έχει ακουστεί. Εγώ δεν το ισχυρίζομαι. Εντάξει, το διαψεύδετε.

ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας): Δεν έχετε την παραμικρή πηγή. Να πείτε την αλήθεια.

ΕΛΕΝΗ ΖΑΡΟΥΛΙΑ (Ειδική Αγορήτρια του Λαϊκού Συνδέσμου Χρυσή Αυγή): Θα σας φέρω την ερώτηση που είχα καταθέσει παλαιότερα και δεν έχουμε πάρει απάντηση. Περιμένουμε απάντηση, όχι για εσάς, αφού εσείς την δώσατε, αλλά για τους υπόλοιπους βουλευτές και κυβερνητικούς.

Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Τον λόγο έχει η κυρία Μανωλάκου.

ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.): Φέρατε ένα νομοσχέδιο για τους Φορείς διαχείρισης προστατευόμενων περιοχών και υποστηρίζετε ότι επιδιώκετε την ενίσχυση του θεσμικού πλαισίου λειτουργίας τους για την προστασία του φυσικού κεφαλαίου της χώρας και των υποχρεώσεων της χώρας προς την Ευρωπαϊκή Ένωση. Φυσικά, δεν παραλείψατε να απευθύνετε πρόσκληση προς το ΣΕΒ, που αυτοί οι άνθρωποι δουλεύουν για την αύξηση των κερδών τους και όχι για την ψυχή της μάνας τους. Και όταν καταστρέφουν το περιβάλλον κερδίζουν, καθώς και όταν καλούνται και για περιβαλλοντικά προγράμματα, πάλι για το κέρδος τους τα κάνουν.

Ποια, όμως, είναι τα προβλήματα που υπήρχαν στους Φορείς Διαχείρισης;

Σε ανακοίνωση του Πανελλαδικού Συλλόγου Εργαζομένων των Φορέων Διαχείρισης Προστατευόμενων Περιοχών, τον περασμένο Δεκέμβριο, όπου είχαν προχωρήσει σε απεργία, έθεταν ως κύριο -και σας διαβάζω ακριβώς την ανακοίνωσή τους - κύριο, λοιπόν, είχαν τις διατάξεις του σχεδίου νόμου του Υπουργείου Περιβάλλοντος, που αφορούν το εργασιακό τους μέλλον, καθώς αυτό, έπειτα από 11 συνεχή χρονιά προσφοράς, προδιαγράφεται τουλάχιστον αβέβαιο, σκορπίζοντας αγανάκτηση, οργή, αλλά κυρίως απόγνωση στους εργαζόμενους στους Φορείς Διαχείρισης Προστατευόμενων Περιοχών. Επαναλαμβάνω, λέγοντας ότι είναι ακριβώς οι λέξεις από την ανακοίνωσή τους.

Αλλά, εάν δεν υπάρχει προσωπικό και κυρίως, όταν αυτό εναλλάσσεται κάθε 8μηνο, που σημαίνει ότι η όποια εμπειρία «πετιέται στα σκουπίδια», τί προστασία θα υπάρχει;

Όμως, ο εργασιακός μεσαίωνας εξυπηρετείται καλύτερα και αποτελεσματικότερα έτσι, στο στόχο της ευρωπαϊκής περιβαλλοντικής πολιτικής. Δηλαδή, την άρση μιας σειράς περιορισμών και απαγορεύσεων που υπήρχαν στο προηγούμενο διάστημα, προωθώντας έτσι την παραπέρα αντιδραστικοποίηση της περιβαλλοντικής νομοθεσίας, με στόχο την μείωση του φραγμού στη δράση μονοπωλιακών ομίλων. Καλύτερα και ευκολότερα ο κάθε καινούργιος εργαζόμενος για οκτώ μήνες, θα εκτελεί και θα υλοποιεί το αντιδραστικό, αντιπεριβαλλοντικό, νομοθετικό πλαίσιο.

Ωστόσο και επάρκεια προσωπικού να υπήρχε με πλήρη εργασιακά δικαιώματα, δεν σημαίνει ότι αυτόματα θα ασκείται πλήρης προστασία του περιβάλλοντος, όταν ο προσανατολισμός είναι στην υπηρεσία και εξυπηρέτηση της κερδοφορίας, από την όλο και μεγαλύτερη εκμετάλλευση του περιβάλλοντος. Και είναι γνωστό, ότι οι καπιταλιστές προσπαθούν συνεχώς να διευρύνουν τα κέρδη τους, να βρουν νέες μεθόδους και νέα οικονομικά εδάφη. Αντίστοιχα, η κρατική πολιτική στις καπιταλιστικές σχέσεις παραγωγής υπηρετεί το γενικό συμφέρον της άρχουσας τάξης και στο επίπεδο της οικονομίας, υπηρετεί φυσικά, την διευρυμένη αναπαραγωγή του κεφαλαίου, ταυτόχρονα η ικανοποίηση κοινωνικών αναγκών έρχεται ως πάρεργο.

Εξάλλου, είναι γνωστό ότι η πράσινη οικονομία αποτελεί πρόταση διαχείρισης και αξιοποίησης των προβλημάτων του περιβάλλοντος προς όφελος των στρατηγικών συμφερόντων του κεφαλαίου, επιχειρεί να διαμορφώσει κίνητρα επενδύσεων, κίνητρα εισαγωγής και αξιοποίησης νέων τεχνολογιών, καινοτομιών, για να δώσει νέα ώθηση στην καπιταλιστική ανάπτυξη, διέξοδο για την κερδοφορία των επιχειρηματικών ομίλων.

Η δημιουργία, λοιπόν, φορέων διαχείρισης που έκαναν οι προηγούμενες κυβερνήσεις, αντί της ενίσχυσης των Κρατικών Υπηρεσιών και κυρίως της Δασικής Υπηρεσίας, είχε στόχο να δημιουργηθεί μια μορφή ιδιωτικοποίησης του αντικειμένου, ώστε να παραδοθεί η διαχείριση των προστατευόμενων περιοχών στους μονοπωλιακούς ομίλους, ανάλογα βέβαια, με τις κάθε φορά προτεραιότητες της κερδοφορίας τους, στο όνομα της προστασίας της βιοποικιλότητας, της βιώσιμης ανάπτυξης, της αειφορικής διαχείρισης και ούτω καθεξής.

Βέβαια, εδώ που τα λέμε, εσείς δεν τις καταργήσατε, δεν καταργήσατε τους φορείς διαχείρισης. Όπως και με τα μνημόνια, έτσι δεν έγινε; Δεν τα καταργήσατε, τα διευρύνατε. Το ίδιο κάνετε και τώρα με τους φορείς διαχείρισης. Όμως, αλήθεια, γιατί μέχρι τώρα δεν μπόρεσαν να εξασφαλίσουν την προστασία των περιοχών ευθύνης τους; Ο προσανατολισμός τους περιορίστηκε στην εκπόνηση κάποιων μελετών από μελετητικές εταιρείες που δεν εφαρμόστηκαν, καθώς και σε δημόσιες σχέσεις και προγράμματα ενημέρωσης εκπαίδευσης. Δηλαδή, δραστηριότητες που είναι μακριά από την ολοκληρωμένη και ουσιαστική προστασία αυτών των περιοχών και που ως αρμοδιότητες, συνεχίζουν να έχουν κατά βάση.

Αντί, λοιπόν, να κατάργησε τους φόρους διαχείρισης προστατευόμενων περιοχών και να περάσουν οι εργαζόμενοι με πλήρη δικαιώματα στις κρατικές υπηρεσίες και κυρίως τις δασικές, που είναι υποστελεχωμένες και χρειάζονται προσωπικό και εδώ που τα λέμε το ζητούν και οι δύο φορείς των εργαζομένων, και αυτοί που δουλεύουν στους φορείς διαχείρισης και αυτοί που δουλεύουν στις δασικές υπηρεσίες, εσείς τι κάνετε; Κάνετε το αντίθετο. Διευρύνετε τον αριθμό τους σε όλη την επικράτεια πια, παίρνετε αντικείμενα των δασικών υπηρεσιών και μετατρέπετε τους φορείς διαχείρισης σε πολυδύναμες υπηρεσίες.

Έτσι, διευρύνετε το αντικείμενο ενδιαφέροντος των ομίλων, μέσω της διεύρυνσης περιοχών ευθύνης και των αρμοδιοτήτων φορέων, εξασφαλίζοντας έτσι καλύτερο μελετητικό, κατασκευαστικό έργο και ευρύτερα επιχειρηματικό ενδιαφέρον στο όνομα της προστασίας τους, βέβαια. Με αυτά τα εργαλεία υλοποιείτε την περιβαλλοντική πολιτική της Ε.Ε., που αντιμετωπίζει το περιβάλλον ως διέξοδο στα συσσωρευμένα κεφάλαια των μονοπωλιακών ομίλων της πράσινης οικονομίας.

Γενικεύετε, λοιπόν, την παράδοση στο ιδιωτικό κεφάλαιο των αντικειμένων διαχείρισης και προστασίας των περιοχών Natura μέσω των φορέων -το στρατηγικό είναι το άρθρο 4- αφού θα καλύπτουν το σύνολο της Ελλάδας. Φορείς που αποτελούν έτσι εργαλείο εξασφάλισης προϋποθέσεων και χρηματοδοτικών εργαλείων για λογαριασμό των ομίλων, ενώ στις αρμοδιότητες προβλέπονται ακόμη η περιβαλλοντική αδειοδότηση για έργα και δραστηριότητες στις περιοχές ευθύνες τους, που μέχρι σήμερα ήταν αρμοδιότητες κρατικών υπηρεσιών κυρίως - και μιλάω για τις δασικές υπηρεσίες - και ορισμένες συνεχίζουν να είναι με βάση το Σύνταγμα, ενώ διευρύνονται σε τεράστιο βαθμό οι αρμοδιότητές τους, φθάνοντας μέχρι της δικαστικής συνδρομής, της χορήγησης αδειών επιστημονικής έρευνας και περιπολιών μαζί με τις κρατικές αρχές.

Αποκαλύπτεται, ότι εκτός των άλλων, πρόθεση της Κυβέρνησης είναι και οι προσλήψεις προσωπικού και η δημιουργία διοικητικού μηχανισμού εξαγοράς και ενσωμάτωσης. Και με την ευκαιρία, γιατί δεν κάνετε έναν απολογισμό από της ιδρύσεως των φορέων διαχείρισης, όπου έχουμε δύο φορείς που διαχειρίζονται τα δασικά οικοσυστήματα με πάρα πολλές επικαλύψεις που δημιουργούν και συγχύσεις, από τη μια οι φορείς διαχείρισης και από την άλλη οι δασικές υπηρεσίες; Αλήθεια, αυτό δεν οδηγεί στην ουσία στη μη σωστή διαχείριση και στην ανάθεση των ευθυνών από τον ένα φορέα στον άλλον; Πώς το εκτιμάτε; Πώς το λύνετε;

Συνολικά, εμείς λέμε καθαρά και διαφωνούμε και καταψηφίζουμε επί της αρχής. Έχουμε μια διαφορετική αντίληψη για τη σχέση ανθρώπου και φύσης, που ο σχεδιασμός χρήσεων γης και και προστασίας οικοσυστημάτων θα ικανοποιεί ανάγκες όλης της κοινωνίας, με αρμονική επίδραση του ανθρώπου στη φύση και δράσεις πιο συμβατές προς τις ισορροπίες του οικοσυστήματος στη διαμόρφωση του ανθρώπινου περιβάλλοντος.

Φυσικά, μια τέτοια αντίληψη έρχεται σε σύγκρουση με την εμπορευματοποίηση του περιβάλλοντος και της δικής σας καπιταλιστικής ανάπτυξης, που τσακίζει μισθούς, συντάξεις, ποιότητα ζωής, προστασία περιβάλλοντος και οικοσυστημάτων και αυτό, αν θέλετε, φαίνεται και σε κάθε περιοχή και σε κάθε χώρο δουλειάς πόσο προστατεύεται ακόμα και η ζωή και η υγεία των εργαζομένων.

Και το λέω, γιατί πρόσφατα, υπάρχει ένα παράδειγμα που προκαλεί και μιλάω για εργαζόμενους στην Ναυπηγοεπισκευαστική Ζώνη, όπου περίπου 200 εργαζόμενοι της Ζώνης και 20 ναυτεργάτες εκτέθηκαν σε άμεσο κίνδυνο από εργασίες αποξήλωσης αμιάντου, χωρίς κανένα μέτρο προστασίας στο επισκευαζόμενο πλοίο. Διαμαρτυρήθηκα. Έγινε καταγγελία του συνδικάτου. Επιβεβαιώθηκε από τα δείγματα που εστάλησαν για ανάλυση στον ΔΗΜΟΚΡΙΤΟ και μιλάω για την περασμένη Παρασκευή. Και μάλιστα, η αρμόδια Επιτροπή Ελέγχου του Υπουργείου Εργασίας έδωσε εντολή να διακοπούν οι εργασίες όλου του πλοίου, μέχρι να ελεγχθεί εξονυχιστικά και να απομακρυνθεί από ειδικευμένο πιστοποιημένο συνεργείο όλος ο αμίαντος.

Τι έγινε; Μετά από λίγες ώρες, Σάββατο πρωί, κλιμάκιο του Υπουργείου Εργασίας με πολιτική εντολή, έδωσε εντολή να ξεκινήσουν ξανά οι εργασίες, χωρίς καμιά ενέργεια, βάζοντας σε άμεσο κίνδυνο τις ζωές εκατοντάδων εργατών, προκειμένου να διασφαλιστούν κέρδη και συμφέροντα εργολάβων. Έτσι είναι. Μπρος το κέρδος του καπιταλιστή, είναι αναλώσιμος ο εργαζόμενος, αυτός που παράγει τον πλούτο και δεν τον καρπώνεται, γιατί τον αρπάζουν και αυτό το εξασφαλίζουν οι δικές σας πολιτικές.

Καταψηφίζουμε λοιπόν, επί της αρχής το νομοσχέδιο και θα μιλήσουμε αναλυτικά στα άρθρα.

Ευχαριστώ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γεώργιος, Θελερίτη Μαρία, Δρίτσας Θεόδωρος, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Συρίγος Αντώνιος, Καρακώστα Ευαγγελία (Εύη), Καραναστάσης Απόστολος, Κάτσης Μάριος, Καφαντάρη Χαρούλα (Χαρά), Ξυδάκης Νικόλαος, Ουρσουζίδης Γεώργιος, Παπαδόπουλος Νικόλαος, Σέλτσας Κωνσταντίνος, Τσόγκας Γεώργιος, Συρμαλένιος Νικόλαος, Γεννιά Γεωργία, Τζάκρη Θεοδώρα, Αθανασίου Χαράλαμπος, Κουκοδήμος Κώστας, Αραμπατζή Φωτεινή, Δήμας Χρίστος, Καραμανλής Αχ. Κωνσταντίνος, Κατσαφάδος Κωνσταντίνος, Κόνσολας Εμμανουήλ, Δαβάκης Αθανάσιος, Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Παναγιώταρος Ηλίας, Σαχινίδης Ιωάννης, Δελής Ιωάννης, Μανωλάκου Διαμάντω, Μωραΐτης Νικόλαος, Κατσίκης Κωνσταντίνος, Λαζαρίδης Γεώργιος, Γεωργιάδης Μάριος, Αμυράς Γεώργιος και Καρράς Γεώργιος Δημήτριος.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστούμε την κυρία Μανωλάκου. Το λόγο έχει ο Ειδικός Αγορητής των Ανεξαρτήτων Ελλήνων, κ. Γεώργιος Λαζαρίδης.

ΓΕΩΡΓΙΟΣ ΛΑΖΑΡΙΔΗΣ: Ευχαριστώ κυρία Πρόεδρε.

Στόχος της διαχείρισης μιας προστατευόμενης περιοχής είναι η αποτελεσματική προστασία των σημαντικών φυσικών χαρακτηριστικών που φιλοξενεί. Η θέσπιση προστατευόμενων περιοχών, αποτελεί βασικό συστατικό στην προσπάθεια διατήρησης της βιοποικιλότητας. Για να μπορέσουν οι περιοχές αυτές να διατηρήσουν και να διαχειριστούν τον φυσικό τους πλούτο, πρέπει να εξασφαλίσουμε τον τρόπο λειτουργίας τους.

Με το υπό κατάθεση νομοσχέδιο, ξεκαθαρίζει απολύτως το θέμα της προστασίας του φυσικού περιβάλλοντος στην χώρα μας, μιας και η θεσμική κατοχύρωση των προστατευόμενων περιοχών που εκκρεμούσε για χρόνια, ολοκληρώνεται και κυρώνεται σχεδόν, στο 100%. Καθορίζονται δηλαδή, όλες οι προστατευόμενες περιοχές στην Ελλάδα, συμπεριλαμβανομένων και των θαλασσίων περιοχών, αποφεύγοντας πρόστιμα από το Ευρωπαϊκό Δικαστήριο και όχι μόνο αυτό, αλλά οι περιοχές εντάσσονται πια σε φορείς διαχείρισης, στους οποίους ανατίθενται συγκεκριμένες αρμοδιότητες.

Οι 35 φορείς διαχείρισης που προβλέπονται από το σχέδιο νόμου, θα καλύπτουν σχεδόν όλο το δίκτυο των περιοχών Natura 2000, συμπεριλαμβανομένων των επικείμενων προεκτάσεων τους. Η πρόβλεψη αυτή, αποτελεί σημαντικό βήμα προόδου, καθώς, μέχρι σήμερα, λιγότερο από το 1/3 των περιοχών Natura 2000 εντασσόταν στην αρμοδιότητα κάποιου από τους 28 υφιστάμενους φορείς διαχείρισης.

Με βάση τις νομοθετικές προβλέψεις, οι παλαιοί φορείς καλύπτουν το 65,6% της χώρας, ενώ οι νέοι φορείς θα καλύψουν το υπόλοιπο 34,2%. Συνολικά, σε καθεστώς προστασίας εντάσσεται το 99,8% των περιοχών, ενώ το 0,2% αφορά την χερσαία περιοχή του Αγίου Όρους, για την οποία υπάρχει πρόβλεψη, σε συνεργασία με το Υπουργείο Εξωτερικών και την Ιερά Κοινότητα.

Κυρίες και κύριοι συνάδελφοι, η αναγκαιότητα της νομοθέτησης αποδεικνύεται από την ενεργό συμμετοχή φορέων και ιδιωτών στην νομοθετική διαδικασία, κατά την διάρκεια της δημόσιας διαβούλευσης του νομοσχεδίου, για την ορθή ενίσχυση των διατάξεων της εθνικής μας νομοθεσίας.

Σε κοινή τους τοποθέτηση, περιβαλλοντικές οργανώσεις, όπως Αρκτούρος, Αρχέλων, Δίκτυο Μεσόγειος SOS, Ελληνική Εταιρεία Προστασίας της Φύσης, Ελληνική Ορνιθολογική Εταιρεία, Εταιρεία Προστασίας Πρεσπών, WWF Hellas κλπ, διαπιστώνουν με ανακούφιση, ότι λίγο πριν την εκπνοή της διάρκειας ζωής τους, οι φορείς διαχείρισης επιφορτίζονται με κεντρικό ρόλο στο Εθνικό Σύστημα Προστατευόμενων Περιοχών και όχι μόνο δεν καταργούνται, αλλά ιδρύονται νέοι φορείς διαχείρισης, για την καλύτερη κάλυψη των περιοχών αυτών.

Ιδιαίτερα θετικό στοιχείο στο νομοσχέδιο, αποτελεί επίσης, η ρητή πρόβλεψη της κάλυψης της λειτουργίας τους από τον κρατικό προϋπολογισμό, κάτι πολύ σημαντικό για την εύρυθμη συνέχιση του έργου που επιτελούν. Στο πλαίσιο αυτό βέβαια, θα μπορούσε να ενισχυθεί ακόμη περισσότερο με επιστημονικό προσωπικό, για τη συστηματική καταγραφή των δεδομένων της κατάστασης, στην οποία βρίσκονται πολύτιμα οικολογικά στοιχεία της κάθε περιοχής και με προσωπικό φύλαξης για ακόμη αποτελεσματικότερη φύλαξη, πρόληψη και πάταξη των όποιων περιπτώσεων περιβαλλοντικών αυθαιρεσιών. Δεν μπορούμε να παραβλέψουμε βέβαια, ότι επιτρέπεται στους φορείς διαχείρισης η πρόσληψη προσωπικού με σύμβαση ορισμένου χρόνου, για να αντιμετωπιστούν επείγουσες ανάγκες, καθώς επίσης, καλύπτονται και λειτουργικές ανάγκες των μελών των φορέων διαχείρισης, όπως δαπάνες μετακίνησης, διανυκτέρευση, κάλυψη καυσίμου κίνησης και ορθώς γίνεται, μιας και το έργο που επιτελούν, εκτείνεται σε αρκετές περιπτώσεις, σε μεγάλες περιοχές και οι σχετικές διατάξεις κρίνονται απαραίτητες για την εύρυθμη συνέχιση της αποστολής τους.

Η χάραξη μιας ουσιαστικής περιβαλλοντικής πολιτικής εκκρεμούσε για καιρό και επέσυρε πρόστιμα δεκάδων εκατομμυρίων ευρώ για τη χώρα, από την Ε.Ε., επηρεάζοντας, όπως είναι φυσικό, τους φορείς διαχείρισης προστατευόμενων περιοχών, σε οργανωτικό, στελεχιακό και χρηματοδοτικό επίπεδο, κάτι το οποίο έπρεπε να σταματήσει. Η ενίσχυση του θεσμικού πλαισίου διαχείρισης των προστατευόμενων περιοχών, μέσω του θεσμού των φορέων διαχείρισης προστατευόμενων περιοχών, με στόχο τη διατήρηση της βιοποικιλότητας, την προστασία του εθνικού φυσικού κεφαλαίου, με όρους βιώσιμης ανάπτυξης και την ενίσχυση της περιφερειακής ανάπτυξης και εργασίας, κρίνεται επιτακτική.

Οι Ανεξάρτητοι Έλληνες, φυσικά και στηρίζουμε και αναμένουμε τη δεύτερη συνεδρίαση, με την κατάθεση των απόψεων των φορέων και ειδικών, για την ενίσχυση, όπου χρειάζεται, των διατάξεων του σχεδίου νόμου, βάσει των προτάσεών τους.

Σας ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστούμε τον κύριο Λαζαρίδη. Το λόγο έχει, τώρα, ο Ειδικός Αγορητής της Ένωσης Κεντρώων κ. Γεωργιάδης.

ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της Ένωσης Κεντρώων): Ευχαριστώ, κυρία Πρόεδρε.

Αγαπητοί συνάδελφοι Βουλευτές, για τους φορείς διαχείρισης προστατευόμενων περιοχών, που είναι και το αντικείμενο τού υπό συζήτηση σχεδίου νόμου, μόνο και μόνο το γεγονός ότι πάνω από το 35% της χερσαίας και το 1,5% της θαλάσσιας έκτασης της χώρας μας είναι χαρακτηρισμένες ως προστατευόμενες περιοχές, ενταγμένες στο ευρωπαϊκό οικολογικό δίκτυο περιοχών NATURA 2000, μας δείχνει τη σημασία που όλοι πρέπει να αποδίδουμε στο συγκεκριμένο θέμα. Άλλωστε, η προστασία όλων αυτών των περιοχών έχει βοηθήσει στην επιβίωση πολλών ειδών και στη διατήρηση μερικών από τα πιο εκπληκτικά οικοσυστήματα και αναμφισβήτητα, μόνο θετικά επενεργεί στις ευρωπαϊκές κοινωνίες, ακόμη και σε επίπεδο οικονομίας.

Δυστυχώς, όμως, στη χώρα μας, με το συγκεκριμένο κυβερνητικό σχήμα, εδώ, τα πράγματα είναι λίγο διαφορετικά και δεν το λέω, κύριε Υπουργέ για εσάς, διότι ίσως να είστε η εξαίρεση και να ασχολείστε λίγο παραπάνω με τα συγκεκριμένα θέματα και αυτό είναι προς τιμή σας. Γνωρίζετε την εκτίμησή μου στο πρόσωπό σας, αλλά, δυστυχώς, στο σύνολό της η Κυβέρνηση δεν δίνει την ίδια προσοχή με αυτήν που προσπαθείτε να δώσετε εσείς.

Θα αναφέρω μερικά χαρακτηριστικά. Η πρώτη μου παρατήρηση είναι ότι ο θεσμός των φορέων αυτών που ιδρύθηκαν πριν από 18 χρόνια, αποδείχτηκε στη λειτουργία του ιδιαίτερα προβληματικός, δεδομένου ότι έως σήμερα, διαχειρίζεται μόνο το 30% των προστατευόμενων περιοχών στην Ελλάδα, με τις υπόλοιπες να μην έχουν κανέναν επίσημο φορέα, αρμόδιο για την προστασία και την αξιοποίησή τους.

Αλλά και αυτοί που υπάρχουν, αντιμετωπίζουν πληθώρα προβλημάτων και ουσιαστικά έχουν οδηγηθεί σε οικονομικό και λειτουργικό αδιέξοδο, μιας και το 2016 συντηρήθηκαν με έκτακτη χρηματοδότηση από ευρωπαϊκούς πόρους, τακτική που επιλέχθηκε και για το 2017.

Αποτέλεσμα των παραπάνω είναι οι υπάρχοντες φορείς να αδυνατούν να προστατεύσουν και να αξιοποιήσουν τις περιοχές που βρίσκονται στην αρμοδιότητά τους, με την πλειοψηφία ίσως των προστατευόμενων περιοχών στην Ελλάδα να μένουν στην πράξη εντελώς απροστάτευτες. Φαίνεται, όμως, ότι για άλλη μία φορά καμία σοβαρότητα δεν επιδεικνύεται από την Κυβέρνηση, όπου στην ουσία η απραξία, η αβελτηρία και η καθυστέρηση είναι τα σήματα κατατεθέντα της και όταν κάποτε αποφασίσει ή αναγκαστεί να παρέμβει, το κάνει κατά κανόνα πραγματικά στο «και πέντε» και φυσικά με πρόχειρο τρόπο.

Και εξηγούμαι. Ακόμη και από την πρώτη σελίδα της εισηγητικής έκθεσης γίνεται ευρεία αποδοχή εκ μέρους του Υπουργείου ότι για τις Ειδικές Ζώνες Διατήρησης, αλλά και για τις Ζώνες Ειδικής Προστασίας έχει διαπιστωθεί παραβίαση της ενωσιακής νομοθεσίας, ήδη, από το 2012 και τώρα βρισκόμαστε σε προδικαστικό στάδιο. Για μεν τις Ειδικές Ζώνες Διατήρησης βρισκόμαστε σε επίπεδο διαδικασίας διατύπωσης αιτιολογημένης γνώμης, για δε τις Ζώνες Ειδικής Προστασίας βρισκόμαστε σε επίπεδο λεγόμενο EU pilot το οποίο είναι του διαρθρωμένου διαλόγου.

Αντί λοιπόν, να προβεί η Κυβέρνηση στις κατάλληλες ενέργειες, από την πρώτη κιόλας στιγμή που ανέλαβε την εξουσία πριν από 3 χρόνια, αδιαφορούσε διαρκώς, οδηγώντας τα πράγματα στο σημερινό αδιέξοδο. Για παράδειγμα, η διαβούλευση για το σχέδιο νόμου έληξε στις 22 Νοεμβρίου του 2017. Ωστόσο, μόλις σήμερα εισάγεται προς συζήτηση, δύο μήνες μετά, με αποτέλεσμα στο ενδιάμεσο διάστημα προφανώς να έχει πολλαπλασιαστεί ο κίνδυνος να επιβληθεί κάποιο πρόστιμο από την Ευρωπαϊκή Επιτροπή και ακόμα και η τελευταία τροπολογία με γενικό αριθμό 1394 και ειδικό 38, που έδινε παράταση λειτουργίας στους υφιστάμενους φορείς, κατατέθηκε μόλις στις 18 Δεκεμβρίου του 2017, δηλαδή ένα μήνα μετά τη λήξη της δημόσιας διαβούλευσης, άρον-άρον και σε ένα άσχετο σχέδιο νόμου, αυτό που έχει να κάνει με τα διαστημικά αντικείμενα.

Η δεύτερη παρατήρηση αφορά το άρθρο 8, που όχι μόνο γίνεται παραδοχή ότι για τη μέχρι σήμερα χρηματοδότηση των φορέων διαχείρισης χρησιμοποιήθηκαν ευρέως πόροι του λεγόμενου Πράσινου Ταμείου αλλά και ότι στο εξής οι συγκεκριμένοι αυτοί πόροι θα χρησιμοποιούνται για μισθοδοσίες προσωπικού, τακτική που υιοθετείται και στην έκθεση του Γενικού Λογιστηρίου του Κράτους.

Στο σημείο αυτό πραγματικά χρειαζόμαστε τη βοήθεια του Υπουργού, γιατί σύμφωνα με την ιστοσελίδα του Πράσινου Ταμείου, η αξιοποίηση για το Πράσινο Ταμείο των πρασίνων πόρων γίνεται μέσω προγραμμάτων για τη χρηματοδότηση δράσεων προστασίας, αναβάθμισης και αποκατάστασης του περιβάλλοντος, που υλοποιούνται τρίτοι, σε παρένθεση αναφέρει φορείς υλοποίησης και μπορεί να έχει τη μορφή επιχορηγήσεων, δανείων, κεφαλαιακής συμμετοχής ή άλλης ισοδύναμης μορφής κεφαλαιακής ενίσχυσης. Πουθενά δεν αναφέρονται μισθοδοσίες ή διάφορα άλλα και καταθέτω και το σχετικό άρθρο από το site του Πράσινου Ταμείου, καθώς επίσης υπάρχει και ένα pdf, ένα link.

*(Στο σημείο αυτό ο Ειδικός Αγορητής της Ένωσης Κεντρώων κ. Μάριος Γεωργιάδης, καταθέτει το ανωτέρω έγγραφο το οποίο επισυνάπτεται στο παρόν πρακτικό)*

Υπάρχει και ένα pdf που είναι μία υπουργική απόφαση, το 4503 της 23/11/2012 - είναι 48 σελίδες και γι’ αυτό το λόγο έχω μόνο το link και δεν το εκτύπωσα - με την οποία ταξινομούνται οι πόροι του Πράσινου Ταμείου σε δέκα ομάδες και διευκρινίζονται οι σκοποί διάθεσης εκάστου πόρου. Επίσης, πουθενά δεν αναφέρεται ότι είναι δυνατή η διάθεση πόρων του Πράσινου Ταμείου για μισθοδοσίες προσωπικού των φορέων διαχείρισης.

Επειδή, λοιπόν, εύλογα δημιουργούνται απορίες, παρακαλούμε να μας διευκρινιστεί σε ποια επακριβώς διάταξη ψηφισθέντος νόμου εδράζεται η πρόβλεψη σπατάλησης των πόρων του Πράσινου Ταμείου για μισθοδοσίες και επιδόματα.

Το τρίτο σχόλιο - αναφέρθηκε και ο συνάδελφος, ο κύριος Στύλιος - αφορά τη μελέτη της «διαΝΕΟσις» - φαντάζομαι ότι είναι γνωστή στο Υπουργείο - που δημοσιεύτηκε το Νοέμβριο του 2017, που πρότεινε ένα ολοκληρωμένο σχέδιο διαχείρισης για τις περιοχές NATURA 2000.

Κεντρική ιδέα είναι η απελευθέρωση των Φορέων από τον απόλυτο έλεγχο του κεντρικού κράτους και τον στείρο κρατισμό και η ανάδειξη των τοπικών κοινωνιών, ως δομικοί συμμέτοχοι.

Μεταξύ των βασικών συμπερασμάτων της μελέτης ήταν πως η ορθή αξιοποίηση των συγκεκριμένων περιοχών μπορεί να έχει σημαντικά οφέλη και στην εγχώρια οικονομία, που σε αριθμούς μεταφράζονται σε 2 δις ευρώ το χρόνο, σε επίπεδο εσόδων και σε περίπου 15.000 νέες θέσεις εργασίας. Επειδή αυτά τα μεγέθη δεν μπορούν εύκολα να γνωσθούν στην σημερινή εποχή, στο δε σχέδιο νόμου γίνεται μια μόνο αναφορά για το κόστος λειτουργίας των φορέων, χωρίς αναφορές σε ενδεχόμενα έσοδα, ήθελα να ρωτήσω εάν το Υπουργείο έχει πραγματικά σχετική δική του μελέτη, σε ποια αντίστοιχα νούμερα κατέληξε, εάν υπάρχει εγγύηση ότι ο προτεινόμενος, με το παρόν σχέδιο νόμου, τρόπος αξιοποίησης των περιοχών αυτών, ως καθαρά κρατικές δομές, θα επιφέρει περίπου παρόμοια έσοδα και θέσεις εργασίας.

Μην μας διαφεύγει ότι οι περιοχές Natura κατά κανόνα είναι τα ομορφότερα φυσικά τοπία της Ευρώπης, φυσιολογικά και αναμενόμενα προσελκύουν πολίτες και τουρίστες που θέλουν να έρθουν σε επαφή με το φυσικό περιβάλλον. Άρα, το έργο σας για πιο οργανωμένη αξιοποίηση, δεν είναι και τόσο δύσκολο.

Τέταρτο και τελευταίο σημείο και κλείνω την τοποθέτησή μου με αυτό. Θα ήθελα να παραπονεθώ για την ποιότητα της Έκθεσης Διαβούλευσης, που αν δεν έχει γίνει λάθος, με τίποτα δεν δικαιολογείται το όνομά της, μιας και έχει αναρτηθεί στο site της Βουλής, ένα απλό δισέλιδο 20 γραμμών, για 504 ολόκληρα σχόλια, στο οποίο μάλιστα αναφέρεται ότι για τη σύνταξή του εργάστηκαν 5 άτομα.

Αυτά για την ώρα, κυρία Πρόεδρε. Θα επανέλθουμε στην επόμενη συνεδρίαση. Διατηρούμε την επιφύλαξή μας. Μετά την ακρόαση των Φορέων θα έχουμε περαιτέρω σχολιασμούς και για συγκεκριμένα άρθρα. Ευχαριστώ πολύ.

ΕΥΗ ΚΑΡΑΚΩΣΤΑ(Αντιπρόεδρος της Επιτροπής): Ήθελα να δώσω μια διευκρίνιση, σχετικά με το Φορέα του Σ.Ε.Β.. Δεν προτάθηκε από τους Βουλευτές, πήρε ο ίδιος τηλέφωνο και θέλησε να εκπροσωπηθεί και γι' αυτό έγινε και αποδεκτό. Δεν προτάθηκε από τους εκπροσώπους των Κομμάτων, αλλά το ζήτησε ο ίδιος.

Το λόγο έχει ο ειδικός Αγορητής του «Ποταμιού» ο κ. Γεώργιος Αμυράς.

ΓΕΩΡΓΙΟΣ ΣΤΥΛΙΟΣ (Εισηγητής της Ν.Δ.): Εμείς κακώς το αμελήσαμε. Δεν έχουμε πρόβλημα να τον προτείνουμε τον Σ.Ε.Β.. Προτείνουμε τον Σ.Ε.Β. να μιλήσει.

ΕΥΗ ΚΑΡΑΚΩΣΤΑ(Αντιπρόεδρος της Επιτροπής): Επειδή το είπε η κυρία Μανωλάκου, διευκρινίζω, ότι ο Σ.Ε.Β. το ζήτησε ο ίδιος να εκπροσωπηθεί, πήρε τηλέφωνο.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Ο Σ.Ε.Β.; Ο Σ.Ε.Β. δεν χρειάζεται Φορέα Προστασίας, από μόνος του, αλλά εν πάση περιπτώσει, μου κάνει εντύπωση, τι σχέση έχει ο Σ.Ε.Β. με τη φώκια Monachus monachus;

ΣΩΚΡΑΤΗΣ ΦΑΜΕΛΛΟΣ(Αναπληρωτής Υπουργός Περιβάλλοντος και Ενέργειας) *(ομιλεί εκτός μικροφώνου):* Tο ζήτησε.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Αν το ζήτησε, βεβαίως.

ΕΥΗ ΚΑΡΑΚΩΣΤΑ(Αντιπρόεδρος της Επιτροπής): Το διευκρινίζω για να ξέρουμε τι έχει συμβεί.

ΣΩΚΡΑΤΗΣ ΦΑΜΕΛΛΟΣ(Αναπληρωτής Υπουργός Περιβάλλοντος και Ενέργειας) *(ομιλεί εκτός μικροφώνου):* Ζήτησε μόνος του από την Βουλή και δεν τον αποκλείουμε.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Ενδιαφέρον θα είναι.

Ευχαριστώ κυρία Πρόεδρε.

Κυρίες και κύριοι συνάδελφοι, η Ελλάδα τι έχει στην πρώτη γραμμή και σε αφθονία; Το φυσικό της πλούτο και τη σπουδαία βιοποικιλότητα. Είμαστε μια χώρα με κοντά βουνά, δεν είναι ψηλά τα βουνά μας, ωστόσο σου δίνουν την αίσθηση ότι είναι πανύψηλα, γιατί έχουν χαράδρες, είναι κλειστά, σχεδόν, οικοσυστήματα, που παρουσιάζουν τρομερά και εκπληκτικά, δηλαδή, φαινόμενα ενδημισμού και στα λουλούδια και στα ζώα και παντού.

Θα έπρεπε, λοιπόν, εδώ και πάρα πολύ καιρό, η Ελλάδα να έχει προχωρήσει στην καθιέρωση των Ζωνών Ειδικής Προστασίας, τις λεγόμενες Ειδικές Ζώνες Διατήρησης. Βρισκόμαστε ένα βήμα πάλι πριν την «Ευρωκαταδίκη», να το πούμε έτσι. Έχει ξεκινήσει η διαδικασία EU pilot, η λεγόμενη δηλαδή διερεύνηση μη συμμόρφωσης της χώρας μας με κοινοτική νομοθεσία, από την Ευρωπαϊκή Επιτροπή. Για άλλη μια φορά, φαίνεται - συνολικά το λέω και διαχρονικά - ότι προτιμάμε να νομοθετούμε και να ενσκήπτουμε πάνω σε ένα πρόβλημα, αφού πρώτα το έχουν επισημάνει οι Ευρωπαίοι και απειλούμεθα με πρόστιμα.

Πρέπει να το δούμε σαν μια ευκαιρία ανόδου και αξιοποίησης του φυσικού τοπίου. Πέραν της νομοθεσίας, όμως, θα έλεγα ότι -και αυτό διαχρονικό είναι- «χωλαίνουμε» στην εφαρμογή. Θα σας θυμίσω το Φορέα Διαχείρισης των Προστατευόμενων Περιοχών της Καστοριάς, που δεν λειτούργησε ποτέ, συστάθηκε το 2012 - έτσι δεν είναι; - και δεν υπάρχει, μόνο στα χαρτιά.

Θεωρώ θετικό ότι διευρύνεται η κάλυψη των προστατευόμενων περιοχών. Έχω κάποιες αμφιβολίες που ελπίζω να μου τις λύσει ο κ. Υπουργός, σχετικά με τον επαρκή σχεδιασμό και τη στρατηγική που θα πρέπει να συνοδεύει τη χάραξη των προστατευόμενων περιοχών.

Αφήνω στην άκρη αυτό που έχει γίνει πεπατημένη σε όλα τα νομοσχέδια του ΣΥΡΙΖΑ, ότι θα πρέπει να υπάρχουν πάρα πολλές υπουργικές αποφάσεις και κοινές υπουργικές αποφάσεις, δεν υπάρχουν χρονοδιαγράμματα και αυτό πάντα εμένα με ανησυχεί. Υπάρχει και κάτι άλλο που θέλω να το επισημάνω από την αρχή πριν πάμε στην κατ’ άρθρο, τις επόμενες ημέρες, συνεδρίαση της Επιτροπής μας. Βλέπω ότι ο Υπουργός θα ορίζει τον Πρόεδρο Διοικητικού Συμβουλίου του κάθε φορέα, εν πάση περιπτώσει, αλλά λείπει από τις προϋποθέσεις η μη προηγούμενη καταδίκη του για οικονομικό έγκλημα. Σας το επισημαίνω διότι εκατομμύρια θα διαχειρίζονται τα διοικητικά συμβούλια των φορέων. Μου κάνει εντύπωση πώς δεν αποκλείουμε κάποιον από την υποψηφιότητα σε αυτή τη θέση, δηλαδή, αν έχει καταδικαστεί για οικονομικό έγκλημα. Εν πάση περιπτώσει δεν είναι το κύριο αυτό, είναι όμως θα έλεγα σημαντικό και ας το δούμε.

Οκτάμηνες συμβάσεις, ό,τι ίσχυε μέχρι τώρα για τους εργαζόμενους. Ο κύριος Στύλιος έθεσε κάτι πολύ σωστό, γιατί και εγώ το έχω αντιμετωπίσει σε όλες μου τις επισκέψεις σε πάρα πολλούς τέτοιους φορείς, από τους εργαζόμενους, οι οποίοι βεβαίως αντιλαμβανόμαστε ότι άπαντες πρέπει να έχουν την ίση πρόσβαση στη διεκδίκηση μιας θέσης εργασίας. Από την άλλη, χρειάζεται εξειδικευμένο και έμπειρο προσωπικό. Πρέπει να γίνει θα έλεγα, μια ισορροπία απέναντι σε αυτά τα δύο, ώστε και οι καινούργιοι που θα μπουν και θα έρθουν να μην ξεκινήσουν από το μείον 12 - δεν λέω από το μηδέν - και να αξιοποιηθεί η συσσωρευμένη εμπειρία των ανθρώπων που εν τη γενέσει τους ακόμα βρέθηκαν στο χτίσιμο αυτών των φορέων.

Πράσινο ταμείο. Εδώ έχουμε κάποια ερωτήματα - το έθεσε πριν λίγο και ο κ. Γεωργιάδης - και εγώ δεν ξέρω αν το Πράσινο Ταμείο δικαιολογεί δαπάνες για μισθοδοσία αυτών των φορέων. Θα προσθέσω όμως το εξής: Το Πράσινο Ταμείο είναι μια πολύ περίεργη ιστορία. Όταν το ίδιο το Πράσινο Ταμείο, στον απολογισμό των δράσεων του τον Ιούνιο του 2015, στη σελίδα 11, λέει για τους πόρους που πρέπει να παίρνει, ότι στην πραγματικότητα «οι πόροι αυτοί είτε δεν αποδίδονται καθόλου από τις ΔΟΥ στο Πράσινο Ταμείο ή στο εποπτεύον Υπουργείο, είτε αποδίδονται σε άτακτα χρονικά διαστήματα, χωρίς αναφορά για την προέλευση του πόρου, είτε αποδίδονται μερικώς, χωρίς να γίνεται ποτέ απολογισμός. Να το πούμε πιο απλά, θεωρητικώς, το Πράσινο Ταμείο συνεστήθη το 2010 με το ν. 3889 προκειμένου να ενισχύσει πράσινα έργα ανταποδοτικού χαρακτήρα σε ολόκληρη την Ελλάδα. Που είναι; Το 97,5% των πόρων του Πράσινου Ταμείου πάει στην κάλυψη των ελλειμμάτων, για τις μαύρες τρύπες του προϋπολογισμού. Αυτό δεν είναι Πράσινο Ταμείο, αυτό είναι το ταμείο της συμφοράς, με συγχωρείται. Αντί να χρηματοδοτούνται έργα ανανεώσιμων πηγών ενέργειας, ανακύκλωσης, αφαλάτωσης, διαχείρισης ενέργειας, φτάνουμε σε αυτό που το ίδιο το Πράσινο Ταμείο λέει ότι δεν πηγαίνουν τα ποσά εκεί που θα έπρεπε. Ρωτώ λοιπόν εγώ, πόσα ποσά και πού έχουν πάει από την πρώτη μέρα ίδρυσης του Πράσινου Ταμείου και πως θα το οδηγήσουμε στο 100% του ποσού στα έργα, για τα οποία υποτίθεται το Πράσινο Ταμείο έχει συσταθεί για να ενισχύει.

Ερώτηση τρίτη σε σχέση με τους φορείς. Η συνεργασία με πανεπιστήμια, πρέπει να είναι στην πρώτη γραμμή των προτεραιοτήτων τους. Το να δημιουργήσουν κέντρα έρευνας, επίσης, το να βρουν τρόπους εξοικονόμησης πόρων ή και δημιουργίας νέων πόρων για έρευνα. Αυτά τα θεωρώ πάρα πολύ σημαντικά και πρέπει να είναι η ψυχή και η ουσία της δουλειάς που θα κάνουν οι φορείς. Για αυτό λοιπόν θέτω τα ερωτήματα σε σχέση με τους υλικούς πόρους, πώς θα εξασφαλιστούν. Από αυτά τα 10 εκατομμύρια είδαμε ότι θα χρηματοδοτούνται οι φορείς, είναι για μισθοδοσία και για λειτουργικά. Πόσα είναι τα μισθολογικά κόστη, πόσα είναι τα λειτουργικά.

Υπάρχει, άραγε, κάποια πρόβλεψη για κάποιο κομμάτι αυτών των ποσών για έρευνα, για να δημιουργήσουνε νέες προϋποθέσεις για την επόμενη μέρα αυτών των περιοχών;. Διότι όλες αυτές οι περιοχές, όπως για παράδειγμα ο Καλαμάς και ο Αχέροντας, οι εκβολές των ποταμών, έχουν εξαιρετικά προβλήματα, ναι μεν συνεργάζονται, από ότι μας λένε και οι ίδιοι, άψογα με την αστυνομία και με τους επιθεωρητές περιβάλλοντος, ωστόσο έχουν και προβλήματα. Μου έλεγαν για παράδειγμα ότι ήρθε ένα φορτηγό και άρχισε να ξεφορτώνει μπάζα μέσα στην προστατευόμενη περιοχή, στις εκβολές του Αχέροντα. Κάλεσαν οι δύο, όλοι και όλοι, εργαζόμενοι την αστυνομία, η οποία τους απάντησε ότι μπορούσε να πάει μετά από 2-3 ώρες γιατί το περιπολικό ήταν κάπου αλλού. Έτσι, δεν γίνεται δουλειά.

Τώρα, έρχομαι στο θέμα των θαλάσσιων προστατευόμενων περιοχών, που είναι πάρα πολύ σημαντικό. Βλέπω ότι στις προστατευόμενες περιοχές δεν συγκαταλέγονται αυτές οι 8 θαλάσσιες περιοχές στην Ελλάδα, που η μόνιμη γραμματεία για την συμφωνία διατήρησης των κητωδών Μαύρης Θάλασσας, Μεσογείου και της παρακείμενης περιοχής του Ατλαντικού, γνωστή ως ACCOBAMS. H Ελλάδα είναι μέρος της συμφωνίας και έχει ψηφίσει αυτή την συμφωνία. Υπήρχε το λεγόμενο ψήφισμα του Ντουμπρόβνικ, που πρότεινε 18 περιοχές σε αυτή την ευρύτερη περιοχή της Μεσογείου, όπου οι 8 ήταν στην Ελλάδα και η πιο σημαντική είναι αυτή που αναπτύσσεται πέριξ της ελληνικής τάφρου, δηλαδή από την Λευκάδα, νότια και δυτικά, πηγαίνοντας προς τα ανατολικά, κάτω από την Κρήτη και ανεβαίνει μετά σαν τόξο, όπου ζει ένας πληθυσμός 200 φαλαινών φυσητήρων. Είναι ένας πολύ σημαντικός πληθυσμός για τις ελληνικές θάλασσες, για την υγεία των θαλασσίων οικοσυστημάτων εν Ελλάδι. Αυτή η περιοχή δεν προστατεύεται, είναι όμως κλειδί για την ανάπτυξη του πληθυσμού των κητωδών στις ελληνικές θάλασσες.

Σε σχέση με τις γεωργικές εκμεταλλεύσεις, θα ήθελα κάποιες διευκρινίσεις. Αναφέρομαι στις εκτάσεις που θα είναι με ειδικό καθεστώς προστασίας, πόσες είναι αυτές οι περιοχές και σε ποιες περιοχές της Ελλάδας; Έχουμε κάποια στοιχεία από δασαρχεία και περιφέρειες; Αναφέρομαι στις γεωργικές εκμεταλλεύσεις που μπαίνουν σε ειδικό καθεστώς προστασίας. Αυτό που είναι στο τέλος του άρθρου. Αυτό θα ήθελα να μου διευκρινίσετε περισσότερο. Θα τα πούμε στην κατ' άρθρο συζήτηση, περιμένουμε να ακούσουμε και τον Υπουργό. Πιστεύω ότι πρέπει να διευρύνονται γεωγραφικά οι περιοχές της Ελλάδος με μεγάλο φυσικό ενδιαφέρον και με αποτελεσματικότερους φορείς. Οι περισσότεροι φορείς, ενώ έχουν το έμψυχο δυναμικό, δεν θα έχουν τα υλικά μέσα και πάνω στο οκτάμηνο σταματάνε και νεκρώνει η δραστηριότητά τους. Αυτό πώς θα το αντιμετωπίσουμε μόνιμα; Το περιβάλλον έχει μόνιμες ανάγκες και όχι οκτάμηνες. Ψηφίζουμε επιφύλαξη. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σέλτσας.

ΚΩΝΣΤΑΝΤΙΝΟΣ ΣΕΛΤΣΑΣ: Ευχαριστώ, κύρια Πρόεδρε. Συζητείται σήμερα στην Επιτροπή Παραγωγής το σχέδιο νόμου του Υπουργείου Περιβάλλοντος και Ενέργειας για τους φορείς διαχείρισης προστατευόμενων περιοχών. Στόχος του νομοσχεδίου είναι η αναμόρφωση του θεσμικού πλαισίου για την οργάνωση και λειτουργία φορέων διαχείρισης, για την διατήρηση της βιοποικιλότητας, την προστασία του φυσικού περιβάλλοντος και την ενίσχυση της περιφερειακής ανάπτυξης. Με το νόμο αυτό θα καλυφθεί σχεδόν το σύνολο των προστατευόμενων περιοχών NATURA , μεγάλο μέρος των οποίων είχε αφεθεί ακάλυπτο και απροστάτευτο από τις προηγούμενες κυβερνήσεις, με καταστροφικές συνέπειες για το περιβάλλον. Συγκροτούνται μικρότερα και αποδοτικότερα σχήματα διοίκησης, προκειμένου να είναι πιο ευέλικτα και αποτελεσματικά στις αποφάσεις τους, σε σχέση με τα παλαιότερα δυσκίνητα διοικητικά συμβούλια. Σημαντική καινοτομία αποτελεί επίσης, η συμμετοχή τόσο της τοπικής αυτοδιοίκησης όσο και των ίδιων των πολιτών στα σχήματα διοίκησης. Με αυτό τον τρόπο θα υπάρχει άμεση παρουσία των τοπικών κοινωνιών στις οποίες θα έχουν λόγο και άποψη για τη λειτουργία των φορέων διαχείρισης.

Με το νέο νόμο εισάγεται ένα πλαίσιο μεγαλύτερης διαφάνειας οικονομικά των φορέων, στους πόρους τους, στην επιλογή του προσωπικού, τις αρμοδιότητές τους. Ήθελα να σταθώ περισσότερο όμως, σε ένα ζήτημα σχετικό με τη χωρική αρμοδιότητα που αφορά τη Δυτική Μακεδονία. Όπως γνωρίζετε, στη Δυτική Μακεδονία λειτουργεί ως φορέας διαχείρισης Εθνικό Πάρκο Δρυμού Πρεσπών, με έδρα τον Αγ. Γερμανό Πρεσπών του νομού Φλώρινας, ο οποίος θα συνεχίσει να λειτουργεί και με το νέο θεσμικό πλαίσιο. Αυτό συγκαταλέγεται σίγουρα στα θετικά.

Με το νέο νόμο όμως, προβλέπεται η σύσταση ενός νέου, δεύτερου φορέα διαχείρισης όλων των προστατευόμενων περιοχών της Δυτικής Μακεδονίας με έμφαση στην προστασία των λιμνών Δυτικής Μακεδονίας και σε ορισμένους ορεινούς όγκους, όπως ο Γράμμος, ο Βούρινος και τμήμα του όρου Βόρας. Η σύσταση ενός νέου φορέα που θα στοχεύει στην προστασία κυρίως των λιμνέων οικοσυστημάτων της περιφέρειάς μας, αποτελούσε ένα διαχρονικό αίτημα όλων μας. Προσωρινή έδρα του υπό σύσταση φορέα είναι η Καστοριά. Γνωρίζουμε όμως όλοι, ότι το συντριπτικά μεγαλύτερο ποσοστό του υδάτινου στοιχείου της περιφέρειάς μας, βρίσκεται εντός των γεωγραφικών ορίων της περιφερειακής ενότητας Φλώρινας.

Ο νομός Φλώρινας διαθέτει έξι λίμνες, τρία φράγματα, της Παπαδιάς, της Τριανταφυλλιάς και του Παρορίου και μεγάλους ορεινούς όγκους. Μόνο στο Δήμο Αμυνταίου Φλώρινας υπάρχουν τέσσερις φυσικές λίμνες, η Βεγορίτιδα, η λίμνη Πετρών, η Ζάζαρη και η Χειμαδίτιδα. Όλες αποτελούν καταφύγια άγριας ζωής και οικοσυστήματα που συνδέονται μεταξύ τους και επηρεάζουν άμεσα την καθημερινότητα των πολιτών.

Δεν μπορώ να καταλάβω πώς μπορούν να διαχειριστούν όλες αυτές οι λίμνες, όταν η έδρα του φορέα βρίσκεται στην Καστοριά. Ειδικά ως προς τη Βεγορίτιδα, γνωρίζουμε όλοι τα προβλήματα που υπάρχουν στις παραλίμνιες περιοχές, και σας προτρέπω να δείτε τα πρακτικά της Ειδικής Επιτροπής που πραγματοποιήθηκε το Νοέμβριο για το θέμα με την παρουσία και της τοπικής κοινωνίας.

Για άλλη μια φορά προτείνω να οριστεί το Αμύνταιο Φλώρινας ως έδρα του υπό σύσταση φορέα διαχείρισης προστατευόμενων περιοχών Δυτικής Μακεδονίας, καθώς βρίσκεται στο κέντρο των περισσότερων λιμνών της περιφέρειας. Η κοντινότερη απόσταση της έδρας του φορέα από τις περισσότερες προστατευόμενες περιοχές, θα λύσει πολλά προβλήματα που προκύπτουν καθημερινά. Δεν είναι μια πρόταση στενά τοπική. Είμαι υπέρ της ανάπτυξης σε περιφερειακό επίπεδο. Θέλουμε τα καλύτερα για όλη την περιφέρεια. Το συγκεκριμένο ζήτημα, όμως, προκύπτει από αντικειμενικά δεδομένα. Το μεγαλύτερο μέρος των προστατευόμενων περιοχών είναι εντός των ορίων του Νομού Φλώρινας.

Κύριε Υπουργέ, το επιχείρημα ότι εμείς έχουμε φορέα διαχείρισης των Πρεσπών δεν ευσταθεί, γιατί ο γειτονικός νομός των Ιωαννίνων έχει δύο φορείς διαχείρισης. Επίσης, η Καστοριά έχει έδρα του φορέα Τουρισμού Δυτικής Μακεδονίας. Η Κοζάνη έχει επίσης τον αγροτοδιαρθρωτικό φορέα σύμπραξης, επίσης, έχουμε κτιριακά αποθέματα για να φιλοξενήσουμε τις δομές του φορέα. Κύριε Υπουργέ, όπως γνωρίζετε στον δήμο μου έχουν περιορισμένο αριθμό, περιορισμένες ώρες λειτουργίας. Μετά από αυτό το οικονομικό σοκ που θα υποστεί η κοινωνία μας με τον φορέα διαχείρισης, πρέπει να προγραμματίσουμε το αναπτυξιακό μέλλον του τόπου μας. Οι λίμνες είναι στην άμεση αναπτυξιακή προτεραιότητά μας, τόσο στον τουρισμό, την αλιεία και τον πρωτογενή τομέα.

Κύριε Υπουργέ, σας έχω στείλει μια προσωπική επιστολή - για τα πρακτικά την παραδίδω - όπου ισχυρίζομαι του λόγου το αληθές. Ο δήμαρχος Αμυνταίου επίσης σας έχει στείλει επιστολή, επίσης ο δήμαρχος Φλώρινας, ο κ. Αντιπεριφερειάρχης, ο κ. Μπίρος, στη δημόσια διαβούλευση τάσσεται σαφώς υπέρ του Αμυνταίου σαν έδρα του δήμου.

Τέλος, ζήτησα να στείλει επιστολή, και την έβγαλε χθες δελτίο τύπου ο Σύλλογος Προστασίας Βεγορίτιδας, με τον τίτλο «Ώδινεν όρος και έτεκεν μυν». Η Βεγορίτιδα στη γωνία.

Κύριε Υπουργέ, αυτά τα παιδιά μάχονται για την προστασία της Βεγορίτιδας επί είκοσι χρόνια, σχεδόν μόνα τους για την ποιοτική και ποσοτική αναβάθμιση της περιοχής και της Λίμνης. Παρακαλώ να λάβετε υπόψη αυτή την επιστολή.

Άλλωστε, στην Επιτροπή Περιβάλλοντος, κυρία Ιγγλέζη, τους φωνάξαμε και στήριξαν την άποψη ότι ο Φορέας Διαχείρισης της Περιοχής Βεγορίτιδας πρέπει να είναι στο Αμύνταιο. Δηλαδή, γιατί τους καλέσαμε εδώ όλους τους φορείς; Ήρθαν για τουρισμό; Όχι. Στήριξαν αυτή την άποψη, δηλαδή, ότι Φορέας Διαχείρισης της Βεγορίτιδας πρέπει να είναι το Αμύνταιο. Τελεία και παύλα.

Κλείνοντας, θέλω να πω κάτι που ειπώθηκε στην Επιτροπή Περιβάλλοντος από κάποιον Εισηγητή ότι «Οι λίμνες και η Λίμνη Βεγορίτιδα είναι ο καθρέφτης του μέλλοντος μας», κ. Υπουργέ. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Συρμαλένιος.

ΝΙΚΟΛΑΟΣ ΣΥΡΜΑΛΕΝΙΟΣ: Ευχαριστώ, κυρία Πρόεδρε. Καταρχήν, να πω ότι αυτό το νομοσχέδιο συνεχίζει μία θετική σειρά νομοσχεδίων του Υπουργείου Περιβάλλοντος και Ενέργειας. Μετά το νομοσχέδιο για τη Δόμηση, το νομοσχέδιο για την Ανακύκλωση και την Πλαστική Σακούλα, το νομοσχέδιο για τις Ενεργειακές Κοινότητες, σήμερα, έρχεται ένα άλλο πολύ σημαντικό νομοσχέδιο για τους Φορείς Διαχείρισης Προστατευόμενων Περιοχών με τη διεύρυνσή τους και με ό,τι άλλο προβλέπεται.

Είναι απορίας άξιο, πώς η Ν.Δ. ξεκινάει την τοποθέτηση της με μία αρνητική, καταρχήν, αποδοχή, με το επιχείρημα ότι το νομοσχέδιο δεν είναι ώριμο. Πώς να είναι ώριμο, κύριε Στύλιο, όταν από το 2000 περιμένουμε, ακόμη, προεδρικά διατάγματα για τις περιοχές NATURA 2000, που έπρεπε η χώρα μας να έχει προχωρήσει και επί των Κυβερνήσεών σας δεν προχώρησε σχεδόν, απολύτως τίποτα; Έρχεστε μετά από 18 χρόνια να μας πείτε ότι το νομοσχέδιο δεν είναι ώριμο; Αυτά είναι επιχειρήματα για μικρά παιδιά και με συγχωρείτε για την έκφρασή μου, αλλά η αξιωματική αντιπολίτευση δεν πείθει, όπως, γενικότερα, η αντιπολίτευση με τις μάχες οπισθοφυλακών που κάνει μέχρι σήμερα.

Σε ό,τι αφορά στο νομοσχέδιο. Πολύ σωστά, δημιουργείται νέος Φορέας Προστατευόμενης Περιοχής Κυκλάδων, όπου αναλαμβάνει, συνολικά, 36 περιοχές του Δικτύου. Πιο αναλυτικά, στις 36 αυτές περιοχές, η ευρύτερη περιοχή Σαντορίνης-Ανάφης- Φολεγάνδρου έχει έξι περιοχές και η ευρύτερη περιοχή Μήλου-Κιμώλου-Πολυαίγου-Σίφνου- Σερίφου έχει δέκα περιοχές. Η ευρύτερη περιοχή Άνδρου-Τήνου-Μυκόνου έχει πέντε περιοχές, η ευρύτερη περιοχή Κύθνου – Κέας έχει τρεις, η ευρύτερη περιοχή Σύρου – Γυάρου έχει τρεις και η ευρύτερη περιοχή Πάρου-Νάξου-Αμοργού-Μικρών Κυκλάδων έχει εννέα περιοχές.

Με αυτό θέλω να πω, ότι ο Φορέας Διαχείρισης Προστατευόμενων Περιοχών Κυκλάδων είναι ένας νέος φορέας, γι' αυτό πρέπει να ξεκινήσουμε σωστά. Πρώτον, να αναγνωρίσουμε τη νησιωτικότητα στην πράξη. Κατά συνέπεια, να αναγνωρίσουμε ότι οι Κυκλάδες δεν μπορούν να καλυφθούν με ένα φορέα.

Αν θέλετε, όμως, να ξεκινήσουμε με έναν Φορέα για λόγους στελέχωσης κ.λπ., θα πρέπει, οπωσδήποτε, να δημιουργηθούν τρία ή τέσσερα παραρτήματα, βάσει του άρθρου 3 και να καλύψουν αυτές τις περιοχές που σας είπα προηγουμένως. Ουσιαστικά, είναι οι βορειοκεντρικές Κυκλάδες με επίκεντρο τη Σύρο, είναι οι ανατολικές - νοτιοανατολικές Κυκλάδες με επίκεντρο τη Σαντορίνη και οι νοτιοδυτικές Κυκλάδες με επίκεντρο τη Μήλο.

Θα έλεγα, λοιπόν, ότι δεν μπορεί να υπάρξει προσωρινή έδρα στη Σύρο. Η Σύρος έχει μία περιοχή, τη βόρεια πλευρά της, που είναι προστατευόμενη περιοχή, αλλά αυτό δεν σημαίνει τίποτα, όταν έχεις να κάνεις με τόσες άλλες προστατευόμενες περιοχές σε όλες τις Κυκλάδες.

Σας είπα: 9 η περιοχή της Μήλου, 10 εάν θέλετε να τις ενώσουμε με τη Σαντορίνη, της περιοχής της Νάξου. Άρα, η έδρα του φορέα, έστω η προσωρινή, κατά την άποψή μου θα έπρεπε να είναι στην Μήλο, διότι η ευρύτερη περιοχή Μήλου, Κιμώλου, Πολυαίγου, Αντιμήλου έχει περιοχές και στη στεριά και στη θάλασσα με προστατευόμενα είδη όπως η οχιά και η κόκκινη οχιά, που υπήρχαν μέχρι τώρα Κοινές Υπουργικές Αποφάσεις, που προστάτευαν ολόκληρη την περιοχή της Δυτικής Μήλου ως προστατευόμενη περιοχή με την προοπτική να δημιουργηθεί και οικοπάρκο.

Δεύτερον, υπάρχει η μεσογειακή φώκια σε όλη αυτή την ευρύτερη περιοχή.

Τρίτον, υπάρχει ο αίγαγρος της Αντιμήλου, που είναι εθνικός δρυμός. Ο αίγαγρος της Αντιμήλου είναι ένα προστατευόμενο είδος παρόμοιο με το κρι-κρι της Κρήτης, που κάποτε είχαμε πει, μήπως δημιουργηθεί κι ένας ειδικός φορέας γι' αυτό το είδος, που είναι στην Αντίμηλο.

Όλοι αυτοί οι λόγοι, λοιπόν, κατά την άποψή μας συγκλίνουν στο να υπάρξει προσωρινή έδρα στη Μήλο και όχι στη Σύρο.

Τέλος, στη σύνθεση των Διοικητικών Συμβουλίων των φορέων, επειδή ξέρουμε ότι η Τοπική Αυτοδιοίκηση δεν εκπροσωπείται πάντα από τους καλύτερους και αυθεντικότερους εκπροσώπους, που θα προστατεύσουν το περιβάλλον, νομίζω ότι εκεί θα πρέπει να έχει λόγο, όπως το λέει και παρακάτω, η Περιφερειακή Ένωση Δήμων, να μπορεί να ορίζει πρόσωπα - όχι κατ' ανάγκην αιρετό, εάν δεν υπάρχει αιρετός - με περιβαλλοντική αναγνωρισιμότητα και ευαισθησία. Εδώ, υπάρχουν Δήμαρχοι, οι οποίοι όχι μόνο φιλοπεριβαλλοντικοί δεν είναι, κάθε άλλο, αντιπεριβαλλοντικοί είναι και καταστρέφουν ό,τι βρίσκουν μπροστά τους στο όνομα μιας υποτιθέμενης ανάπτυξης.

Αυτά θέλουν προσοχή, εάν θέλουμε, πραγματικά, να προστατέψουμε τη βιοποικιλότητα και να την αναδείξουμε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Μπορείτε να ολοκληρώσετε;

ΝΙΚΟΛΑΟΣ ΣΥΡΜΑΛΕΝΙΟΣ: Τελειώνω, κυρία Πρόεδρε. Μην ανησυχείτε, 13:00` η ώρα είναι, δε χάθηκε κι ο κόσμος. Μερικές φορές το Προεδρείο είναι στενόμυαλο.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστώ πολύ.

ΝΙΚΟΛΑΟΣ ΣΥΡΜΑΛΕΝΙΟΣ: Και στενάχωρο και στενόμυαλο. Δηλαδή, εντάξει, είμαστε τρεις ομιλητές. «Δεν έσταξε και η ουρά του γαϊδάρου», κυρία Πρόεδρε. Συγνώμη που κάνω έτσι.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Με συγχωρείτε, δεν σας διέκοψα. Σας είπα να ολοκληρώνετε. Εσείς δημιουργήσατε θέμα. Δε σας έκοψα. Συνεχίστε.

ΝΙΚΟΛΑΟΣ ΣΥΡΜΑΛΕΝΙΟΣ: Εντάξει. Τελείωσα, λέγοντας ότι είναι σημαντικό το νομοσχέδιο, αλλά πρέπει εξαρχής να ειδωθούν κάποια πράγματα για να μην έχουμε προβλήματα στην πορεία.

Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Παναγιώταρος.

ΗΛΙΑΣ ΠΑΝΑΓΙΩΤΑΡΟΣ: Ευχαριστώ, κυρία Πρόεδρε.

Θα ήθελα να κάνω μια επισήμανση της οικολογικής υποκρισίας και ανυπαρξίας και της σημερινής Κυβέρνησης, η οποία διατυμπάνιζε το πόσο φιλική είναι με το περιβάλλον. Αυτή την υποκρισία τη βλέπουμε τρία και πλέον έτη, που κυβερνάει ο ΣΥ.ΡΙΖ.Α. μαζί με τους Ανεξάρτητους Έλληνες σε πολλές διαφορετικές εκφάνσεις της ζωής των πολιτών, όπως στη διαχείριση απορριμμάτων, όπου η χωματερή στη Φυλή ζει και βασιλεύει κανονικά, παρά τις βεβαιώσεις περί του αντιθέτου από την Κυβέρνησή σας.

Την προχειρότητα την είδαμε στο προσφάτως ψηφισθέν νομοσχέδιο, όπου υπήρχε και η χρήση της πλαστικής σακούλας, όπου εάν είσαι οικολόγος και για λόγους οικολογικής συνείδησης και αγάπης προς το περιβάλλον, κρίνεις ότι ή βλάπτει και την απαγορεύεις ή κρίνεις ότι δε βλάπτει και αφήνεις να τη χρησιμοποιούν. Σίγουρα, πάντως, δεν την κοστολογείς. Εκτός και αν η οικολογία σας κοστολογείται, γιατί περί αυτού μάλλον πρόκειται.

Να συνεχίσω με ένα ζήτημα, το οποίο από ό,τι φαίνεται αυτές τις ημέρες βαίνει προς τη λήξη του, σχετικά με τα πέντε ταβερνάκια στο Σχοινιά, σε αυτό το υπέροχο δάσος, όπου αυτά τα ταβερνάκια ήταν το μεγάλο πρόβλημα της οικολογικής καταστροφής της περιοχής. Οι δικαιολογίες σας ότι δυστυχώς θα μας ταράξουν στα πρόστιμα από την Ε.Ε., για αυτό και εμείς πρέπει να επιταχύνουμε κάποιες διαδικασίες, χωρίς να είσαστε σε όλα σωστοί ούτε στη μετεγκατάσταση που τους είχατε υποσχεθεί, να το έχετε πράξει ούτε σε κάποια άλλα. Ας υποθέσουμε όμως, ότι την επόμενη εβδομάδα δεν θα υπάρχουν αυτά τα πέντε ταβερνάκια, οπότε οι λόγοι για τους οποίους γκρεμίζονται θα αναδειχθούν, ενώ μέχρι τώρα, καταρχάς, υπήρχε μια σχετική καθαριότητα σε πολύ μεγάλο βαθμό, λόγω του ότι οι ίδιοι φρόντιζαν για αυτό, υπήρχε μια πυρασφάλεια, διότι οι ίδιοι φρόντιζαν για αυτό και το κυριότερο όλων είναι ότι εξυπηρετούνταν χιλιάδες πολιτών τους καλοκαιρινούς μήνες, κυρίως οικογένειες, διότι ήταν πολύ ήσυχο το περιβάλλον και μπορούσαν να βρουν μια ομπρέλα, μια ξαπλώστρα, να φάνε κάτι και να περάσουν καλά κάποιες ώρες. Αντ’ αυτού και είμαστε σίγουροι για αυτό και θα το δούμε όταν θα αρχίσει να λειτουργεί, όπως λέτε, σωστά και ο φορέας στην ευρύτερη περιοχή, θα γίνει ένα απέραντο σκουπιδαριό, όπως είναι και στο κεδρόδασος και στο Ελαφονήσι στα Χανιά, αλλά ειδικότερα στο κεδρόδασος, διότι δεν υπάρχει απολύτως τίποτα εκεί, παρά μόνο το ελεύθερο κάμπινγκ, που για περίπου 6 μήνες το χρόνο κατακλύζει την περιοχή με σκουπίδια, βρώμα, δυσωδία και αποψίλωση των κέδρων είτε διότι χρησιμοποιούν τα κλαδιά για προσανάμματα είτε για οτιδήποτε, δηλαδή ό,τι χειρότερο.

Επίσης, στο Σχοινιά και αυτό θα το διαπιστώσουμε οσονούπω, αφού δεν θα υπάρχουν πλέον τα ταβερνάκια αυτά που είναι δεκαετίες εκεί, τουλάχιστον 50 χρόνια και είναι συνδεδεμένα απόλυτα με τον συγκεκριμένο χώρο, θα δούμε αργότερα κάποια συμφέροντα να ομιλούν για επιτακτική ανάγκη εξυπηρέτησης των πολιτών.

Να ανοίξω μια παρένθεση. Το σημερινό πλάνο σας ότι θα πηγαίνει ο οικογενειάρχης και θα παρκάρει το αυτοκίνητό του στο κωπηλατοδρόμιο και για να διανύσει την απόσταση για να πάει στην παραλία, θα πρέπει να πάρει μια δημοτική συγκοινωνία, που τώρα δεν υπάρχει, θα υπάρξει, και φυσικά η συγκοινωνία θα αφήνει το μπαμπά, τη μαμά και τα παιδάκια, ενδεχομένως, με τις καρέκλες τους, με ένα ψυγειάκι, με την ομπρέλα τους, θα τους αφήνει στο δρόμο και θα περπατούν 500 με 600 μέτρα για να φτάσουν μέχρι την παραλία και εσείς πιστεύετε ότι αυτό εξυπηρετεί τους πολίτες. Το αντίδοτο θα είναι τα 4 ή 5 κέντρα εξυπηρέτησης λουομένων, κάτι μικρά ξύλινα σπίτια που θα έχουν παγωμένες πορτοκαλάδες, καφέ και τυποποιημένα σάντουιτς και εσείς πιστεύετε ότι με αυτό τον τρόπο θα μπορεί να διαχειρίζεται σωστά η παραλία του Σχοινιά.

Θα δείτε, όταν θα λειτουργήσει, ότι είναι αδιέξοδο πλήρως, πέραν του ότι μια οικογένεια, διότι υποθέτω ότι εκεί δεν πηγαίνουν οι πλούσιοι, πάνε απλοί Έλληνες πολίτες, θα πρέπει να πληρώσει, από ό,τι φαίνεται, οσονούπω, και για το πάρκινγκ στο κωπηλατοδρόμιο και για τη δημοτική συγκοινωνία κ.λπ., οπότε, πλέον, θα είναι ασύμφορο. Επίσης, θα ήθελα να θέσω μια ερώτηση. Γνωρίζετε σε ποιον ανήκει ένα πολύ μεγάλο τμήμα αυτού του υπέροχου πευκοδάσους; Ανήκει κατά το ήμισυ στην οικογένεια κάποιου πολιτικού; Διότι αυτό κάτι μας λέει.

Κυρία Πρόεδρε, η προστασία της φύσης θα πρέπει να γίνεται πάντοτε σε συνδυασμό και με την εξυπηρέτηση των πολιτών, διότι θα φτάσουμε σε ένα σημείο να είναι όλη η Ελλάδα ένας χώρος, που δεν θα μπορεί να κάνει κανένας τίποτα, εις βάρος των Ελλήνων πολιτών. Η δικαιολογία ότι μας κυνηγάει η Ε.Ε., μάλλον δεν πιάνει, γιατί έχουμε πολλές άλλες περιπτώσεις, όπου μπαίνουν τα πρόστιμα από την Ε.Ε., αλλά επειδή μας συμφέρει, δεν μας απασχολεί το πρόστιμο, διότι τα οφέλη είναι μεγαλύτερα από την υφιστάμενη κατάσταση και την αφήνουμε ως έχει.

Τελειώνοντας, να πω ότι η οικολογική σας υποκρισία συμπυκνώνεται σε μια μόνο λέξη. Mall. Το μεγαλύτερο αυθαίρετο του κόσμου, για το οποίο κάποτε ήσασταν στα κάγκελα, αλλά που τώρα και η Κυβέρνησή σας έβαλε φαρδιές, πλατιές υπογραφές και το νομιμοποίησε και όλα καλά και δεν πληρώνουν τίποτα απολύτως. Δυστυχώς, σε σύντομο χρονικό διάστημα θα επαληθευτούμε τραγικά για όλα όσα είπαμε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Δημαράς.

ΓΕΩΡΓΙΟΣ ΔΗΜΑΡΑΣ: Ευχαριστώ, κυρία Πρόεδρε.

Ο κ. Αμυράς είπε ότι το περιβάλλον στη χώρα μας είναι η περιουσία μας, ο πλούτος μας. Συμφωνώ και επαυξάνω. Ευτυχώς, η χώρα μας έχει πολλά βουνά και πολλές θάλασσες γιατί, εάν ήταν μόνο πεδινή ίσως να μην προστατεύονταν και να μην είχαμε τόσο καλό ακόμα περιβάλλον. Δηλαδή, η προίκα μας αυτή υπάρχει, είναι ο πλούτος της χώρας, αλλά εμείς ως Έλληνες μέχρι τώρα, δεν προστατεύσαμε όπως θα έπρεπε το φυσικό περιβάλλον.

Στην Επιτροπή Περιβάλλοντος της Βουλής που έχουν έρθει οι Φορείς Διαχείρισης Προστατευόμενων Περιοχών, είχαμε τον φορέα του Αμβρακικού, τον Φορέα Λιμνοθάλασσας Μεσολογγίου, φορείς από τη βόρεια Ελλάδα, ξέρουμε ότι οι λιμνοθάλασσες, τα ποτάμια, οι λίμνες, τα δάση, δεν προστατεύονται στον βαθμό που χρειάζεται στη χώρα μας. Ίσα-ίσα, υποβαθμίζονται, όπως υποβαθμίζεται και η ποσότητα των ιχθυοαλιευμάτων, των ψαριών σε κάθε περιοχή και επομένως, πρέπει να επαυξήσουμε τα μέτρα.

Το θέμα είναι, το Υπουργείο Περιβάλλοντος αυτή της κυβέρνησης έκανε θετικά πράγματα ή αρνητικά πράγματα; Βελτίωσε την κατάσταση ή χειροτέρευσε την κατάσταση; Εγώ έχω την αίσθηση, επειδή ως μέλος και των Οικολόγων Πρασίνων που είμαι και στηρίζω την κυβέρνηση του ΣΥΡΙΖΑ, νομίζω ότι έκανε πάρα πολλά θετικά το Υπουργείο Περιβάλλοντος.

Πρώτον. Το νόμο για τα δάση, που μέσα σ' αυτό το χρονικό διάστημα έχουμε αύξηση από το 1% ανάρτησης των δασικών χαρτών, πάνω από το 36%, πλέον, και κύρωσης των δασικών χαρτών.

Έχουμε τον νόμο ανακύκλωσης, που περιλαμβάνει την πλαστική σακούλα, είναι ένας νόμος, όμως, που προωθεί βάζει κίνητρα, αντικίνητρα για να προχωρήσουμε την ανακύκλωση και τη μείωση των απορριμμάτων στη χώρα μας.

Έχουμε τον ΕΣΔΑ, τον Εθνικό Σχεδιασμό Διαχείρισης Απορριμμάτων, είχαμε τον νόμο για τις ενεργειακές κοινότητες και τώρα έχουμε το νόμο για τους Φορείς Διαχείρισης Προστατευόμενων Περιοχών.

Επομένως, έχουμε τουλάχιστον σε θεσμικό πλαίσιο, πολύ μεγάλη βελτίωση και πρέπει να το παραδεχθούμε. Εάν κάποιοι για αντιπολιτευτικούς λόγους, θέλουν αυτά να μην τα ακούνε, η πραγματικότητα όμως τους διαψεύδει. Μια σειρά νομοθετημάτων βελτιώνει την προστασία του περιβάλλοντος. Αυτό είναι μια αλήθεια και πρέπει να το μάθει ο ελληνικός λαός.

Από κει και πέρα, μπαίνουν πάντα ερωτήματα, εάν μπορούσαμε να κάνουμε ακόμα περισσότερα ή λιγότερα.

Έθεσε το Κ.Κ.Ε. ένα ζήτημα, μήπως εάν είχαμε δημόσιες υπηρεσίες το περιβάλλον προστατεύονταν από τις δασικές υπηρεσίες, θα ήταν καλύτερα αντί να έχουμε αυτούς τους φορείς; Η ζωή απέδειξε ότι δεν αρκούν οι δημόσιες υπηρεσίες, ίσα-ίσα, στα ζητήματα αυτά του περιβάλλοντος καλύτερη δουλειά να κάνουν οι συγκεκριμένοι φορείς.

Αν θα πρέπει να είναι πιο αποκεντρωμένοι. Εκεί, πραγματικά έχω κι εγώ ένα ερώτημα. Όσο μπορούμε, γενικώς, είμαι υπέρ της αποκέντρωσης, αλλά πάντως, έχω και την άποψη, ότι οι δήμοι, τουλάχιστον, οι δήμαρχοι δεν προστατεύουν το περιβάλλον αλλά παρασύρονται από συμφέροντα των ψηφοφόρων δημοτών που καταστρέφουν το περιβάλλον. Έχω αντίληψη από την περιοχή της Λιμνοθάλασσας Μεσολογγίου που έχει γεμίσει αυθαίρετα με την ανοχή του δήμου, αφού η Πολεοδομία είναι στο δήμο και ούτε κατεδαφίζονται αυθαίρετα- μιλάμε για εκατοντάδες αυθαίρετα- και μέσα στα νησάκια και στα αναχώματα της Λιμνοθάλασσας. Επομένως, νομίζω ότι το νομοσχέδιο κινείται σε καλή κατεύθυνση.

Έθεσε και ένα άλλο ερώτημα ο εκπρόσωπος της Ένωσης Κεντρώων. Εάν, ας πούμε, η χρηματοδότηση καλύπτει μέχρι τώρα όλες τις λειτουργικές ανάγκες και το προσωπικό των φορέων. Μέχρι τώρα, τι είχαμε; Καθόλου χρηματοδότηση από τον κρατικό προϋπολογισμό. Επομένως, και σε αυτόν τον τομέα βελτιώνεται η κατάσταση, γιατί ένα μεγάλο μέρος των εξόδων, τα λειτουργικά έξοδα, θα καλύπτονται από τον κρατικό προϋπολογισμό.

Αλλά έχουμε και άλλα θετικά. Για να φτάσουμε σ’ αυτό το νομοσχέδιο προϋπήρξε η αύξηση των περιοχών που μπήκαν στο Δίκτυο Natura. Έχουμε αύξηση μεγάλου αριθμού και μεγάλης έκτασης των περιοχών που μπήκαν στο Δίκτυο Natura. Επομένως, το ότι όλες αυτές οι περιοχές, το Δίκτυο Natura, καλύπτονται είτε με τη διεύρυνση των ορίων των υφιστάμενων Φορέων Διαχείρισης Προστατευόμενων Περιοχών είτε με τη δημιουργία καινούργιων φορέων είναι μια κατάσταση που σαφώς, βελτιώνει τα πράγματα σε σχέση με την προστασία του περιβάλλοντος.

Κυρία Πρόεδρε, υπάρχουν κάποια ζητήματα που πρέπει να τα δούμε. Ίσως στις οριοθετήσεις των περιοχών να δούμε τα θέματα που υποβάλλουν οι συνάδελφοι βουλευτές και θα ακούσουμε και τους φορείς αύριο. Να δούμε μήπως μπορεί να υπάρχει κάποια βελτίωση, όπως και σε ορισμένα ζητήματα σε σχέση με τη λειτουργία των διοικητικών συμβουλίων και των Επιτροπών.

Έχουμε χρόνο, έχουμε και άλλες συνεδριάσεις να τα δούμε αυτά τα θέματα.

Σας ευχαριστώ πολύ.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Τον λόγο έχει η κυρία Τζάκρη.

ΘΕΟΔΩΡΑ ΤΖΑΚΡΗ: Ευχαριστώ πολύ, κύρια Πρόεδρε.

Κυρίες και κύριοι συνάδελφοι, με το νομοσχέδιο που συζητάμε σήμερα επιχειρείται να δοθεί λύση στο μεγάλο πρόβλημα της λειτουργίας φορέων διαχείρισης σε προστατευόμενες περιοχές.

Θεωρώ ότι δίνεται μια πρώτη ικανοποιητική λύση και πιστεύω ότι θα ακολουθήσουν και άλλα βήματα για την οριστική διευθέτηση του προβλήματος, έτσι ώστε να εξασφαλίζεται και η βιωσιμότητα των φορέων διαχείρισης, αλλά και το σταθερό εργασιακό περιβάλλον για τους εργαζόμενους που εργάζονται πολλά χρόνια σε αυτούς. Παράλληλα, η κάλυψη του συνόλου των προστατευόμενων περιοχών της χώρας από φορείς διαχείρισης είναι και αυτό νομίζω μια κίνηση που υπολογίζεται στα θετικά το νομοσχέδιο.

Όμως, πήρα το λόγο σήμερα για να μιλήσω κυρίως για τις διατάξεις του νομοσχεδίου που τροποποιούν την δασική νομοθεσία, θα έλεγα προς την κατεύθυνση του να επιλύσουν υφιστάμενα προβλήματα και να διορθώσουν αδικίες του παρελθόντος. Και θέλω να αναφερθώ πρώτα-πρώτα στη δυνατότητα που δίνεται για τη νομιμοποίηση υφιστάμενων χιονοδρομικών κέντρων σε περιοχές NATURA. Να πω ότι οι διατάξεις δασικής νομοθεσίας δίνουν και σήμερα τη δυνατότητα σε υφιστάμενα χιονοδρομικά κέντρα να νομιμοποιήσει το Υπουργείο τις εκτάσεις δασικού χαρακτήρα, πριν όμως η δυνατότητα αυτή δεν υπήρχε. Και δίνεται το πρώτο με τις διατάξεις του νομοσχεδίου αυτού σε υφιστάμενα χιονοδρομικά κέντρα να νομιμοποιήσουν τις εγκαταστάσεις τους σε περιοχές που εκ των υστέρων χαρακτηρίστηκαν περιοχές NATURA και αυτό είναι προς τη θετική κατεύθυνση.

Να σημειώσω εδώ ότι η διάταξη αυτή δεν νομιμοποιεί νέες εκχερσώσεις, αλλά βάζει τάξη στη λειτουργία υφιστάμενων για χρόνια χιονοδρομικών κέντρων, ώστε να μην ανασταλεί η αναπτυξιακή λειτουργία του χιονοδρομικού κέντρου που αποτελούν, όπως αντιλαμβανόμαστε όλοι, μοχλό ανάπτυξης των ορεινών περιοχών της χώρας μας.

Επίσης, δίνεται η δυνατότητα να οδηγούν τα οχήματα της δασικής υπηρεσίας κατά τα νυχτερινά περίπολα και οι μη δασικοί υπάλληλοι με δίπλωμα οδήγησης, που έχουν άδεια να οδηγούν υπηρεσιακό όχημα. Μέχρι σήμερα, η δυνατότητα αυτή υπήρχε μόνο για τα ημερήσια περίπολα. Με τον τρόπο αυτό νομίζω ότι εξυπηρετούνται τα νυχτερινά περίπολα της δασικής υπηρεσίας και διασφαλίζεται η προστασία των δασικών οικοσυστημάτων. Ακόμα, δίνεται η δυνατότητα νομιμοποίησης υφιστάμενων camping σε εκτάσεις δασικού χαρακτήρα, ανεξάρτητα μάλιστα από το αν είναι σε περιοχές NATURA. Επισημαίνω δε ότι πολλά από αυτά τα camping είναι δημοτικά και με την παρουσία τους όχι μόνο εξασφαλίζουν έσοδα για τους δήμους τους οποίους ανήκουν ή για την τοπική οικονομία, αλλά συντελούν θα έλεγα και στη βιώσιμη διαχείριση των ίδιων των δασικών οικοσυστημάτων.

Πολύ σημαντική είναι και η διάταξη με την οποία δίνεται η δυνατότητα εξαγοράς ή έγκρισης επέμβασης σε δασικές εκτάσεις που είχαν εκχερσωθεί και χρησιμοποιηθεί για γεωργική εκμετάλλευση, εφόσον η χρήση αυτή είχε γίνει πριν από την ένταξη της περιοχής των δικτύων NATURA. Να πω ότι έχουν γίνει αντίστοιχες παρεμβάσεις με το νομοσχέδιο για τους δασικούς χάρτες που πέρασε τον Ιούλιο, αλλά και πάλι δεν αφορούσε τις περιοχές που εντάχθηκαν εκ των υστέρων σε περιοχές NATURA.

Τώρα δίνει τη δυνατότητα και σ' αυτές που είναι πολλές σε ολόκληρη τη χώρα και αφορά και τη δική μου εκλογική περιφέρεια, να μπορέσουν να επωφεληθούν από τις θετικές, θα έλεγα, διατάξεις της δυνατότητας εξαγοράς ή της έγκρισης επέμβασης σε αυτές τις περιοχές. Τώρα, να πω ότι τυπικά υπήρχε δυνατότητα αυτή και για τις περιοχές αλλά το ξαναλέω, ήταν μόνο για αυτές που μπήκαν στο NATURA 2000.

Αυτά όμως τα προεδρικά διατάγματα, κύριε Υπουργέ, δυστυχώς από αδράνεια της διοίκησης δεν έχουν ακόμα εκδοθεί στην συντριπτική πλειοψηφία των περιπτώσεων. Ουσιαστικά, δηλαδή αίρεται μια αδικία αφού υπήρχε μια άνιση μεταχείριση ομοιών περιπτώσεων. Άλλωστε, όμως, όταν έγινε ο χαρακτηρισμός της περιοχής ως προστατευόμενης, οι εκχερσώσεις αυτές είχαν ήδη συντελεστεί και λήφθηκαν υπόψη στην αξιολόγηση φυσικού περιβάλλοντος της εν λόγω περιοχής. Επομένως, θεωρώ ότι οι προϋποθέσεις τακτοποίησης είναι πλέον οι ίδιες, δηλαδή τα προβλεπόμενα στα άρθρα 47 και 478, του νόμου 998/1979. Οπότε, ακριβώς πρόκειται για την αντιμετώπιση ίδιων περιπτώσεων και την αποκατάσταση, αν θέλετε, της ίσης μεταχείρισης και στις περιπτώσεις αυτές.

Τέλος, δίνεται και η δυνατότητα έγκρισης έργων υποδομών και ύδρευσης σε περιοχές NATURA, αφού με αφορμή τις πρόσφατες καταστροφικές πλημμύρες σε διάφορες περιοχές της χώρας διαπιστώθηκε ότι οι δήμοι και οι δασικές υπηρεσίες και οι διάφορες υπηρεσίες και σε νησιά, όπως είναι η Θάσος ή η Σαμοθράκη, τα οποία κατά το μεγαλύτερο ποσοστό τους είναι χαρακτηρισμένα ως περιοχές του δικτύου NATURA, δεν θα μπορούσαν να προβούν στην κατασκευή έργων υποδομής σε αυτές.

Σε ό,τι αφορά τις έδρες των φορέων διαχείρισης, επικροτώ, όπως αντιλαμβάνεστε κύριε Υπουργέ, την λειτουργία στην Έδεσσα του φορέα διαχείρισης Κεντρικής Μακεδονίας. Σε ό,τι αφορά την έδρα του φορέα διαχείρισης της Δυτικής Μακεδονίας, να πω ότι οι ενστάσεις που διατυπώθηκαν εδώ από τον κύριο Σέλτσα, το ότι θα πρέπει να είναι όσο το δυνατόν πιο κοντά στα οικοσυστήματα, όπως είναι η Λίμνη Βεγορίτιδα του φορέα διαχείρισης. Νομίζω ότι η πρόταση αυτή, να λειτουργήσει τελικά στο Αμύνταιο, ίσως, είναι μια λογική πρόταση.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει κύριος Φάμελλος.

ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας): Θέλω να πω εκ των προτέρων ότι, επειδή άκουσα όλους τους εισηγητές με πολύ προσοχή, θέλω να διευκρινίσω πολλά ζητήματα που θα μας βοηθήσει να έχουμε και καλή σύνθεση στο τελικό αποτέλεσμα, γι’ αυτό και θα προσπαθήσω να απαντήσω σε όλα τα ερωτήματα και παρατηρήσεις. Αν κάτι ξεχαστεί θα το δούμε και στο κατ’ άρθρον, αλλά έχω την διάθεση, γιατί έχουμε αυτή τη δυνατότητα να έχουμε σύνθεση σε αυτό το νομοσχέδιο.

Θα ήθελα να πω εξ’ αρχής, ότι είναι ένα νομοσχέδιο που έχει ακολουθήσει μια πολύ μεγάλη και αναλυτική διαδικασία. Υπήρχε μια εκτεταμένη διαβούλευση με 500 παρατηρήσεις οι οποίες είναι ακόμα αναρτημένες. δηλαδή, δεν έχει περιοριστεί η πρόσβαση στη διαβούλευση για κανέναν. Η έκθεση στη διαβούλευση έχει συνταχθεί περιληπτικά, όπως προβλέπει ο Κανονισμός, αλλά η διαβούλευση είναι αναρτημένη και είναι ενεργή και μάλιστα, κάναμε και μια πολύ μεγάλη ομάδα προετοιμασίας του νομοσχεδίου, η οποία ήταν ανοικτή στους εργαζόμενους, στους φορείς, στο δίκτυο περιβαλλοντικών οργανώσεων, στην Επιτροπή Φύση 2000. Συμμετείχαν όλοι στην ομάδα συγγραφής του νομοσχεδίου και μάλιστα, πρέπει να σας πω ότι ακόμα και με τους εργαζόμενους πήγαμε μαζί στην Ειδική Γραμματέα του ΕΣΠΑ, στο Υπουργείο Διοικητικής μεταρρύθμισης, για να είναι οι ίδιοι που τους αφορά ως ένα βαθμό, για να μην υπάρχει καμία παρανόηση και καμία έλλειψη δυνατοτήτων που δεν διερευνήθηκαν. Θα σας τα παρουσιάσω αναλυτικά.

Ποιο είναι το φυσικό περιβάλλον της Ελλάδας; Έκανε και ο κύριος Αμυράς και ο κύριος Δημαράς μια προσπάθεια να προσεγγίσει το στοιχείο αυτό. Θέλω να πω ότι το φυσικό περιβάλλον της χώρας μας είναι βασικό στοιχείο της ταυτότητάς της, έχουμε από τις μεγαλύτερες και πλουσιότερες βιοποικιλότητες στην Ευρώπη, είναι ταυτοτικό στοιχείο για όλους μας, είναι το DNA των Ελλήνων, είναι βασικός αναπτυξιακός όρος, στηριζόμαστε εκεί και στον πρωτογενή τομέα και τριτογενή, στον τουρισμό σε πάρα πολύ μεγάλο ποσοστό. Όλη η υφήλιος μας ξέρει για την θάλασσά μας, για τον αέρα μας, για τα βουνά μας, για τα βότανά μας, για τα τρόφιμα, όλα αυτά είναι φυσικό περιβάλλον της χώρας. Και τα προστατευόμενα είδη μέσα σε αυτό το περίγραμμα.

Γίνεται πολλές φορές μεγάλη συζήτηση στην Ελλάδα, αν το περιβάλλον είναι ανασταλτικός παράγοντας στην ανάπτυξη ή προωθητικός. Είναι μια τελείως στρεβλή αντίληψη, περιορισμένης αν θέλετε πολιτικής ορατότητας, δυστυχώς, έγινε και πρόσφατα μια μεγάλη συζήτηση με αφορμή τις αδειοδοτήσεις του χρυσού, του ελληνικού. Αλίμονο, αν δεν λαμβάναμε υπόψη το περιβάλλον και την ιστορία της χώρα μας, όταν σχεδιάζουμε επενδύσεις και εργασία. Μα ίσα-ίσα αυτά πρέπει να λάβουν υπόψη για να έχουμε επενδύσεις και εργασία. Όποιος βλέπει το περιβάλλον ότι είναι βίαιη αναστολή δραστηριοτήτων - το έχει κάνει μέχρι και ο Αρχηγός της Αξιωματικής Αντιπολιτεύσεως αυτό - θεωρώ ότι βλέπει πολύ κοντά και κάνει μικροπολιτική.

Εμείς πρέπει να βρούμε μια άλλη ταυτότητα και νομίζω ότι στις ρίζες των προγραμμάτων των κομμάτων του Δημοκρατικού Τόξου μπορούμε να βρούμε μια τέτοια προσέγγιση που είναι και καθαρά ευρωπαϊκή. Όταν κάνουμε αυτή τη συζήτηση αποδεικνύεται ότι οι πραγματικοί Ευρωπαϊστές, είναι οι προοδευτικοί πολίτες της χώρας και τα κόμματα της Αριστεράς. Διότι οι πραγματικοί Ευρωπαϊστές είναι αυτοί που έχουν οικολογική ταυτότητα μέσα στην πολιτική, γιατί η οικολογία είναι βασική δημοκρατική ταυτότητα και προοδευτική και δεν έχει καμία σχέση με το νεοφιλελεύθερο ανάγνωσμα της πολιτικής, ιδιαίτερα με τα αναγνώσματα αν θέλετε του Eurogroup, των Μνημονίων, της σταθερότητας και του κυρίου Σόιμπλε. Εμείς κάνουμε άλλου είδους πολιτική και αυτό, ευτυχώς, μας δίνει τη χαρά και η δυνατότητα να την κάνουμε πλέον. Εμάς μας χαροποιεί που ο κύριος Στύλιος μας κατηγόρησε για καθυστέρηση, διότι σημαίνει ότι βιάζεται η ΝΔ να υλοποιήσουμε τις πολιτικές μας, γιατί αυτές οι πολιτικές που υλοποιούμε είναι ότι βγαίνουμε από το τούνελ, βγαίνουμε από τα Μνημόνια, βγαίνουμε από την χρεοκοπία που μας καταδίκασαν οι προηγούμενες κυβερνήσεις.

Εμείς χαιρόμαστε να είστε μαζί μας σε αυτήν την κατεύθυνση. Πρέπει να βιαστούμε να υλοποιήσουμε επιτέλους προοδευτικές, αναπτυξιακές και φιλοπεριβαλλοντικές πολιτικές στη χώρα μας. Ειλικρινά θέλω να βρούμε έναν τέτοιο κοινό δρόμο.

Ποια ήταν, όμως, η κατάσταση μέχρι τώρα στη χώρα μας, όταν όλοι εκτιμούμε ότι το φυσικό περιβάλλον έχει τόσο υψηλή αξία; Δεν είχαμε το σύνολο των προστατευόμενων περιοχών σε κατάλογο προστασίας και κινδυνεύαμε από την Ε.Ε. και με EU Pilot και με αιτιολογημένη γνώμη για τα δύο επίπεδα προστασίας της χώρας μας και για τις ζώνες και για τις περιοχές. Αυτή ήταν η πραγματικότητα, επειδή το άκουσα και αυτό ως ένα στοιχείο κατηγορίας εναντίον μας. Το ότι το διορθώσουμε με KYA στις 15 Δεκεμβρίου και ήταν σε διαβούλευση όλο το 2016 σε όλη την Ελλάδα για τις περιοχές NATURA, αποδεικνύει ότι το λύσαμε, παρόλη την πίεση και παρόλες τις πιθανότητες καταδίκης, με μεθοδολογικό και δημοκρατικό τρόπο.

Κάναμε πολύ εκτενή διαβούλευση για τα όρια των περιοχών NATURA και νομοθετήσαμε λίγο πριν από το νομοσχέδιο, για να είναι και το νομοσχέδιο καλύτερο. Δεν πήγαμε να κάνουμε φορείς πριν κάνουμε τις περιοχές. Διορθώσαμε όλες τις περιοχές NATURA, εισαγάγαμε ένα πολύ μεγάλο ποσοστό του θαλάσσιου χώρου στις ζώνες προστασίας και νομίζω ότι αξίζει να τα πούμε αυτά. Το ποσοστό των περιορισμένου καθορισμού περιοχών NATURA που είχαμε μέχρι τώρα σε φορέα ήταν 21,2%. Επειδή άκουσα να λέτε 30%, προφανώς δεν είναι ανάγκη να ξέρετε ακριβώς το νούμερο. Το ποσοστό της χερσαίας περιοχής της χώρας που καλυπτόταν από περιοχή NATURA ήταν 27,7% και τώρα είναι 27,9%. Δηλαδή, ο κατάλογος διόρθωσε 0,2% και προσέθεσε.

Επειδή άκουσα να γίνονται κάποιες λανθασμένες αναφορές, λογικές όμως και δεν τις καταδικάζω, μέχρι τώρα το 6,12% της θαλάσσιας περιοχής της χώρας μας ήταν σε περιοχή NATURA και τώρα είναι το 22,3%. Δεν έχουμε εκκρεμότητες. Αυτό που κατάφερε αυτή η Κυβέρνηση, μέσα στο περιβάλλον των 2 πρώτων χρόνων της μεγάλης πίεσης των μνημονίων, των πιέσεων των συμφωνιών και του προγράμματος, είναι ότι έχει 100% κάλυψη στις περιοχές NATURA πλέον. Δεν μπορεί να πει κανείς την Ελλάδα ότι καθυστερεί και επίσης, με αυτό το νομοσχέδιο έχει και 100% κάλυψη και από φορείς. Το 0,2% καταλαβαίνετε ότι είναι το ειδικό καθεστώς και θα λυθεί στο πλαίσιο της ειδικής ρύθμισης. Άρα, έχουμε πλέον από 21,2% φορείς στο 100%. Αυτή είναι η δική μας άλγεβρα, επίσης. Σε πολλούς φορείς κάνουμε άλγεβρα στο περιβάλλον τώρα. Είναι αυτό που λέμε με ΣΥ.ΡΙΖ.Α. ή πριν από τον ΣΥ.ΡΙΖ.Α.. Τώρα, λοιπόν, έχουμε 100% και είναι δική μας επιλογή.

Είχαμε, λοιπόν, καθυστέρηση, είχαμε περιοχές εκτός πλαισίου και κατά την άποψή μου, είχαμε σημαντικά προβλήματα που αποδείκνυαν την έλλειψη πολιτικής βούλησης για το περιβάλλον. Δεν υπήρχε πολιτική βούληση για το περιβάλλον τα προηγούμενα χρόνια. Το ότι κάποιος κρατούσε τους εργαζόμενους και τους φορείς σε προγράμματα start-up για 10 χρόνια, δηλαδή κοροϊδεύαμε τους Ευρωπαίους και τους λέγαμε ότι ξεκινάμε την έναρξη λειτουργίας των φορέων και κάναμε start-up και είχαμε επαναλαμβανόμενες συμβάσεις ορισμένου χρόνου. Αυτό είχαμε τα προηγούμενα χρόνια. Είναι δυνατόν κάποιος να σέβεται το φυσικό περιβάλλον της Ελλάδος και να μην έχει δώσει 1 ευρώ από το δημόσιο προϋπολογισμό για το φυσικό περιβάλλον της χώρας μας; Μα ούτε 1 ευρώ; Και όμως, σε αυτό το νομοσχέδιο υπάρχει πλέον υπογεγραμμένη έκθεση του Γενικού Λογιστηρίου για πρώτη φορά. Δεν το είχε κάνει κανείς και πρέπει να το πούμε αυτό. Από το Γενικό Λογιστήριο 4 εκατομμύρια ευρώ πηγαίνουν στους φορείς για πρώτη φορά. Δεν έχει ξαναγίνει αυτό.

Αυτό σημαίνει ότι βάζουμε τους φορείς στο θεσμικό πλαίσιο προστασίας της διαχείρισης του φυσικού περιβάλλοντος. Δεν υπήρχαν μέχρι τώρα. Είχαμε ενδιάμεση εκκρεμότητα μονίμως και τους 357 εργαζόμενους δεν τους προσέλαβε ο ΣΥ.ΡΙΖ.Α.. Είχαν προσληφθεί εδώ και χρόνια και εμείς κάνουμε «τεχνητή αναπνοή» με το Πράσινο Ταμείο επί 2 χρόνια για να φτάσουν στο νομοσχέδιο, γιατί έπρεπε πρώτα να λύσουμε όλα τα θεσμικά προβλήματα και του καθορισμού των περιοχών NATURA. Ξέρετε τι είναι τα περιγράμματα και τα πολύγονα ψηφιοποιημένα, σε ανάρτηση όλο το 2016, νομοθετημένα το 2017 και τώρα έρχεται ο νόμος; Αυτό κάναμε και το κάναμε ήρεμα και σωστά και έχει γίνει σωστή νομοθέτηση και θα γίνει και εδώ σωστή συζήτηση. Σε αυτήν την κατεύθυνση θέλω να σας καλέσω.

Εμείς έχουμε κάνει 6 μεγάλες παρεμβάσεις, 5 μέχρι στιγμής είναι γνωστές και θα σας πω και μια έκτη, που είναι μια έκπληξη. Πρώτα από όλα, αλλάξαμε το οργανόγραμμα του Υπουργείου. Δεν είναι πλέον τμήμα, διότι κάποια στιγμή ρώτησε - νομίζω, ο κ. Αρβανιτίδης - γιατί δεν υπάρχει διεύθυνση περιβαλλοντικού σχεδιασμού. Κύριε Αρβανιτίδη, χωρίσαμε τη διεύθυνση που είχε μαζί απορρίμματα και βιοποικιλότητα και τώρα έχουμε δύο διευθύνσεις. Έχουμε τα στερεά απόβλητα και έχουμε πλέον διεύθυνση για τη βιοποικιλότητα, τμήμα περιορισμένης στελέχωσης, το ομολογώ. Ακόμη είμαστε στην αρχή. Μόνο 6 με 7 στελέχη είναι στο τμήμα αυτό.

Τώρα έχουμε Διεύθυνση στην οποία υπάγεται όλο το σύστημα προστασίας της βιοποικιλότητας και της διαχείρισης φυσικού περιβάλλοντος, για να είμαι ακριβής, είναι στην ίδια γενική Διεύθυνση, άρα, έχουμε ενιαίο σχεδιασμό περιβάλλοντος, αλλά πλέον Διεύθυνση στη βιοποικιλότητα και στο φυσικό περιβάλλον.

Το δεύτερο, είναι ότι αναθεωρήσαμε τον κατάλογο. Ήταν πολύ δύσκολη δουλειά, με ισχυρό επιστημονικό υπόβαθρο, διότι έγιναν προγράμματα εποπτείας, τα οποία χρηματοδοτήθηκαν από την Ε.Ε., καταγράψαμε με βάση την ευρωπαϊκή οδηγία όλες τις περιοχές, αξιολογήσαμε τα προστατευόμενα είδη και τους οικοτόπους και φτάσαμε σε αυτό, και μάλιστα εδώ για να απαντήσω, κύριε Αμυρά, σε μια ερώτηση που κάνατε και εμμέσως θα λέω κάποιες απαντήσεις, στα όρια της εθνικής αρμοδιότητας περιλαμβάνονται και οι περιοχές για τα Κητώδη στην περιοχή της Κρήτης, η τάφρος που παρατηρήσατε είναι εκτός εθνικής αρμοδιότητας. Ένα κομμάτι στην Κρήτη το έχουμε βάλει, όπου μπορέσαμε το βάλαμε, εκεί που δεν είχαμε τη δυνατότητα με το πρόγραμμα εποπτείας να εφαρμόσουμε τον κανόνα των περιοχών Natura σε περιοχή εκτός εθνικής αρμοδιότητας, καταλαβαίνετε ότι δεν μπορεί να μπει στο δίκτυο, διότι αντιβαίνει στην εθνική υποχρέωση της νομοθεσίας, αλλά δεν σημαίνει ότι είναι έξω από την οπτική μας, γιατί στην περιοχή της Κρήτης είναι μέσα.

Το τρίτο μεγάλο που κατορθώσαμε να κάνουμε, πέρα από το δίκτυο των περιοχών και την κοινή υπουργική απόφαση του Δεκεμβρίου, είναι ότι για πρώτη φορά η Ελλάδα διεκδίκησε επιπλέον των πόρων αυτών και άλλους πόρους από την Ευρώπη, δηλαδή, δεν συμμετείχαμε σε ανταγωνιστικά προγράμματα, δεν είχαμε επιτυχία, ας το πω έτσι - δεν κατηγορώ - πετύχαμε όμως, τώρα. Τι πετύχαμε; Το πρώτο LIFE ολοκληρωμένο πρόγραμμα για την φύση στην Ελλάδα, προϋπολογισμού 17 εκατομμυρίων ευρώ επιπλέον ευρωπαϊκοί πόροι, δεν ήταν στον εθνικό Προϋπολογισμό, άρα, φέραμε και λεφτά απέξω.

Το τέταρτο μεγάλο βήμα ήταν, ότι βρήκαμε πόρους από το ΕΠΠΕΡΑΑ και προκηρύξαμε και τώρα είμαστε στο επίπεδο της αξιολόγησης, για όλες τις ειδικές περιβαλλοντικές μελέτες, για όλη την Ελλάδα, ώστε να έχουν όλες οι περιοχές, που τώρα θεσπίστηκαν, σχέδια διαχείρισης και προεδρικά διατάγματα. Άλλη εκκρεμότητα, είχαμε Φορείς και δίκτυο Natura χωρίς προεδρικό διάταγμα, δύο είχανε νομίζω στο παρελθόν.

Τραγικές καταστάσεις, οι οποίες αποδεικνύουν ότι, αν μη τι άλλο, πρέπει να αλλάξουμε ρότα, να αλλάξουμε διαδρομή. Δεν ήταν η διαδρομή σωστή αυτή για το περιβάλλον της χώρας, ήταν υποτιμητικό και ως Έλληνες, αλλά και ως περιβάλλον και για τις δύο ταυτότητές μας, την εθνική και την φυσική.

Από την άλλη μεριά, σήμερα έχουμε αυτό το νομοσχέδιο, που νομίζω ότι κάνει κάποιες καλές αλλαγές, Δεν λέω ότι είναι επανάσταση, είναι ένα απλό νομοσχέδιο, κάνει σημαντικά πράγματα όμως, γιατί ξεκαθαρίζει ποιο είναι το σύστημα διαχείρισης της φύσης και επειδή μπήκε ένα ερώτημα οικονομικό, να σας πω λοιπόν, ότι είναι και δεσμευμένα 25 εκατ. ευρώ επιπλέον για τους καινούργιους, ιδιαίτερα, αλλά και για τους παλιούς Φορείς στο ΕΣΠΑ, πέρα από τα δέκα εκατ. ευρώ που εξασφαλίζει αυτό το νομοσχέδιο, για πρώτη φορά από τον τακτικό Προϋπολογισμό τα 4 εκατ. ευρώ.

Άρα, επειδή μπήκε και ένα ερώτημα, «με τι πόρους θα δουλέψουνε, ιδιαίτερα οι νέοι» εμείς έχουμε λοιπόν και μια παρακαταθήκη, πέρα από τα λεφτά που βάλαμε στις ειδικές περιβαλλοντικές μελέτες, τα 17 εκατ. ευρώ, και τα 10 εκατ. ευρώ που έρχονται από το LIFE, που επίσης πάνε για θέματα βιοποικιλότητας.

Ποια είναι τώρα η κατάσταση; Εμείς θα λέγαμε ότι- επιτρέψτε μου να το πω και επιστημονικά- δεν υπήρχε τρόπος σε λιγότερο από δύο χρόνια να λυθούν όλα αυτά. Ήταν αδύνατο να γίνει όλος αυτός ο σχεδιασμός, οι ειδικές περιβαλλοντικές μελέτες, το οργανόγραμμα του Υπουργείου, ο καθορισμός των περιοχών Natura σε όλη την Ελλάδα και το νομοσχέδιο. Εξάλλου, μόνο και για το νομοσχέδιο αυτό, η ομάδα εργασίας με όλους αυτούς που σας είπα, δουλεύει κανένα εξάμηνο. Η διαβούλευση έγινε όλο τον Νοέμβριο. Ρωτάει κάποιος γιατί καθυστερήσαμε, δεν ξέρω ποιος του είπε. Μα όταν τελειώνει η διαβούλευση το Νοέμβριο, δεν πρέπει να μπουν οι παρατηρήσεις στο νομοσχέδιο και μετά να πάει στην ΚΕ.Ν.Ε. και μετά στο Γ.Λ. του Κ., να εξασφαλίσουμε τον προϋπολογισμό και μετά να έρθουμε; Θα μπορούσε να γίνει αυτό σε λιγότερο από ενάμιση μήνα, με Χριστούγεννα ανάμεσα και Πρωτοχρονιά;

Ας είμαστε μεταξύ μας τουλάχιστον ειλικρινείς, ότι κάναμε «high score» και στο χρόνο, πιστεύω.

Τι λέει αυτό το νομοσχέδιο με τίτλους;

Οι Φορείς είναι το κεντρικό εργαλείο διαχείρισης και προστασίας φυσικού περιβάλλοντος στη χώρα μας. Αυτή είναι κυβερνητική πολιτική, είναι ρητή. Οι Φορείς είναι το εργαλείο. Αμφισβητήθηκαν οι Φορείς, να το πούμε ξεκάθαρα, γιατί κάποιοι πήγαν να τους κλείσουν, να τους κάνουν 13 με 4 θέσεις εργασίας ο καθένας. Αυτό λέει ο ν.4109, ο οποίος δεν τροποποιήθηκε στον ίδιον, μετά ήρθαν και τροποποιήσαν και αναστείλαν την εφαρμογή του. Είναι ξεκάθαρο, το 2013 νομοθετήσατε ότι τους κλείνετε και κρατάτε μόνο 14 Φορείς επί 4 εργαζομένους, αυτό. Δείτε που είμαστε σήμερα, η ημέρα με τη νύχτα, να είμαστε λίγο ξεκάθαροι.

Το δεύτερο είναι, ότι βάζουμε το σύνολο της χώρας σε Φορείς, 28 συν 8 άρα 36 και μάλιστα πρέπει να σας πω, ότι εμείς είχαμε προτείνει 35, ο 36ος προέκυψε από τη διαβούλευση, για να δείτε ότι ακούμε κιόλας - δεν κατέχουμε την απόλυτη αλήθεια - ό,τι είναι καλό για την Περιφέρεια, γιατί οι Φορείς αυτό είναι, είναι και αποκέντρωση, αυτό κάνουμε.

Το τρίτο είναι, ότι για πρώτη φορά εξασφαλίζουμε τον προϋπολογισμό από τον τακτικό προϋπολογισμό. Θα μου πει κάποιος «γιατί μόνο 4 εκατ. ευρώ;» Να σας τα πω τα νούμερα λοιπόν. Οκτώ εκατ. ευρώ ας πούμε ότι είναι το κόστος μόνο λειτουργικών εξόδων και μισθών, μέχρι τώρα καλυπτόταν από το Πράσινο Ταμείο - θα σας απαντήσω για το Πράσινο Ταμείο μετά - τώρα βάζουμε στον προϋπολογισμό του 2018 10 εκατ. ευρώ - 4 εκατ. ευρώ από τον τακτικό Προϋπολογισμό και 6 εκατ. ευρώ από το ποσό το Πράσινο Ταμείο - και έχουμε σύνδεση του τακτικού Προϋπολογισμού πλέον με τους Φορείς, δεδομένη από την νομοθέτηση, ώστε μετά από το ξεπέρασμα των μνημονιακών προβλέψεων για τις προσλήψεις, να ανοίξουν οι Φορείς έναν άλλον βηματισμό και να έρθουν στον τακτικό Προϋπολογισμό συνολικά. Άρα, λύνεται και το θέμα του προϋπολογισμού.

Και βέβαια, να σας πω και κάτι ακόμα πρακτικό.

Μόνο τώρα πλέον οι φορείς μπαίνουν με ίδια συμμετοχή σε ανταγωνιστικά προγράμματα. Μέχρι τώρα δεν μπορούσαν να μπουν σε ένα «Life» ήθελε ίδια συμμετοχή και όσοι ήταν στο ΕΣΠΑ τα προηγούμενα δέκα χρόνια δεν μπορούσαν να μπουν. Τώρα, μπορούν να μπουν και σε ανταγωνιστικά προγράμματα και αυτό προβλέπεται πλέον στις αρμοδιότητες, ότι διαγωνίζονται για να πάρουν και περισσότερους πόρους και μπορούν και μόνοι τους να ανοίξουν βηματισμό και να διεκδικήσουν πόρους και να αξιολογηθούν, γιατί για πρώτη φορά έχει και αξιολόγηση το νομοσχέδιο μέσα. Έχει ετήσιο και τριετές πρόγραμμα δράσης, απολογισμό και στο Υπουργείο και στην Επιτροπή «Φύση 2000» αξιολόγηση και του Διοικητικού Συμβουλίου και του φορέα και των εργαζομένων, γιατί έτσι πάμε μπροστά. Δεν φοβόμαστε την αξιολόγηση, έχει μπει μέσα στον προϋπολογισμό και όλα αυτά προβλέπονται με συγκεκριμένα άρθρα.

Για πρώτη φορά ξεκαθαρίζεται ότι οι φορείς πλέον θα έχουν αναπτυξιακό χαρακτήρα. Θα συνδέονται με το τοπικό προϊόν, την τοπική εργασία και έχουν δυνατότητα να προσελκύουν και να δημιουργούν πόρους και θα πούμε στην κατ’ άρθρο, περισσότερα παραδείγματα για το πώς δημιουργούνται πόροι από την τοπική ανάπτυξη για το περιβάλλον και πώς αξιολογείται ένας φορέας για το αν δημιουργεί τοπικό πόρο και τοπική εργασία. Και βέβαια, στα Διοικητικά Συμβούλια πλέον μπαίνουν 4 από την τοπική κοινωνία, ένας από την πρωτοβάθμια αυτοδιοίκηση, ένας από την δευτεροβάθμια, ένας από τους οικονομικούς παραγωγούς της περιοχής και ένας από τις περιβαλλοντικές οργανώσεις και οι 3 είναι του κράτους. Δίνεται περισσότερος λόγος στην περιφέρεια, με μικρότερα Συμβούλια, πιο αποτελεσματικά, γιατί υπέρ αποτελεσματικού δημοσίου ήταν τάχα το παρελθόν, αλλά έχει και κάτι Συμβούλια που δεν συνεδρίαζαν ποτέ, ήταν και μεγάλα, με Αθηναίους που μεταφέρονταν. Δεν λέω ότι δεν δούλευε τίποτα, αλλά ήταν πολύ δύσκολο στο να δουλέψει.

Πλέον, έχουμε προγραμματισμό, ξεκάθαρες αρμοδιότητες, ειπώθηκαν κάποια, ακόμα και θέματα μετακίνησης των εργαζομένων δεν λύνονταν. Δηλαδή, το κόστος καυσίμων, ενώ τώρα, λύνεται με αυτό το νομοσχέδιο. Μέχρι τώρα οι φορείς είχαν κόφτη στα καύσιμα. Βέβαια, μπαίνουμε και σε ένα καινούργιο κεφάλαιο, αυτό το κεφάλαιο που ανοίγει με τον Φορέα Διαχείρισης Θερμαϊκού Κόλπου. Για πρώτη φορά προβλέπεται η λειτουργία συμβουλευτικών επιτροπών με βάση την απόφαση του ΟΗΕ, στο Ρίο, για την ατζέντα του εικοστού πρώτου αιώνα. Δηλαδή, ανοίγουμε μια συζήτηση για τα τοπικά σύμφωνα και τα περιφερειακά σύμφωνα για το περιβάλλον. Δεν είναι εύκολο, δεν έχουμε πάντοτε την κοινωνική και δημοκρατική διαπαιδαγώγηση για να το υλοποιήσουμε, αλλά νομίζω ότι είναι ένα εγχείρημα που θα πρέπει να το κάνει η Ελλάδα και η Θεσσαλονίκη είναι μια καλή ευκαιρία. Να κάτσουν όλοι οι συναρμόδιοι φορείς στο ίδιο τραπέζι με τα χαρτιά πάνω στο τραπέζι, γιατί ξέρετε, κ. Αρβανιτίδη, ο ένας το έριχνε στον άλλον στη Θεσσαλονίκη και να μπορέσουμε να λειτουργήσουμε πιο αποτελεσματικά όλοι μαζί.

Εμείς, ως πολιτεία, να βάλουμε τους πόρους. Να βάλουμε τα μηχανήματα καθαρισμού του Θερμαϊκού, να βάλουμε τα επιστημονικά στελέχη, αλλά να έχουν όλοι την ίδια αρμοδιότητα, γιατί μια συζήτηση που θα γινόταν στο παρελθόν να κάνουμε έναν φορέα κρατικό, είχε έναν κίνδυνο που εγώ δεν ήθελα να το εισηγηθώ. Να αφαιρέσουμε αρμοδιότητα από κάποιον φορέα της πόλης. Δεν θα δεχόμουν αν ήμουν από την άλλη πλευρά να μειωθεί η αρμοδιότητα της Περιφέρειας, του Δήμου ή κάποιου άλλου. Άρα, στο ίδιο τραπέζι κοινωνική συμφωνία για τον Θερμαϊκό και με εξασφάλιση των λειτουργικών εξόδων από την πολιτεία. Νομίζω ότι δεν μπορεί να βρεθεί μια καλύτερη προσέγγιση και θα ακούσω αν υπάρχουν άλλες γνώμες, γιατί βάζουμε σε αυτό το φορέα να εκπονήσει και το σχέδιο δράσης για την απορρύπανση και την προστασία του περιβάλλοντος. Κάνουμε τον φορέα για να έχει σχέδιο δράσης - απαντώ στον κ. Αρβανιτίδη - γιατί, αν τον ήθελαν άλλοι τον φορέα ας τον έκαναν και ας έκαναν και σχέδιο δράσης, αλλά όταν δεν έκαναν ούτε σχέδιο δράσης, ούτε φορέα, δεν μπορούμε να κατηγορούμαστε γιατί τώρα κάνουμε τον φορέα. Παρά ταύτα, λέμε ότι είναι παρακαταθήκη και περιουσία του φορέα να κάνει σχέδιο δράσης. Γι' αυτό έχουμε εξασφαλίσει τους πόρους, για να έχει προίκα εκκίνησης και καύσιμα εκκίνησης ο φορέας.

Θα συμφωνήσω με αυτό που είπε ο κ. Γεωργιάδης και με τις παρατηρήσεις για τα προβλήματα που είχαν οι φορείς. Αυτό δεν είναι αρνητικό στοιχείο για το νομοσχέδιο, είναι ενδεικτικό στοιχείο για το πώς πήγαινε η χώρα μέχρι τώρα. Όπως και το EU Pilot και η προειδοποιητική επιστολή, για εμάς ήταν κίνητρα για να διορθώσουμε το πρόβλημα. Δηλαδή, ερχόμαστε τώρα και λύνουμε το πρόβλημα που εντοπίσατε και συμφωνώ απολύτως με την παρατήρησή σας, αλλά αυτή είναι η απάντηση η δική μας και γι' αυτό το λόγο επεξεργαστήκαμε το 2016 την ΚΥΑ και την εφαρμόσαμε το 2017 για τις NATURA και αρχές του 2018 νομοθετούμε μόνο ενάμιση μήνα μετά τη διαβούλευση το νομοσχέδιο.

Άρα, νομίζω ότι μπορούμε να βρούμε κοινό δρόμο σε όλα αυτά, τα οποία θέσατε και συμφωνώ απολύτως με τον κ. Στύλιο, ότι υπήρχαν παθογένειες, γιατί είπατε ότι έρχεται το νομοσχέδιο να λύσει παθογένειες. Μα βέβαια, κ. Στύλιο, ποιος τις δημιούργησε όμως. Εμένα μου αρέσει πάντως που συμφωνείτε ότι υπήρχαν παθογένειες και ότι ερχόμαστε να λύσουμε τώρα για πρώτη φορά στο 100% τις NATURA, το πρόβλημα της χώρας μας. Είναι πολύ σημαντικό το ότι το κάνουμε έτσι, γιατί ναι οι φορείς είναι το καταλληλότερο σχήμα, γιατί το 2013, δυστυχώς, κάποιοι πήγαν να τους καταργήσουν χωρίς σχεδιασμό, αφήνοντας μόνο τέσσερις εργαζομένους στον κάθε φορέα. Μάλιστα, αν θέλετε, είναι περίεργο πώς αυτό νομοθετήθηκε το 2013, όταν ο κ. Στύλιος είπε τώρα ότι δεν μπορούμε ανθρώπους εξειδικευμένους, μέχρι και 11 χρόνια κατ' ελάχιστον, να τους αφήνουμε απέξω. Συμφωνούμε απολύτως. Αυτό γινόταν και τώρα δεν γίνεται. Αυτός ήταν ο σχεδιασμός του 2013 και τώρα δεν υλοποιείται. Η ουσιαστική ανατροπή του νόμου του 2013 γίνεται σήμερα, ξεκινάει σήμερα, θα τελειώσει σε δύο βδομάδες. Για να μείνουν οι εργαζόμενοι που έχουν εμπειρία στους φορείς, αλλά να έχουμε καλύτερους φορείς και να υπάρχουν και φορείς, γιατί αλλιώς τους καταργούσε το προηγούμενο νομοσχέδιο.

Πρέπει να πούμε ότι υπήρχαν κόμματα που έκαναν τους εργαζόμενους των φορέων μέχρι τώρα παρατασιούχους. Κρατήσαμε τους φορείς με παρατασιούχους. Και εμείς λέμε, όχι θα κάνουμε μόνο το ενδιάμεσο οκτάμηνο για το 2018 και το 2019 θα γίνουν αορίστου χρόνου σχέσεων εργασίας. Δώσαμε μάχη για να περάσει κάτι τέτοιο, διότι έπρεπε να μπει στον προγραμματισμό προσλήψεων, έπρεπε να σπάσουμε τον κανόνα προσλήψεων, να υπάρχει προγραμματισμός. Μάλιστα ξέρετε με ποια δημοκρατική διαδικασία; Δίνοντας στους φορείς την υποχρέωση και τη δυνατότητα να κάνουν οργανισμούς, περιγράμματα θέσεων μέσα στο 2018, να τα ακυρώσουμε για να πάνε το 2019 καθαρά, με διαφάνεια, χωρίς δημόσιο κόστος στο να έχουν πλέον προσωπικό και να λειτουργήσουν σε περιβάλλον αορίστου χρόνου σχέσεων εργασίας.

Αν κάποιος έφερνε την πρόταση να γίνουν αορίστου σχέσεως εργασίας σήμερα οι θέσεις, θα οδηγούσε τους εργαζόμενους σε απόλυση, αυτό να το ξεκαθαρίσουμε. Με βάση τους κανόνες που υπάρχουν και τους περιορισμούς προσλήψεων, αν σήμερα κάποιος έλεγε -παρότι είναι παράνομο το γνωρίζετε, δεν μπορεί μια ορισμένου χρόνου σύμβαση να γίνει αορίστου- παρά ταύτα, αν επιχειρούσαμε να το νομοθετήσουμε, πέρα από το ότι θα έπεφτε στο ΣτΕ, οι εργαζόμενοι θα απολύονταν. Εμείς, λοιπόν, πρέπει να βρούμε έναν τρόπο να μείνουν μετά τους 24 μήνες, που εμείς εξασφαλίσαμε να πληρωθούν από το Πράσινο Ταμείο. Εμείς δώσαμε το φιλί της ζωής, αυτή η κυβέρνηση, στους φορείς, αλλιώς την 1η Ιανουαρίου 2016 θα έκλειναν. Εκεί είχατε φτάσει, αυτή ήταν η απόφασή σας.

Πράγματι, κ. Αρβανιτίδη, υπήρχε μια πολύ καλή επιτροπή που το 2014 έκανε προτάσεις, τις οποίες όλες τις αξιοποιούμε σε αυτό το νομοσχέδιο και μπορούμε να το δούμε συγκεκριμένα, αν θέλετε, τις επόμενες μέρες, αλλά ταυτόχρονα ο Υπουργός ή το Υπουργείο ή η κυβέρνηση που έκανε αυτή την επιτροπή του 2014, αποφάσιζε με νομοσχέδιο του 2013 να κλείσει τους φορείς. Δηλαδή, από τη μια μεριά κάνουμε επιτροπές ωραίες και φτιάχνουν ωραίες προτάσεις, περιβαλλοντικά σωστές τις οποίες αξιοποιούν τώρα ο ΣΥΡΙΖΑ, οι Ανεξάρτητοι Έλληνες και οι Οικολόγου, που συμμετέχουν σ' αυτή την κυβέρνηση, αλλά ο κυβερνήτης εκείνης της περιόδου ή ο Υπουργός εκείνης της περιόδου ψήφιζε το νομοσχέδιο που έκλεινε τους φορείς.

Εμείς, όμως, θέλουμε να τα λύσουμε αυτά χωρίς αντιδικία, γιατί πιστεύουμε ότι θα βρούμε όλοι κοινό τόπο σε αυτό που κάνουμε από δω και μπρος και αυξάνουμε τον προϋπολογισμό, κ. Στύλιο, δεν μειώνουμε τους πόρους. Βάζουμε την αξιολόγηση από το Υπουργείο, την Επιτροπή «Φύση 200» και την τοπική κοινωνία - σε τρία επίπεδα αξιολογούνται πλέον οι φορείς- με διαφάνεια, γιατί είναι νομικά πρόσωπα ιδιωτικού δικαίου και βέβαια έχουν δυνατότητα και αυτονομίας πόρων, διότι βάζουμε τους φορείς να διεκδικούν και προγράμματα ανταγωνιστικά, αλλά και να παράγουν τοπικό πόρο και να αξιολογούνται με αυτό.

Γιατί κάποιος ρώτησε αν τα συμβούλια πρέπει να αξιολογηθούν και για την απόδοση, επειδή ναι μπορεί να υπάρχουν δύο ταχυτήτων, μπορεί να υπάρχουν καλύτερα συμβούλια από τα άλλα, να είναι πρότυπο και για τα υπόλοιπα και να κάνουμε το δίκτυο των φορέων πλέον, ώστε να διαγωνίζονται για την καλύτερη απόδοση τοπικού προϊόντος. Εξάλλου χρειάζεται ένα δίκτυο προϊόντων, όπως π.χ. μπορεί να είναι τα φασόλια των Πρεσπών ή το δίκτυο των τουριστικών καταλυμάτων, που έχουν σχέση με την καρέτα – καρέτα ή με την μονάχους – μονάχους -αυτά είναι τα επιθετικά επιχειρηματικά εργαλεία που έχει η φύση στη χώρα μας- ή για τα μονοπάτια τα ορειβατικά στους προστατευόμενους δρυμούς ή οτιδήποτε άλλο. Νομίζω ότι εκεί μπορούμε να έχουμε κοινή λύση.

Να πούμε ότι δεν αποκλείονται οι φορείς από τα σχέδια διαχείρισης. Αντίθετα τα υλοποιούν, τα επικαιροποιούν αυτοί - τα δεύτερα σχέδια διαχείρισης προβλέπει ο νόμος να τα κάνουν οι φορείς, γιατί κάποιος είπε ότι τους αφήνουμε απέξω από τα σχέδια διαχείρισης - και ταυτόχρονα τα αξιολογούν και τα αξιολογούν και με εκθέσεις που περιγράφονται μέσα στο νομοσχέδιο. Αναβαθμίζεται σε σχέση με τα σχέδια διαχείρισης ο ρόλος των φορέων και βέβαια αξιοποιούνται και όλα τα πορίσματα, όπως είπε ο κ. Αρβανιτίδης, που έγιναν το 2014.

Έτσι, λοιπόν, έχουν την επικαιροποίηση, διότι τώρα εμείς οι ίδιοι βρήκαμε πόρους και εκπονούμε κεντρικά, μιας και το καταλαβαίνετε ότι δεν έχουμε στο 100% της Ελλάδος φορείς, άρα αν περιμέναμε να γίνουν οι φορείς, να πάρουν προσωπικό για να κάνουν τα σχέδια διαχείρισης τα πρώτα, θα γίνονταν σε τρία χρόνια. Εμείς λοιπόν θα τους δώσουμε προίκα τα πρώτα σχέδια διαχείρισης που εκπονούνται για όλη την Ελλάδα με 17 εκατομμύρια ευρώ και έχουν την ευθύνη της επικαιροποίησης, γιατί έγινε και μια συζήτηση, αν θα κάνουν σχέδια διαχείρισης.

Εμείς θέλουμε να ενηλικιωθούν οι φορείς, όπως θέλουμε και η Αυτοδιοίκηση να ενηλικιωθεί. Η άποψή μου είναι, γιατί ακούστηκε αυτό, ότι πρέπει να είναι αιρετοί της πρωτοβάθμιας και της δευτεροβάθμιας Αυτοδιοίκησης μέλη των Δ.Σ. και να αναλάβουν την τοπική ευθύνη και να αξιολογηθούν από την τοπική κοινωνία, για το αν θα παράγουν και προϊόν και προστασία οι φορείς. Αυτή είναι η δική μου άποψη για την Αυτοδιοίκηση.

Έτσι, ζητάμε περισσότερα, παρότι βλέπουμε ότι υπάρχουν ελλείψεις, αλλά, εμείς θέλουμε κάτι καλύτερο να πετύχουμε όλοι. Με αυτό τον τρόπο εξασφαλίζουμε και τους πόρους και βέβαια στους εργαζόμενους να ξεκαθαρίσω, ότι οι προσλήψεις θα γίνουν σαφέστατα με κριτήρια ΑΣΕΠ και οι 8μηνες και οι αορίστου, αλλά η εμπειρία μπορεί να μπει ως προϋπόθεση. Προφανώς, χωρίς να περιορίσουμε τον ανταγωνισμό ή τη διαφάνεια, αλλά, επειδή μας ενδιαφέρει η εμπειρία που έχουν οι ίδιοι οι εργαζόμενοι. Τα διοικητικά συμβούλια που θα στελεχωθούν από αυτούς τους εργαζόμενους Θα φτιάξουν τις προκηρύξεις, αλλά να αξιολογηθούν και να γίνει αυτό με διαφάνεια. Εμείς λοιπόν λέμε, ότι αυτή η πρόταση εξασφαλίζει τη συνέχεια της εργασίας και είχαμε πολιτική προτεραιότητα να εξασφαλιστεί.

Κύριε Αρβανιτίδη, για το Θερμαϊκό σας απάντησα ήδη, όπως και για τα σχέδια διαχείρισης, επίσης, σας απάντησα. Όσον αφορά τα δασικά να ξεκαθαρίσουμε ότι υπάρχει ρητή νομοθεσία, ότι απαγορεύονται οι παρεμβάσεις στους εθνικούς δρυμούς, το ρώτησε και αυτό ο κ. Αρβανιτίδης, ότι οι παρεμβάσεις που αναφερόμαστε σε χιονοδρομικά, σε κάμπινγκ, είναι ότι τα υφιστάμενα και πριν την εφαρμογή της νομοθεσίας, μπορούν τώρα να βγάλουν άδεια με μελέτη περιβαλλοντικών επιπτώσεων, δεν είναι ότι αδειοδοτούνται έτσι. Μπορεί να εφαρμοστεί υπερβολική νομοθεσία, γιατί απαγορευόταν και να εφαρμοστεί, είχε ένα κενό, αν θέλετε, ο νόμος, όπως και στις εκχερσώσεις σε περιοχές που κηρύχθηκαν Natura, είναι για αυτές που εκχερσώθηκαν πριν κηρυχθούν Natura. Μόνο σ' αυτές, όχι σ' αυτές που μετά μπήκε θεσμικό πλαίσιο προστασίας, γιατί σεβόμαστε το θεσμικό πλαίσιο προστασίας και βέβαια, έχω ήδη πει και για τον κ. Αμυρά, ότι η έρευνα και οι πόροι των φορέων έχουν και τα 25 εκατ. του ΕΠΠΕΡΑΑ και το LIFE για να διαγωνιστούν και να κερδίσουν τέτοιους πόρους, γιατί πράγματι το χρειαζόμαστε.

Όμως, όταν μιλάμε για εξειδικευμένο προσωπικό και μου ζητάτε και καλά κάνετε, να στελεχωθούν οι νέοι φορείς, δεν μπορώ μετά να δεχθώ μια πρόταση η μια κατηγορία, ότι μεγεθύνουμε το δημόσιο τομέα. Πρέπει να βρούμε ένα μέσο όρο να συνεννοηθούμε. Δηλαδή, δεν μπορείτε να μας κατηγορείτε από τη μια μεριά, ότι δημιουργούμε δημόσιο τομέα, που δεν δημιουργούμε, και από την άλλη, να θέλετε προσλήψεις στους φορείς που το έχουν ανάγκη. Να συμφωνήσουμε εδώ μεταξύ μας, είναι ξεκάθαρο.

Εγώ λοιπόν λέω, ότι και για τους νέους φορείς, τα 8μηνα δίνουν τη δυνατότητα να στελεχωθούν και οι νέοι φορείς όχι με πολλά στελέχη, δύο-τρία στελέχη που θα κάνουν τα σχέδια δράσης, τους διαγωνισμούς για τη μόνιμη στελέχωση και το οργανόγραμμα. Πώς αλλιώς θα τους δώσουμε προίκα; Δηλαδή, πρέπει το 2018 να δώσουμε προίκα και προσωπικό στους φορείς για να μπορέσουν να είναι αποτελεσματικοί στην επόμενη συζήτηση.

Προφανώς, έχουν μπει και άλλα ζητήματα. Να σας ξεκαθαρίσω ότι από τον κρατικό προϋπολογισμό δεν θα μπορούσαμε να πληρώσουμε τα ορισμένου χρόνου, γι' αυτό πάνε στο Πράσινο Ταμείο. Στο Πράσινο Ταμείο υπάρχουν συγκεκριμένα άρθρα, τα οποία είχα γραμμένα, είναι το άρθρο 6, παρ.1 και 2, που προβλέπει στα προγράμματα προστασίας φυσικού περιβάλλοντος να καλύπτονται τα κοστολόγια αυτά, εξάλλου, έχει ερευνηθεί και από τον Επίτροπο, αυτό προς τον κ. Γεωργιάδη, που δεν ακούσατε, αλλά είναι ξεκάθαρο αυτό εκ μέρους μας, δεν θα κάναμε κάτι που δεν έχει καλή νομοθέτηση.

Για τα κητώδη απάντησα και θέλω να πω κάτι για το Σχοινιά. Όταν έχουμε τέσσερις προειδοποιητικές επιστολές, αποφάσεις κατεδάφισης από το 1998, έκθεση δύο φορές του γενικού επιθεωρητή δημόσιας διοίκησης για παράνομη καταπάτηση και χρήση εντός, ενός από τα δύο προστατευόμενα δάση Κουκουναριάς της Ελλάδας, θα έκανε κάποιος πίσω στο να αποκαταστήσει την προστασία του περιβάλλοντος στο Σχοινιά; Αντιθέτως με βάση τον Κανονισμό του φορέα, που προέβλεπε, πριν έρθουμε εμείς, κέντρα εξυπηρέτησης λουομένων, θα κάνουμε μικρά περίπτερα στη ζώνη του αιγιαλού με τη συμφωνία της δημόσιας περιουσίας και με ξεκάθαρους ρόλους. Οποιοσδήποτε ιδιοκτήτης, γιατί ακούστηκαν κάποιες υπόνοιες για ιδιοκτήτη, δεν παρεμβαίνει πλέον στον αιγιαλό, άρα, εμείς φεύγουμε από την καταπάτηση ή τη μίσθωση οποιουδήποτε ιδιοκτήτη. Άρα, δεν εξυπηρετούμε κανένα συμφέρον, αλλά εξυπηρετούμε το συμφέρον της χώρας. Σε ένα τέτοιο προστατευόμενο βιότοπο και οικότοπο, δεν μπορούσαμε να μην πάρουμε μέτρα. Αποφάσεις αρχείου από το 1998 για κατεδάφιση και δεν τις υλοποιούσαν οι προηγούμενες κυβερνήσεις; Νομίζω ότι ήταν ντροπή για τη χώρα μας αυτό που γινόταν μέχρι τώρα και για τους εργαζόμενους.

Τέλος, να αναφέρω δύο ζητήματα για τους φορείς, που έθεσαν οι συνάδελφοί μου από το ΣΥΡΙΖΑ για την Δυτική Μακεδονία και τις Κυκλάδες. Στη διαβούλευση υπήρχε ένας Ενιαίος Φορέας Δυτικής Μακεδονίας και του βασικού κεντρικού όγκου στο Βόρας στην Κεντρική Μακεδονία. Έτσι, μετά τη διαβούλευση, επιλέξαμε αυτός ο φορέας να γίνουν δύο, ένας Δυτικής Μακεδονίας και ένας να παραμείνει στο βόρειο τμήμα της Κεντρικής Μακεδονίας. Άρα, λοιπόν, κάναμε μια αλλαγή από τη διαβούλευση, αφού δεν προϋπήρχε στην αρχική διαβούλευση.

Ο λόγος για τον οποίο επιλέχτηκε η έδρα του φορέα να είναι η Καστοριά, είναι γιατί εκεί υπήρχε ένας φορέας. ο οποίος καταργήθηκε δυστυχώς, από τις προηγούμενες κυβερνήσεις, αφού σχεδόν δεν τον λειτούργησαν ποτέ και ήταν ένας εικονικός φορέας, ένα «virtual reality» πολιτικής που έπρεπε να το αποκαταστήσουμε. Επίσης, και γιατί εκεί υπάρχει κτήριο και δομή, που μας παρέχεται και γιατί πρέπει να στελεχωθεί αυτός ο φορέας με αυτά τα δύο-τρία στελέχη που σας ανέφερα, να σχεδιαστεί η λειτουργία και το οργανόγραμμά του και να εγκατασταθούν τα παραρτήματα σε οποιαδήποτε άλλη περιοχή. Βέβαια, ο Νομός Φλώρινας έχει και το φαράγγι των Πρεσπών που νομοθετήσαμε πρώτο-πρώτο και έχει - αν θέλετε - ήδη την δική του προίκα και την δική του παρακαταθήκη στο φυσικό περιβάλλον.

Όσον αφορά στο ζήτημα των Κυκλάδων, το σωστό είναι να ξεκινήσουμε από το διοικητικό συμβούλιο και τους δυο-τρεις εργαζόμενους. Επίσης, να γίνει το ετήσιο σχέδιο δράσης και να καθοριστεί η έδρα. Εδώ αναφέρω ότι είναι προσωρινή η έδρα και πάει με την έδρα της αντίστοιχης περιφερειακής ενότητας. Επιπρόσθετα, σε συνεργασία με την Τοπική Αυτοδιοίκηση, νομίζω ότι μπορείτε να βρείτε καλύτερη διαδρομή αποκεντρωμένης λειτουργίας, δηλαδή δεν είναι ανάγκη να τα κάνει όλα ο φορέας. Μην μπείτε στη λογική ότι όλες τις δράσεις προστασίας τις υλοποιεί ο φορέας. Θα πρέπει να τις υλοποιούν οι τοπικές κοινωνίες. Αυτό να το συζητήσουμε πώς μπορεί να πραγματοποιηθεί, γιατί πιστεύω ότι πρέπει να συμμετέχει ουσιαστικά η Τοπική Αυτοδιοίκηση.

Ειλικρινά, προσπάθησα, ιδιαίτερα για τα κόμματα που δεν συμμετέχουν στην Κυβέρνηση, να διευκρινίσω τα περισσότερα απ’ όσα υπήρχαν. Θέλω να είμαστε ενωμένοι σε αυτό το νομοθέτημα, αφού το φυσικό περιβάλλον της χώρας είναι από τις σημαντικότερες παρακαταθήκες. Κανείς δεν μπορεί να δημιουργήσει αντιπαλότητες στο φυσικό περιβάλλον. Είχαμε πολλές ελλείψεις, αλλά επειδή είναι δίκαιο και περιβαλλοντικά, πρέπει να γίνει πράξη.

Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε τον κ. Υπουργό. Η συνεδρίαση της ακρόασης των εξωκοινοβουλευτικών φορέων θα γίνει την Πέμπτη, στις 10:00΄ π.μ., στην αίθουσα 223.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βράντζα Παναγιώτα, Γκαρά Αναστασία, Δημαράς Γεώργιος, Θεοφύλακτος Ιωάννης, Ιγγλέζη Αικατερίνη, Καρακώστα Ευαγγελία (Εύη), Κάτσης Μάριος, Καφαντάρη Χαρούλα (Χαρά), Σέλτσας Κωνσταντίνος, Συρμαλένιος Νικόλαος, Τζάκρη Θεοδώρα, Κουκοδήμος Κώστας, Δαβάκης Αθανάσιος, Στύλιος Γεώργιος, Αρβανιτίδης Γεώργιος, Κωνσταντινόπουλος Οδυσσέας, Ζαρούλια Ελένη, Παναγιώταρος Ηλίας, Μανωλάκου Διαμάντω, Κατσίκης Κωνσταντίνος, Λαζαρίδης Γεώργιος, Γεωργιάδης Μάριος και Αμυράς Γεώργιος.

Τέλος και περί ώρα 14.50΄ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**